Ronaldo, Messi ge rasskan nimumakah, Balandor award Modric ah\nރޮނާލްޑޯ، މެސީގެ ރަސްކަން ނިމުމަކަށް، ބެލަންޑޯ އެވޯޑް މޮޑްރިޗަށް\nސާބުންގެ ލަޝްކަރު ނިކުމެ ހިންގަން ފެށި ގަތުލްއާންމާއެކު، ކުރީގެ ޔޫގޮސްލޭވިއާ ސަރަހައްދުގައި ހަނގުރާމައިގެ ވިހަ ފެތުރިގެން ދިޔަ އެވެ. އާއިލާތައް ބިކަވެ، ކުޑަކުދިންތައް ރެފިއުޖީންނަށް ވެގެން ދިޔަ އެވެ. އޭގެ ތެރެއިން އެއް ކުއްޖަކީ، ފްރާންސް ފުޓްބޯލްއިން ހޮވި ދުނިޔޭގެ އެންމެ މޮޅު ކުޅުންތެރިޔާގެ އެވޯޑް 'ބެލަންޑޯ އެވޯޑް' ރޭ ހޯދި ކްރޮއޭޝިއާގެ ކެޕްޓަން ލުކަ މޮޑްރިޗެވެ.\nމޮޑްރިޗްގެ އަސްލަކީ ކުރީގެ ޔޫގޮސްލޭވިއާގެ ޒަޑަރު އެވެ. ހަނގުރާމައިގެ ހޫނުގަނޑުގެ ތެރޭގައި، ކުޑަ ކުއްޖެއްގެ ގޮތުގައި އޭނާގެ އާއިލާއާ އެކު، ދިރިއުޅުން ބަދަލު ކުރީ، ކޮރޭޝިއާގެ ސަރަހައްދަށެވެ. ދިރިއުޅުނު ވަޒަން ބަދަލު ކުރުމަކުން އޭނާގެ އާއިލައަކަށް ހަމަޖެހުމެއް ނުލިބުނެވެ. ކޮރޭޝިއާ މިނިވަން ވުމަށް، ހަނގުރާމަ ކުރެވުނު ވަގުތު އޭނާގެ އާއިލާ ދިރިއުޅުނީ ޖިފްޓިގަނޑެއްގަ އެވެ. ހަނގުރާމައިގެ ތެރޭގައި މޮޑްރިޗްގެ ކާފަ އޭނާ އާ ވަކިވެ، އެ އާއިލާއަށް ތަހަންމަލު ނުކުރެވޭ ވަރުގެ ބޮޑު ނިކަމެތި ކެމެއް ލިބިގެން ދިޔަ އެވެ. ކޮރޭޝިއަން ސާބް ސިފައިން ނިކުމެ މޮޑްރިޗްގެ އާއިލާ ދިރިއުޅު ގެ އަންދާލި އެވެ.\nބެލަންޑޯ އެވޯޑްގެ ކާމިޔާބަކީ، މޮޑްރިޗްގެ އެ ހިތްދަތި ހަނދާންތަކަށް ލިބިގެން ދިޔަ ތަސައްލީ އެކެވެ. ބެލަންޑޯ އެވޯޑް މޮޑްރިޗް ހޯދުމުން، އޭނާ އަށް ހާއްސަ ޝަރަފެއް ލިބިގެން ހިނގައްޖެ އެވެ. އެއީ މީގެ ކުރިން އެ އެވޯޑް ހޯދި އެހެން އެއްވެސް ކުޅުންތެރިޔަކަށް ނުލިބި އޮތް ޝަރަފެކެވެ. މި އަހަރު އޭނާ ނިންމާލަނީ، ފަރުދީ ހައިސިއްޔަތުން ކުޅުންތެރިޔަކު ހޯދާނެ ހުރިހާ އެވޯޑެއް ހޯދުމަށް ފަހު އެވެ.\nރަޝިއާގައި، މި އަހަރު ބޭއްވި ވޯލްޑްކަޕުގެ މޮޅު ކުޅުންތެރިޔާގެ އެވޯޑް ހޯދީ އޭނާ އެވެ. އަދި މިއަހަރު ޔޫރަޕްގެ މޮޅު ކުޅުންތެރިޔާގެ އެވޯޑް އޭނާ ހޯދި އެވެ. އަދި ދުނިޔޭގެ ފުޓްބޯޅައިގެ މައި އިދާރާ ފީފާއިން ހޮވާ ދުނިޔޭގެ މޮޅު ކުޅުންތެރިޔާގެ އެވޯޑް 'ދަ ބެސްޓް އެވޯޑް' ހޯދި އެވެ. ރޭ އެ އުފުލާލީ ބެލަންޑޯ އެވޯޑެވެ.\nމޮޑްރިޗަކީ ފުޓްބޯޅައިގެ އެންމެ ބޮޑު ދެ އެވޯޑް އެއް އަހަރު ތެރޭ އުފުލާލި ހަތަރު ވަނަ ކުޅުންތިޔާ އެވެ، އެ ލިސްޓްގައި ދެން ހިމެނެނީ 1966 ވަނަ އަހަރު އެވޯޑް ހޯދި، އިނގިރޭސި ފުޓްބޯޅަ ލެޖެންޑް ބޮބީ ޗާލްޓަން، 1974 ވަނަ އަހަރު އެވޯޑް ހޯދި ހޮލެންޑްގެ ލެޖެންޑް ޔޯހާން ކްރައިފް، 1982 ވަނަ އަހަރު އެވޯޑް ހޯދި، އިޓަލީގެ ލެޖެންޑް ޕައޮލޯ ރޮސީ އެވެ.\nއޭނާގެ، އެވޯޑް ހާއްސަވާ އަނެއް ސަބަބަކީ، ވޭތުވެދިޔަ 10 އަހަރު ވަންދެން، ކްރިސްޓިއާނޯ ރޮނާލްޑޯ އާއި ލިއޮނަލް މެސީ ދަމަހައްޓަމުން އައި ޑޮމިނެންސަށް ނިމުން ގެނައުމެވެ. ރޮނާލްޑޯ އާއި މެސީގެ ކުރިން، އެންމެ ފަހުން ބެލަންޑޯ އެވޯޑް ހޯދި ކުޅުންތެރިޔަކީ 2007 ވަނަ އަހަރު އެ އެވޯޑް ހޯދި ބްރެޒިލްގެ ރިކާޑޯ ކަކާ އެވެ. އޭގެ ފަހުން މި ވޭތުވެދިޔަ 10 އަހަރު އެ އެވޯޑް ގެންގޮސްފައި ވަނީ މެސީ ނުވަތަ ރޮނާލްޑޯ އެވެ. ކޮންމެ ކުޅުންތެރިޔަކު ފަސް ފަހަރު އެވޯޑް ހާސިލު ކުރި އެވެ.\nބެލަންޑޯ އެވޯޑް، މޮޑްރިޗް ހޯދީ، ރޮނާލްޑޯ އާއި އެތުލެޓިކޯ މެޑްރިޑްގެ ފްރާންސް ފޯވަޑް އެންޓޯނިއޯ ގްރީޒްމަން ފަހަތަށް ޖައްސާލުމަށް ފަހު އެވެ. ރޮނާލްޑޯއަށް ލިބުނީ ދެ ވަނަ އެވެ. ގްރީޒްމަން އަށް ތިން ވަނަ އެވެ.\n"މިއީ ގަބޫލުވެސް ކުރަން ދަތިވި ކަމެއް،" މިއަހަރުގެ ޗެމްޕިއަންސް ލީގް ރެއާލް މެޑްރިޑަށް އުފުލާލަދީ، ކްރޮއޭޝިއާ ވޯލްޑްކަޕު ފައިނަލަށް ގެންގޮސްދިން މޮޑްރިޗް ބުންޏެވެ. "މި ތާންގައި އެހެން ކުޅުންތެރިންނާއެކު ހުންނަން ފުރުސަތު ލިބުމަކީ ބޮޑު ޝަރަފެއް.\nއެންމެ މޮޅު އަންހެން ކުޅުންތެރިޔާގެ އެވޯޑް ހޯދީ، ނޯވޭ ފޯވަޑް އާޑާ ހާބާގް\nފްރާންސް ފުޓްބޯލްއިން އަލަށް ތާރަފު ކުރި، އެންމެ މޮޅު ޒުވާން ކުޅުންތެރިޔާގެ އެވޯޑް 'ކޮޕާ އެވޯޑް' ހޯދީ ވޯލްޑްކަޕު ފްރާންސަށް ހޯދައިދން އުމުރުން 19 އަހަރުގެ ފޯވަޑް ކިލިޔަން އެމްބާޕޭ އެވެ. ބެލަންޑޯ އެވޯޑްގައި އޭނާ ވަނީ މެސީއަށް ވުރެ ކުރި ހޯދާފަ އެވެ. އޭނާ އަކީ ހަތަރު ވަނަ އެވެ. މެސީއަށް ފަސް ވަނަ އެވެ. މިދިޔަ ސީޒަންގައި ލިވަޕޫލްގައި އާދަޔާ ހިލާފު މޮޅު ކުޅުމެއް ދެއްކި މިސްރުގެ ފޯވަޑް މުހައްމަދު ސަލާހް އަށް ލިބުނީ ހަ ވަނަ އެވެ.\nބެލަންޑޯގެ އެންމެ މޮޅު އަންހެން ކުޅުންތެރިޔާގެ އެވޯޑް ހޯދީ، ނޯވޭ ފޯވަޑް އާޑާ ހާބާގް އެވެ. އޭނާ ވަނީ މިދިޔަ ސީޒަންގައި ޔޫއެފާ އަންހެން ޗެމްޕިއަންސް ލީގް ފްރާންސްގެ ލިޔޯންއަށް ހޯދައި ދިނުމުގައި މޮޅު ކުޅުމެއް ދައްކާފަ އެވެ. އެންމެ އަންހެން ކުޅުންތެރިޔާގެ އެވޯޑް ފްރާންސް ފުޓްބޯލްއިން ހޮވީ މުޅިން އަލަށެވެ.\nބެލަންޑޯގެ ގަދަ 10\n1. ލުކަ މޮޑްރިޗް (ރެއާލް މެޑްރިޑް، ކޮރޮއޭޝިއާ)\n2. ކްރިސްޓިއާނޯ ރޮނާލްޑޯ (ޔުވެންޓަސް، ޕޯޗްގަލް)\n3. އެންޓްއާން ގްރީޒްމަން (އެތުލެޓިކޯ މެޑްރިޑް، ފްރާންސް)\n4. ކިލިޔަން އެމްބާޕޭ (ޕީއެސްޖީ، ފްރާންސް)\n5. ލިއޮނަލް މެސީ (ބާސެލޯނާ، އާޖެންޓީނާ)\n6. މުހައްމަދު ސަލާހް (ލިވަޕޫލް، މިސްރު)\n7. ރަފޭލް ވަރާން (ރެއާލް މެޑްރިޑް، ފްރާންސް)\n8. އެޑެން ހަޒާޑް (ޗެލްސީ، ބެލްޖިއަމް)\n9. ކެވިން ޑި ބްރޭނޭ (މެންޗެސްޓާ ސިޓީ، ބެލްޖިއަމް)\n10. ހެރީ ކޭން (ޓޮޓެންހަމް، އިންގްލެންޑް)\nކްރިސްޓިއާނާ ރޮނާލްޑޯ އެންޓޯނީ ގްރީޒްމަން ލުކާ މޮޑްރިޗް


Fenaka in dhanee mihaaru ves tharahgee ge 51 mashroou eh kuriah gendhamun\nއުތީމު އައު އިންޖީނުގެ ބިންގާ އެޅުމުގެ ރަސްމިއްޔާތު\nފެނަކައިން ދަނީ މިހާރުވެސް ތަރައްގީގެ 51 މަޝްރޫއެއް ކުރިއަށް ގެންދަމުން\n09 އޯގަސްޓް 2020 - 21:50:14\nމިދުވަސްވަރު ވެސް ފެނަކަ ކޯޕަރޭޝަން ރާއްޖޭގެ އެކި ކަންކޮޅުތަކުގައި ތަރައްގީގެ ގިނަ މަޝްރޫއުތަކެއް ހިންގަމުން އަންނަ ކަމަށް އެ ކޯޕަރޭޝަނުން ބުނެފި އެވެ.\nއެގޮތުން ރާއްޖޭގެ އުތުރުން ދެކުނަށް އެ ކުންފުނީގެ ތަރައްގީގެ މަޝްރޫއުތައް ދަނީ ކުރި އަށެވެ.\nހދ. އަތޮޅުން ފެށިގެން ގދ އަތޮޅަށް ޖުމްލަ 51 މަޝްރޫއެއް މިހާރު އެކުންފުނިން ކުރިއަށް ގެންދެ އެވެ.\nފެނަކަ އިން ފަށާފައިވާ މަޝްރޫއު ތަކުގެ ތެރޭގައި ހިމެނެނީ ނެޓްވޯކް ޑިސްޓްރިބިއުޝަންގެ މަސައްކަތްތަކާއި ސިވިލް ވޯކްގެ މަސައްކަތްތަކެވެ.\nމިހާރު ކުރިއަށް ގެންދާ މަސައްކަތްތަކުގެ ތެރެއިން ނެޓްވޯކް ޑިސްޓްރިބިއުޝަންގެ މަސައްކަތްތައް ކުރިއަށް ގެންދަނީ ހދ. ކުޅުދުއްފުށި، ށ. މިލަންދޫ، ބ. ދޮންފަނު، ޅ. ނައިފަރު، ޅ. އޮޅުވެލިފުުށި، ދ. ކުޑަހުވަދޫ، ތ. ކަނޑޫދޫ، ތ. ދިޔަމިނގިލި އަދި ލ. ގަމުގަ އެވެ.\nމި ރަށްތަކަށް ވެސް ނެޓް ވޯކްތައް އަޕްގްރޭޑް ކުރުމަށް ބޭނުންވާ ކޭބަލްތައް މިހާރު ރަށްރަށް ފޮނުވާފައި ވާއިރު، ގިނަ ރަށްތަކުގައި ކޭބަލް އެޅުމުގެ މަސައްކަތްތައް ވެސް ދަނީ ކުރެވެމުން ނެވެ. މި ރަށްތަކުގެ ތެރެއިން ބ. އަތޮޅު ދޮންފަނު ފިޔަވާ އެހެން ހުރިހާ ރަށެއްގައި ކުރިއަށް ދަނީ ނެޓްވޯކްތައް އަޕްގްރޭޑް ކުރުމުގެ މަސައްކަތެވެ. ދޮންފަނު ގައި ކުރިއަށް ދަނީ އެ ރަށުގެ އިންޖީނުގެ ހުރި ތަން ބަދަލު ކުރުމުގެ މަސައްކަތެވެ.\nމީގެ އިތުރުން، ފެނަކަ އިން ކުރިއަށް ގެންދާ 41 މަޝްރޫއު ކުރިއަށް ގެންދާ ރަށްތަކަކީ، ހއ. އުލިގަމު، ހއ. އުތީމު، ހދ. ފިނޭ، ހދ. ކުޅުދުއްފުށި، ށ. ނަރުދޫ، ށ. ފޯކައިދޫ އާއި އެ އަތޮޅު ބިލެއްފަހީގެ އިތުރުން މިލަންދޫ، ކޮމަންޑޫ، އަދި މާއުނގޫދޫ އާއި ނ. މަނގޫދޫ، މިލަދޫ، ކެނދިކުޅުދޫ، ޅޮހި، ފޮއްދޫ އާއި ހޮޅުދޫ ގެ އިތުރުން ރ. އަތޮޅު ފައިނު، އެ އަތޮޅު ރަސްމާދޫ އަދި ކިނޮޅަހެވެ.\nއޭގެ އިތުރުން، ބ. އަތޮޅު ދޮންފަނު، ފުޅަދޫ، ތުޅާދޫ، ހިތަދޫ، ޅ. ހިންނަވަރު، މ. ވޭވަށް، މ. ނާލާފުށި، ފ. ބިލެއްދޫ، ފ. ފީއަލި، ފ. މަގޫދޫ، ދ. ހުޅުދެލި އަދި ލ. ފޮނަދޫގެ އިތުރުން، ގއ. މާމެންދޫ އާއި އެއަތޮޅު ނިލަންދޫ، ކޮނޑޭ، ގެމަނަފުށި، ދެއްވަދޫ އާއި ވިލިނގިލީގައި ވެސް މި މަޝްރޫއުތައް ކުރިއަށް ގެންދެ އެވެ. އަދި ގދ. ތިނަދޫ އާއި ނަޑެއްލާގެ އިތުރުން ފިޔޯރީ ގައި ވެސް ފެނަކަ އިން ދަނީ ތަރައްގީގެ މަޝްރޫއުތައް ކުރިއަށް ގެންދަމުންނެވެ.\nއެ މަޝްރޫއު ތަކުގެ ތެރެއިން 19 މަޝްރޫއެއްގެ މަސައްކަތުގެ ބޮޑުބައެއް ވެސް ވަނީ ނިމިފަ އެވެ. މި މަޝްރޫއު ތަކުގެ ތެރޭގައި ހިމެނެނީ އިންޖީނުގެތައް ހުރިތަން ބަދަލު ކުރުމާއި، އޮފީސް އިމާރާތްތައް އެޅުމާއި އޮފީސް އިމާރާތްތަކުގެ ވަށާފާރު ލުމުގެ މަސައްކަތްތަކެވެ.


Varun aai Natasha honeymoon ah dhaane manzilakee mee! – Iru\nއާދިއްތަ ދުވަހު ކައިވެނިކުރަން ތައްޔާރުވެފައިވާ ބޮލީވުޑްގެ ޒުވާން އެކްޓަރު ވަރުން ދަވަން އާއި އޭނާގެ ޒަމާންވީ ލޯބިވެރިޔާ ނަތާޝާ ދަލާލް، ކައިވެންޏަށްފަހު ހަނީމޫނަށް ދާ މަންޒިލް ނިންމާފައިވާ ކަމަށް މީޑިއާތަކުން ބުނެފިއެވެ.\n‘ޕިންކްވިލާ’ އިން ރިޕޯޓުކޮށްފައިވާ ގޮތިގައި، ވަރުން އާއި ނަތާޝާ ހަނީމޫނަށް ދާނީ ތުރުކީ އަށެވެ. އެހެން މަސްދަރަކާ ހަވާލާދީ އެ ނޫހުން ލިޔެފައިވާ ގޮތުގައި، ވަރުންގެ ދެމަފިރިން ހަނީމޫން ހޭދަކުރަން ނިންމާފައިވަނީ ތުރުކީގެ އިންތަންބުލްގައި ހުންނަ ސިރަގަން ޕެލަސް ކެމްޕިންސްކި ހޮޓެލް ގައެވެ. އެއީ މުޅި ދުނިޔޭގައި ހުރި އެންމެ ރީތި ހޮޓެލްތަކުގެ ތެރޭގައި ހިމެނޭ5ތަރީގެ ހޮޓެލް އެކެވެ. އަދި އެންމެ އަގުބޮޑު ހޮޓެލްތަކުގައި ވެސް މިތަން ހިމެނޭ ކަމަށް އެ ނޫހުން ބުނެއެވެ.\nސިރަގަން ޕެލެސް، އިސްތަންބުލް\nވަރުން އާއި ނަތާޝާގެ ކައިވެނި ހަފްލާ ބާއްވަން އަލީބައުގް ގަައި ހުންނަ ޝާޙްރުކް ޚާންގެ ބަންގްލޯ ދޫކުރަން ނިންމާފައިވާ ވާހަކަ ވެސް ވަނީ މީޑިއާތަކަށް ތިލަވެފައެވެ. ނަމަވެސް މިކަމުގެ ހަގީގަތެއް މިހަތާނަށް ކަށަވަރެއް ނުވެއެވެ.\nމި ކައިވެންޏަށް އަންނަ މެހުމާނުން ޙާއްސަ އުސޫލުތަކަކަށް ބޯލަނބަން ޖެހޭ ގޮތަށް ވަރުން އާއި ނަތާޝާ ވަނީ ނިންމާފައެވެ. އެގޮތުން ހުރިހާ މެހުމާނުން ކޮވިޑް-19 އަށް ޓެސްޓު ކުރުމާއި، ހަފްލާއަށް ވަންނައިރު ފޯނު ނުގެންނަން ވަނީ އަންގާފައެވެ.


ބަނޑުހިކުން | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ބަނޑުހިކުން\nއާންމުގޮތެއްގައި ބޮޑުކަމުދިއުމުގެ އާދަ އަދި ދެވޭ މިންވަރު އެކިމީހުންނަށް ތަފާތެވެ. ބައެއްމީހުން ދުވާލަކު ދެފަހަރު ބޮޑުކަމުދާ އިރު އަނެއްބައި މީހުންނަށް 3-2 ދުވަހުން އެއްފަހަރު ދެވެއެވެ.\n''ބަނޑުހިކުން'' މިބަސް ބުނެވެނީ ޢާންމުކޮށް ދެވޭ ވަރަށް ވުރެ މަދުން ބޮޑުކަމުދާން ޖެހުމުން، ނުވަތަ ބޮޑުކަމުދާތަކެތި ހަރުކޮށް ހުރުމުގެ ސަބަބުން ބޮޑުކަމުދާން އުދަގޫވުމުން، ދެވޭ މިންވަރު މަދުވުމަށް ނިސްބަތްކޮށެވެ.2 ދުވަހުން އެއްފަހަރު ނަމަވެސް، ބޮޑުކަމުދާ އިރު އެއްވެސް އުދަގުލެއްނެތި ފަސޭހަ ކަމާއި އެކު ބޮޑު ކަމު ދެވޭނަމަ އެއީ ބަނޑުހިކުން ކަމުގައެއް ނުބެލެވޭނެ އެވެ.\nބަނޑުހިކުން ކުރިމަތިކުރުވާ އެންމެ މައިގަނޑު އެއްސަބަބަކީ ބޮޑުކަމުދާން ޖެހޭ ހިނދު، ނުވަތަ އެކަމަށް އާދަވެފައިވާ ވަގުތު ބޮޑުކަމު ނުގޮސް ހިފަހައްޓައިގެން ހުރުމެވެ. މިގޮތަށް ހުރުމުން ނަޖިސް ގޮހޮރުގައި ހަރުލާގޮތްވެ ނުވަތަ ޖަމާވާގޮތް ވެއެވެ. މިހެން ހަރުލާހުރުމުން އެއިން ފެން ހަށިގަނޑަށް ދެމި، ނަޖިސްހިކި، ހަރުވެ، ބޭރުކުރަން އުދަގޫވާގޮތް ވެއެވެ.\nބަނޑުހިކުން މެދުވެރިވާ ދެވަނަ ސަބަބަކީ ބޮޑުގޮހޮރުގެ ހަރަކާތް ހިނގުން ލަސްވުމެވެ. ގޮހޮރުގެ ހަރަކާތް ހިގުން ލަސްވުމަށް މެދުވެރިވާ ސަބަބުތަކެއް ވެއެވެ. އޭގެ ތެރޭގައި ފައިބަރ އެކުލެވޭ ކާނާ ބޭނުންކުރުން މަދުވުމާއި، ޕްރޮޓީން އެކުލެވޭ ކާނާ ( މަސް، ބިސް ފަދަ ) ބޭނުންކުރުން ގިނަވުމާއި، އަދި ދިޔާތަކެތި ބުއިންމަދުވުން ފަދަ ކަންތައްތައް ހިމެނެއެވެ.\nބަނޑުހިކުން މެދުވެރިކުރުވާ އެހެނިހެން ބައެއް ސަބަބަތުކަކުގެ ތެރޭގައި، ހާސްވެ، ފިކުރުބޮޑުވުން، ހެލިފެލިވެ އުޅުން މަދުވުން، މާބަނޑުވުން، ބަރާބަރަށް ނުކެއުން، ބައެއް ބާވަތުގެ ބޭސް ބޭނުންކުރުންފަދަ ކަންކަން ހިމެނެއެވެ. އަދި ހަކުރު ބަލި އަދި ފުރަގަސްފަރާތު ބައްޔާއި މިނޫނަސް އެހެން ބަލިތައް ޖެހުމުން ބަނޑުހިކުން ކުރިމަތި ކުރުވައެވެ.\nބަނޑުހިކުން މެދުވެރިވަނީ ބޮޑުކަމުދާ ތަކެތި ހަރުވެ، ބޭރުކުރަން އުދަގޫވުމުންނެވެ. ބައެއް މައިންބަފައިން އެމީހުންގެ ކުޑަދަރިފުޅު ބޮޑުކަމުދަނީ ކިތައް ފަހަރުތޯ ނުވަތަ ބޮޑުކަމުދޭތޯ ބަލަން ބޭނުންވެއެވެ. އެއީ އެމީހުންނަށް ހީވެފައި އޮންނަނީ ޞިއްޙަތު ސަލާމަތުން ހުރި ކުއްޖެއް ނަމަ ކޮންމެ ދުވަހަކު ބޮޑުކަމުދާން ޖެހޭނެ ކަމަށެވެ. މިއީ ހަގީގަތެއް ނޫނެވެ. ކުޑަދަރިފުޅަށް ފަސޭހަ ކަމާއި، އެކު ބޮޑުކަމުދެވޭނަމަ ބޮޑުކަމުދެވެނީ ކިތައް ފަހަރުތޯ ކިތައް ދުވަހުން ތޯ ބެލުމަކީ މުހިއްމު ކަމެއް ނޫނެވެ. އެއީ ތަބީއީ ގޮތެއްގައި ބޮޑެތި މީހުންނެކޭ އެއްގޮތަށް ކުޑަކުދިންނަށް ވެސް ދުވާލެއްގެ މައްޗަށް ނުވަތަ ހަފްތާއެއްގެ ތެރޭގައި ބޮޑުކަމުދެވޭ މިންވަރު ތަފާތު ވާތީ އެވެ.\nތުއްތު ދަރިފުޅު އެންމެ ކުޑައިރު ދުވާލަކު 4-1 ފަހަރާއި ދެމެދުގެ މިންވަރަކަށް ދިޔާކޮށް ނުވަތަ މަޑުކޮށް ހުންނަ ބޮޑުކަމުދާ ތަކެތި ބޭރު ކުރެއެވެ. ގާތުން ދޭ ދުވަސްވަރު އާންމު ގޮތެއްގައި މިމިންވަރު އިތުރުވެއެވެ. ބައެއް ކުދިން ގާތުން ދޭ ނިމޭތަނާހެން ބޮޑުކަމުދެއެވެ. ކުޑަދަރިފުޅު ބޮޑުވަމުން އަންނަ ވަރަކަށް ބޮޑު ކަމުދެވޭ މިންވަރު މަދުވެ، ބޮޑުކަމުދާ ތަކެތީގެ ގިނަމަދުމިން އިތުރުވެއެވެ. ބޮޑެތި މީހުންނެކޭ އެއްގޮތަށް ކުޑަކުދިންނަށް ވެސް ބޮޑުކަމުދެވޭ މިންވަރު އެއްކުއްޖަކު އަނެއްކުއްޖަކާއި ތަފާތެވެ. އުމުރުން3ނުވަތަ4އަހަރުގެ ކުއްޖަކު ނަމަ ގިނަވެގެން ދުވާލަކު3ފަހަރު ވެސް ބޮޑުކަމު ހިގައިދާނެއެވެ. އަދި މަދުވެގެން ހަފްތާ އަކު3ފަހަރު ވެސް ބޮޑުކަމު ހިގައިދާނެ އެވެ.\nކުޑަކުދިންނަށް ބޮޑުކަމުދެވޭ ''ތަބީއީ'' ބައިވަރު ގޮތްތައް ވާކަން ދެނެގަތުމަކީ ކޮންމެ މައިންބަފަޔަކަށްމެ މުހިއްމު ކަމެކެވެ. ބައެއް ކުދިންނަށް ބޮޑުކަމުދާން އުދަގޫވުމަކީ ތަބީއަތުގައި ވެސް ވެދާނެ ކަމެކެވެ. މިފަދަ ކުދިން ބޮޑުކަމުދާއިރު، މޫނު މަތި ރަތްވެ، ބޮޑުކަމުދާން ބާރުލުމަކީ ވެދާނެ ގޮތެކެވެ. ނަމަވެސް ބޮޑުކަމުދާ ތަކެތި މަޑުކޮށް ހުރެފައި، ކުޑަދަރިފުޅަށް އެހެން ކަހަލަ އުދަގުލެއް ވާކަން ފާހަގަ ނުވާނަމަ މިއީ މައްސަލައެއް ނޫނެވެ.\nކުޑަކުދިންނަށް ބަނޑުހިކުން މެދުވެރިކުރުވާ ކަންތައް ތަކުގެ ތެރޭގައި އަންނަނިވި ކަންތައްތައް ހިމެނެއެވެ.\n- ކާނާ ބަދަލުކުރުން: ޚާއްޞަކޮށް ބޮޑެތި މީހުން ބޭނުންކުރާ ކާނާ ދޭން ފެށުމުން .\n- އެކަށޭނަ ވަރަށް ދިޔާތަކެތި ބޯން ނުދެވުން\n- ބޮޑުކަމު ދޭތޯ ބަލައި ނުލައި އަޅާނުލާ ދޫކޮށްލުން\n- އާންމު ދިރިއުޅުމަށް ބަދަލުއައުން: މިސާލަކަށް ސްކޫލަށް ދާންފެށުން، ދަތުރަކު ދިއުން\n- ބައެއް ކަހަލަ ބޭސްތަކާއި އަދި މިނޫން ބައެއް ކަންތައްތައް\nއުމުރުން ދުވަސްވުމާއި ބަނޑުހިކުން\nއުމުރުން 60އަށް ވުރެ މަތީ އުމުރުގެ މީހުންގެ މެދުގައި ބަނޑުހިކުން އާންމުކަން ފާހަގަ ކުރެވިފައި ވެއެވެ. އެއީ މިއުމުރުގައި ހެލިފެލި އުޅުން މަދުވުމާއި، އަބަދު އެއްތަނެއްގައި އިށީދެ ނުވަތަ އޮށޯވެ ތިބުމާއި، ބޭސް ބޭނުންކުރާ މިންވަރު މިއުމުރުގައި އިތުރުވުން ފަދަ ކަންކަމުގެ ސަބަބުންނެވެ. އުމުރުން ދުވަސްވުމުން ކާތަކެތި ބޭނުންކުރެވޭ މިންވަރު މަދުވުމާއި، އަދި ހަޖަމުކުރާ ނިޒާމްގެ ބައިތަކުގައިވާ މަޑުމަސްތަކުގެ މަސައްކަތް ހިނގުން ދަށްވެ، ގޮހޮރު ފަހަނައަޅައި ބޮޑުކަމުދާ ތަކެތި ދިއުން ލަސްވުން ފަދަ ކަންކަމަކީ ވެސް މިއުމުރުގައި ބަނޑުހިކުން މެދުވެރިވުމުގައި އެހީވެދޭ ކަންކަމެވެ. އަދި މިއުމުރުގެ މީހުންގެ މެދުގައި ފުރަގަސްފަރާތުގައި ބޮޑުކަމުދާ ތަކެތި ތާށިވުމުގެ މައްސަލަ އާންމު ކަންވެސް ފާހަގަކުރެވިފައި ވެއެވެ.\nމިއީ ބަލިވެ އިންނަ 50އިންސައްތަ އަންހެނުންނަށް ދިމާވާ މައްސަލަ އެކެވެ. މާބަނޑު އަންހެނުންނަށް ބަނޑު ހިކުން މެދުވެރިވަނީ ބަލިވެ އިނުމާއި ވިދިގެން މައިމީހާގެ ރަހިމު ބޮޑުވެ، ފުޅާވުމުން ފުރަގަސްފަރާތް ނުވަތަ ރެކްޓަމް އަށް އަށް ފިތޭގޮތްވުން، ބަލިވެ އިނުމާއި ވިދިގެން ހަށިގަނޑުގައި އިތުރުވާ ޕްރޯޖެސްޓީރޯން ހޯރމޯންގެ ސަބަބުން ކާތަކެތި ހަޖަމުކުރާ ނިޒާމްގައި ހަރަކާތްކުރުން ދަށްކޮށްލުން، ފަދަ ކަންކަމުގެ ސަބަބުންނެވެ. އިސްވެ ބުނެވުނު ގޮތަށް ހަޖަމުކުރާ ނިޒާމްގައި ކާތަކެތި ހިގުން ނުވަތަ ހަރަކާތްކުރުން ދަށްވުމުން ކާތަކެތި ގޮހޮރުގައި ހުންނަ މިންވަރު އިތުރުވެ، ފެންހަށިގަނޑަށް ދަމާ މިންވަރު އިތުރުވެގެން ދެއެވެ.\nނަތީޖާއެއްގެ ގޮތުން ގޮހޮރުގައި ހުރި ތަކެތި ހަރުވެ، ބޭރުވާން އުދަގޫ ވެއެވެ. ބަލިވެ އިނުމާއި ވިދިގެން ބަނޑުހިކުން މެދުވެރިވުމުގެ މައިގަނޑު ސިއްރަކީ މިއީ އެވެ. މީގެ އިތުރުން ބަލިވެ އިނުމާއި ވިދިގެން ބައެއް ފަހަރު ބޭހެއްގެ ގޮތުގައި ދަގަނޑުގެ ބައި ހަށިގަނޑަށް ފޯރު ކޮށް ދިނުމަކީ ވެސް ބަނޑުހިކުން މެދުވެރި ކުރުވާ ކަމެކެވެ.\nބަނޑުހިކުން މެދުވެރިވުމުން ފެނިދާނެ އަލާމާތްތަކަކީ ކޮބާ؟\nބަނޑުހިކުން މެދުވެރިވުމުން ކުރިމަތިވާ އުދަގޫތަކުގެ ތެރޭގައި ބަނޑުގައި ރިއްސުން، ބަނޑުގައި ވައިހެނދި ފުފުން، މާގިނައިން ވައިބޭރުކުރެވުން، ކާހިތްނުވުން، މޭނުބައިކުރުން، އަދި ބޮލުގައި ރިހުން ފަދަ ކަންތައްތައް ހިމެނެއެވެ. މީގެ އިތުރުން ބޮޑުކަމުދެވެން އުޅޭހެން އިހްސާސްކުރެވުން، ބޮޑުކަމުދެވުނަސް ގޮހޮރު ހުސްނުވެ ހުންނަހެން ހީވުން، އަދި ބޮޑުކަމުދިއުމުގެ ތެރޭގައި ފުރަގަސްފަރާތުގައި ރިއްސުން ފަދަ ކަންތައްތައް ވެސް ބައެއް މީހުންނަށް ކުރިމަތިވެއެވެ. ބައެއްހާލަތްތަކުގައި ފުރަގަސްފަރާތު ދޮރުގެ ވަށައިގެންވާ ހިސާބުގައި، ހިރުވައި، ފާރުއުފެދޭގޮތް ވެސް ވެއެވެ.\nބަނޑުހިކުމުން ރައްކާތެރިވާނީ ކިހިނެއް؟\nބަނޑުހިކުމުން ރައްކާތެރިވުމަށް އަންނަނިވި ކަންތައްތައް ކުރުމަށް ސަމާލުކަން ދޭށެވެ.\n1- ބޮޑުކަމުދާން ބޭނުންވާ ހިނދު ހިފަހައްޓައިގެން ހުރުމުގެ ބަދަލުގައި ވީއެންމެ އަވަހަކަށް ބޮޑުކަމުދިއުމާއި، އަދި ބޮޑުކަމުދިއުމަށް ވަކިވަގުތެއް އާދަކުރެވޭތޯ ބަލާށެވެ. މިސާލަކަށް ބޮޑުކަމުދާ ވަގުތަކީ ހެދުނުގެ ނާސްތާ އަށް ފަހު އޮންނަ ވަގުތު ކޮޅު ކަމުގައި ކަނޑައަޅައި އެގޮތަށް އަމަލުކުރެވިދާނެ އެވެ. ބޮޑުކަމު ނުގޮސް ހިފަހައްޓައިގެން ހުރުމުން، ނަޖިސް ގޮހޮރުގައި ހަރުލާގޮތް ނުވަތަ ޖަމާވާގޮތް ވެއެވެ. މިހެން ހަރުލާހުރުމުން އެއިން ފެން ހަށިގަނޑަށް ދެމި، ނަޖިސްހިކި، ހަރުވެ ބޭރުކުރަން އުދަގޫވާގޮތް ވެއެވެ.\n2- ގިނަގިނައިން ފެނާއި ދިޔާތަކެތި ބުއިމަށް އާދަކުރާށެވެ. މިގޮތުން ދުވާލަކު މަދުވެގެން 8 ނުވަތަ 10ތަށި ފެންބުއިމާއި އެކު، ތަރުކާރީ އަދި މޭވާ ޖޫސް، ބޭނުންކުރާށެވެ. ޚާއްޞަކޮށް ޕްރޫން ޖޫސް، އަދި މާމުއި ފަދަ ތަކެތި ބޭނުންކުރުމަކީ ބަނޑުހިކުމުން ރައްކާތެރިވުމުގައި އެހީތެރިވެދޭ ކަންކަމެވެ. ޚާއްޞަކޮށް ހެދުނު ގަޑީގައި ގިނައިން ފެންބުއިމަކީ ރަގަޅު ކަމެކެވެ.\n3- ދިޔާތަކެތީގެ ގޮތުގައި ކަޅުސައި، ކޮފީ، އަދި ކޯލާ ފަދަ ކެފޭއިން އެކުލެވޭ ބުއިންތައް ބޭނުންކުރުމާއި ދުރުހެލި ވާށެވެ. ހަމަ މިހެން ބަނގުއާވީގެ އަސަރު އެކުލެވޭ ބުއިންތައް ބޭނުން ނުކުރާށެވެ. އެއީ މިފަދަ ބުއިންތައް ބޭނުންކުރުމުގެ ސަބަބުން ހަށިގަނޑުން ފެން ހުސްވުން ފަދަ ކަމެއް މެދުވެރިވެދާނެތީ އެވެ.\n4- ފައިބަރ އެކުލެވޭ ކާނާ ބޭނުންކުރުމަށް ޚާއްޞަ އަހައްމިޔަތު ކަމެއް ދިނުމަކީ އެދެވިގެންވާ ކަމެކެވެ. ފައިބަރ އެކުލެވޭ ކާނާގެ ބާވަތްތަކުގެ ތެރޭގައި، އާފަލު،އެޕްރިކޮޓް، ޕިއާޒް،ޕީޗް، ޕްރޫން، ދޮންކެޔޮ، ތޮރާ، ޒުވާރި، މުގު، ބްރޮކޮލީ، ކޮލި ފްލާވަރ، ފެހިފަތް، ޕާން ފަދަ ތަކެތި ހިމެނެއެވެ. ފައިބަރ އެކުލެވޭ ކާނާ ބޭނުންކުރާއިރު އެދެވިގެންވަނީ މަޑުމަޑުން ފައިބަރ އެކުލެވޭ ކާނާގެ ބާވަތްތައް އިތުރުކުރަމުން ގެންދިއުމެވެ. އެއީ މަޑުމަޑުން ފައިބަރ އެކުލެވޭ ބާވަތްތައް ކާނާ އަށް އިތުރުކުރުމުން މައިދާ އެއަށް ހޭނި ދެއެވެ. އެހެނީ ކުއްލިއަކަށް މާގިނައިން ފައިބަރ އެކުލެވޭ ކާނާ ބޭނުންކޮށްފިނަމަ ގޭސް އުފެދުމަކީ ވެދާނެ ގޮތެކެވެ.\n5- ކަސްރަތު ކުރުން: ތަފާތު ވައްތަރުގެ ކަސްރަތު ތައް ކުރުމަކީ ވެސް ވަރަށް ފައިދާ ހުރި ކަމެކެވެ. މިގޮތުން ފެތުން، ކޮންމެވެސް ބާވަތެއްގެ ކަސްރަތެއް ލިބޭފަދަ ކުޅިވަރެއް ކުޅުން، ފަދަ ކަންތައް ކުރެވިދާނެ އެވެ. ދުވާލަކު މަދުވެގެން ބައިގަޑިއިރު ހިގާލުން، ނުވަތަ ދުވެލުން ފަދަ ކަންކަމަކީ ވެސް މިގޮތުން ކުރެވިދާނެ ކަންތައްތަކެވެ.\n6- ހަކުރު، އަދި ފެޓް އެކުލެވޭ ކާނާގެ ބާވަތްތައް ބޭނުންކުރުމާއި ދުރުހެލިވާށެވެ.\n7- ރެއަކާއި ދުވާލުގެ ތެރޭގައި ކާން އޮންނަ ވަގުތު ތަކުގައި ބަރާބަރަށް ކާން އާދަކުރާށެވެ. މިގޮތުން ދުވާލަކު މަދުވެގެން3ނުވަތަ4ފަހަރު އާދައިގެ މަތިން ކެއުމަކީ ރަގަޅު ކަމެކެވެ. އެހެނީ ބަރާބަރަށް ކެއުމުން ގޮހޮރުގައި ކާތަކެތި ހުއްޓި ނެތި، ދައުރުވުމަށް ބާރު އަޅައިދެއެވެ.\nނޯޓް: މިބުނި އެއްވެސް ކަމަކުން ބަނޑުހިކުމުގެ މައްސަލައަށް ފަރުވާއެއް ނުލިިބިއްޖެނަމަ ޑޮކްޓަރެއްގެ އިރުޝާދު ހޯދާށެވެ. ޚާއްޞަގޮތެއްގައި މާބަނޑު ދުވަސްވަރު ބަނޑުހިކުން ކުރިމަތިވެއްޖެ ނަމަ ޑޮކްޓަރެއްގެ މަޝްވަރާއެއް ނުހޯދައި ބޭހެއް ބޭނުންކުރުމަކީ އެދެވިގެންވާ ކަމެއްނޫނެވެ. ހަމަމިހެން ގަބޫލުކުރަން ޖެހޭ އަނެއް ކަމަކީ ބަނޑުހިކުން މިއީ ބައްޔެއް ނޫނެވެ. އެކަމަކު މިއީ އަލާމާތެކެވެ. ނުވަތަ ކުރިމަތިވާ އުދަގުލެކެވެ.


Footboalha eid ge hadhiyaa: "Mihaaru" noohun world cup guide nerefi | Mihaaru\n"މިހާރު" ން ތައްޔާރުކުރި ވޯލްޑް ކަޕް ގައިޑް މިރޭ ނެރެދެނީ.---ފޮޓޯ: ނިޝާން އަލީ/މިހާރު\nފުޓްބޯޅަ އީދުގެ ހަދިޔާ: "މިހާރު" ނޫހުން ވޯލްޑް ކަޕް ގައިޑް ނެރެފި\n10 ޖޫން 2018 - 22:44 23 comments\nމާގިރި ހޮޓަލުގައި ބޭއްވި ރަސްމިއްޔާތެއްގައި މި ފޮތް ނެރެދެއްވީ 2002 ވަނަ އަހަރުގެ ވޯލްޑް ކަޕުގައި ރޮނގު ބެލެހެއްޓި ދިވެހި އެސިސްޓަންޓް ރެފްރީ މުހައްމަދު ސައީދާއި ވޯލްޑް ކަޕުގެ މައުލޫމާތު ދިވެހިންނާ ހަމަޔަށް ފޯރުކޮށްދިނުމުގައި އެފަދަ ދެ ވަނައެއް ނެތް ކުރީގެ ނޫސްވެރިޔާ އިމާދު ލަތީފް އަދި "މިހާރު" އެވޯޑްސްގެ ލައިފްޓައިމް އެޗީވްމަންޓް އެވޯޑް ހާސިލްކުރި ހީނާ އަހުމަދު ސަލީމެވެ.\n"މިހާރު" ނޫހުން ނިންމާފައިވަނީ، މީގެ ކުރިން ވެސް ވޯލްޑް ކަޕާއި ޔޫރޯ އަށް ހާއްސަކޮށްގެން ފޮތް ނެރެފައިވާ ތަޖުރިބާކާރު ޓީމުން ތައްޔާރުކުރި މި ފޮތް އާއްމުންނަށް ހިލޭ ދޫކުރާ ގޮތަށެވެ. މުޅިން ކުލަކޮށް ޗާޕްކޮށްފައިވާ 168 ސަފުހާގެ މި ފޮތް، އޭޓޫ ސައިޒުގެ ސްކޯޗާޓަކާ އެކު މާދަމާ (ހޯމަ) އިން ފެށިގެން ބުކްޝޮޕްތަކުން ލިބެން ހުންނާނެ އެވެ.\nފޮތް ލިބެން ހުރި ތަންތަން:\nއަސްރަފީ ބުކްޝޮޕް، ޗާންދަލިއާ، ރައުންޑްވަން ބުކްޝޮޕް، ނޮލެޖްބުކްޝޮޕް، މިލިއަން ބުކްޝޮޕް، އެމްސެވެން، އިރާކީ ބުކްޝޮޕް، ސޮނީ ސްޕޯޓްސް ޖަނަވަރީ މަގު ފިހާރަ، ސޮނީ ސްޕޯޓްސް ޗާންދަނީ މަގު.\n"މިއީ އަޅުގަނޑުމެން ކިޔުންތެރިންނަށް ދޭ ފުޓްބޯޅަ އީދުގެ ހަދިޔާއެއް،" ނޫހުގެ އޮފިޝަލަކު ބުންޏެވެ. "ވޯލްޑް ކަޕުގެ ކުރިން މައުލޫމާތުގެ ހަޒާނާ މުއްސަނދިކޮށްލުމަށާއި މުބާރާތުގެ ފޯރި އާލާކޮށްކަން މިއީ ވަރަށް ރަނގަޅު ހަދިޔާއަކަށް ވާނެ ކަމަށް އަޅުގަނޑުމެން އުއްމީދުކުރަން."\n"މިހާރު" ވޯލްޑް ކަޕް ގައިޑް\nމި ފޮތުގައި ވޯލްޑް ކަޕުގައި ވާދަކުރާ ހުރިހާ ޓީމެއްގެ ތަފްސީލީ މައުލޫމާތު ހިމެނޭނެ އެވެ. އަދި މި ފަހަރުގެ މުބާރާތުން ފާހަގަކޮށްލެވޭނެ ތަރިންނާއި އަލަށް ވިދާލާނެ ކުޅުންތެރިންނާ ބެހޭ ޕްރޮފައިލްތަކެއް ހުންނާނެ އެވެ. ވޯލްޑް ކަޕުގައި ބޭނުންކުރާ ސްޓޭޑިއަމްތަކާއި ރަޝިއާގެ ތައްޔާރީތަކާއި ޓީމުތަކުގެ ޖާޒީތަކަކާއި ޓީމުތަކުގެ ހާއްސަ ތައްޔާރީތަކާ ބެހޭ ޝައުގުވެރި ފީޗާ ލިޔުންތަކެއް ވެސް މި ފޮތުގައި އެކުލެވެ އެވެ. ވޯލްޑް ކަޕުގެ ތާރީހު ވެސް ފޮތުގައި ގެނެސްފައިވަނީ ވެސް ތަފާތު ގޮތަކަށެވެ. ވޯލްޑް ކަޕް ޓްރޮފީއާ ގުޅޭ މައުލޫމާތުތަކާއި މުބާރާތުގައި ހިނގާފައިވާ ހާދިސާތަކާއި ކޯޗުންނާ ބެހޭ ލިޔުންތައް ގެނެސްފައިވަނީ ކިޔާލަން އެހާމެ ފަސޭހަވާނެ ގޮތަކަށެވެ.\nއޭއެފްޕީން ފޯރުކޮށްދިން ތާޒާ ކުލަ ފޮޓޯތަކުން ފޮތް ފަޅުފިލުވާދީފައިވާއިރު މި ފޮތުގެ ޑިޒައިނިން އާއި ލޭއައުޓުގެ މަސައްކަތަށް ވެސް ތައުރީފް ހައްގެވެ. ކިޔުންތެރިންގެ ލޮލަށް ފަސޭހަވާނެ ގޮތަކަށް ފޮތުގެ ލޭއައުޓް އަތުރާލާފައިވާއިރު ކަވަރުން ފެންނާނީ އަތުކުރެހުމެކެވެ. ކަވަރުގައި ޖަހާފައިވަނީ ދުނިޔޭގައި މިވަގުތު ތިބި އެންމެ މޮޅު ދެ ކުޅުންތެރިން ކަމަށްވާ އާޖެންޓީނާގެ ލިއޮނަލް މެސީ އާއި ޕޯޗުގަލްގެ ކްރިސްޓިއާނޯ ރޮނާލްޑޯ އަދި ފޭވަރިޓް ބްރެޒިލްގެ ކެޕްޓަން ނޭމާ އާއި އެތައް ބަޔެއްގެ ލޯބި ހޯދާފައިވާ މިސްރުގެ ތަރި މުހައްމަދު ސަލާހުގެ ފޮޓޯ އެވެ.\nއިތުރު ލިޔުންތައް މިހާރު ފީފާ ވޯލްޑް ކަޕް


COVID-19: Haasa Ehy ah Beynuvaa Meehun Balahatta Marukazakun Gina Adhadhegge Case Thakeh Fenmathivejje ކޮވިޑް-19: ހާއްސަ އެހީއަށް ބޭނުންވާ މީހުން ބަލަހައްޓާ މަރުކަޒަކުން ގިނައަދަދެއްގެ ކޭސްތަކެއް ފެންމަތިވެއްޖެ – Huvadhoo News COVID-19: Haasa Ehy ah Beynuvaa Meehun Balahatta Marukazakun Gina Adhadhegge Case Thakeh Fenmathivejje Huvadhoo News\nކޮވިޑް-19: ހާއްސަ އެހީއަށް ބޭނުންވާ މީހުން ބަލަހައްޓާ މަރުކަޒަކުން ގިނައަދަދެއްގެ ކޭސްތަކެއް ފެންމަތިވެއްޖެ\nކ.ގުރައިދޫގައި ހުންނަ ހާއްސަ އެހީއަށް ބޭނުންވާ މީހުން ބަލަހައްޓާ މަރުކަޒުން ކޮވިޑް-19ގެ ގިނަ ކޭސްތަކެއް ފެންމަތިވެއްޖެއެވެ.\nގުރައިދޫ ކައުންސިލުން މައުލޫމާތުދިން ގޮތުގައި ގުރައިދޫގައި ހުންނަ ހާއްސައެހީއަށް ބޭނުންވާ މީހުން ބަލަހައްޓާ މަރުކަޒުން ތިން މީހަކު ކޮވިޑް-19އަށް ފައްސިވުމާއި ގުޅިގެން އިތުރު 49 ސާމްޕަލް ނަގާފައިވާ ކަމަށާއި އޭގެތެރެއިން 12 ސާމްޕަލް ފައްސިވެފައިވާ ކަމަށެވެ.\nމީގެ އިތުރުން ހަތް ސާމްޕަލެއްގެ ނަތީޖާ އަދި ލިބިފައި ނުވާ ކަމަށާއި ހަތަރު މީހެއްގެ ސާމްޕަލް އަލުން ނަގަން ޖެހިފައިވާ ކަމަށް ކައުންސިލުން ވަނީ ވިދާޅުވެފައެވެ.\nއެހެންކަމުން ގުރައިދޫގައި މިވަގުތުވަނީ ރައްކާތެރިކަމުގެ ފިޔަވަޅުތައް އިތުރުކޮށްފައެވެ. އެގޮތުން ޒަރޫރީ ބޭނުމެއްނެތި ގެއިން ބޭރަށް ނުދިޔުމަށާއި ބޭރަށް ނުކުމެ އުޅުނުކަމުގައިވިޔަސް ގައިދުރުކަން ގެންގުޅުމަށް ވަނީ އިލްތިމާސްކޮށްފައެވެ.\nރާއްޖޭގައި ވެކްސިންގެ ދެޑޯޒް ހަމަކޮށްފައިތިބި މީހުންގެ އަދަދު ގިނަ ކަމުގައިވިޔަސް ސާފްޗެމްޕިއަންޝިޕާއި ގުޅިގެން މާލޭގައިވެސް ގިނަ އަދަދެއްގެ ކޭސްތައް މިދަނީ ފެންމަތިވަމުންނެވެ. އަދި މިބަލީގައި މަރުވާ މީހުންގެ އަދަދުވެސް ދަނީ މައްޗަށެވެ.


BREAKING: Namaadhah huri dhivessehgge karugai India meehaku hifaifi | ThePress\n15 January 2021, 16:47\nހުޅުމާލޭގައި މިސްކިތެެއްގައި ނަމާދަށް ހުރި ދިވެއްސެއްގެ ކަރުގައި ހިފި މައްސަލައިގައި އެ ސަރަހައްދުގައި ފުލުހުން ހަރަކާތްތެރި ވަނީ / ފޮޓޯ: އެމްވީކްރައިސިސް\nހުޅުމާލެ މިސްކިތެއްގައި ނަމާދަށް ހުރި ދޮށީ އުމުރުގެ ދިވެއްސެއްގެ ކަރުގައި އިންޑިއާ މީހަކު ހިފި މައްސަލައެއް ހޫނު ވެއްޖެއެވެ.\nމި ހާދިސާ ހިނގާފައިވަނީ މިއަދު އަސުރު ނަމާދު ވަގުތު ހުޅުމާޅޭގައި ހުންނަ މަސްޖިދުލް އަޒީޒާ މޫސާ މިސްކިތުގައެވެ.\n'ދަ ޕްރެސް' އަށް މައުލޫމާތު ލިބިފައިވާ ގޮތުގައި މި ހާދިސާ ހިންގާފައި ވަނީ އަސްރު ނަމާދުގެ ޖަމާއަތް ނިމުނު ފަހުންނެވެ. އިންޑިއާ ރައްޔިތެއް އެ މިސްކިތަށް އަރާ އެ ވަގުތު ނަމާދަށް ހުރި ދޮށީ އުމުރުގެ ދިވެއްސެއްގެ ކަރުގައި ހިފުމުން އެ މިސްކިތުގައި ތިބި މީހުން ވަނީ އެކަން ހުއްޓުވާފައެވެ.\nމި ހާދިސާގައި ނަމާދަށް އެރި ދިވެހި މީހާ، މޫސާ މުހައްމަދު ބުނީ އޭނާ ނަމާދަށް މިސްކިތަށް އެރި އިރު އެ އިންޑިއާ މީޙާ އުޅުނީ ފާހާނާ ބަރިތައް ކައިރީގައި ކަަމަށެވެ. އަދި އޭނާ ނަމާދަށް އަރައަރާ ހުއްޓާ އައިސް އެ އިންޑިއާ މީހާ އޭނާ ހިފައްޓާގައި ގަމީހުގެ ގިރުވާނުގައި ހިފި ކަމަށް އޭނާ ބުނެއެވެ. އަދި އޭނާ ނަމާދަށް އަރަނީ ކަމަށް ބުނުމުން އެ އިންޑީއާ މީހާ އެކަމާ ދެކޮޅު ހަދައި އޭނާ ހިފައްހައްޓަން މަސައްކަތް ކޮށް ޖަހަން އުޅުނު ކަމަށް ވެސް އޭނާ ބުނެއެވެ. އަދި ޖަހައިގެން ނުވާނެ ކަމަށް ބުނުމުން އެ އިންޑިއާ މީހާ މޫސާ މުހައްމަދުގެ ފަޓްލޫނުގެ ފަހަތު ޖީބު ބަލައި ފާސްކުރަން އެދުނު ކަމަށް އޭނާ ބުނެއެވެ.\nއޭނާ ބަަލައި ފާސްކުރަންވީ ސަބަބެއް ނޭނގޭ ކަމަށް މޫސާ ބުނެއެވެ. އަދި އޭނާ އަކީ ބަލި މީހެއް ކަމަށާއި ނަމާދަށް އެރީވެސް ގޮނޑިއެއް ހިފައިގެން ކަމަށް ބުނެއެވެ. މޫސާ މުހައްމަދަކީ މާލޭގައި އުޅޭ މާލެ ރައްޔިތެކެވެ. އޭނާ ހުޅުމާލެއަށް ދިޔައީ އޭނާގެ އާއިލާގެ ބަޔަކު ހުޅުމާލޭގައި ދިރިއުޅޭތީ ކަމަށާއި ނަމާދަށް އެ މިސްކިތަށް ދިޔައީ އެހެންވެ ކަމަށް އޭނާ ބުނެއެވެ.\nމި ހާދިސާ ހިނގި ވަގުތު އެ ސަރަހައްދަށް ގިނަ އަދަދެއް ގެ މީހުން ވަނީ އެއްވެފައެވެ. މަންޒަރު ދުށް މީހުން ބުނާ ގޮތުގައި އެ އިންޑިއާ މީހާ ހުރީ ހެލްމެޓެއް ވެސް ހިފައިގެންނެވެ. އަދި އޭނާ އެ މިސްކިތް ކައިރީގައި އެ ހާދިސާ ހިނގުމުގެ އިރުކޮޅެއްގެ ކުރިން އުޅުނު ކަމަށް ވެސް ބައެއް މީހުން ބުނެއެވެ.\nމި މައްސަލައިގައި އެ މިސްކިތް ހުރި ސަރަހައްދަށް ގިނަ ބޔަަކު އެއްވެފައިވާ އިރު، އެ ސަރަހައްދަށް ފުލުހުން ވެސް ވަނީ ގޮސްފައެވެ. އަދި ފުލުހުން ވަނީ މާރާމާރި ހިންގި މައްސަލައިގައި އެމީހާ ހައްޔަރު ކޮށްފައެވެ. ފުލުހުން ބުނީ، މިސްކިތަށް ނަމާދަށް އެރި އުމުރުން ދުވަސްވީ މީހެއްގެ ގައިން ނުބައި ވަސްދުވާތީ ކަމަށް ބުނެ އިންޑިއާ ފިރިހެނެއް އޭނާ މިސްކިތުން ނެރެން އުޅެ މާރާމާރިއެއް ހިންގާފައިވާ ކަމުގެ މައުލޫމާ މިއަދު ފުލުހުންނަށް ލިބިފައިވާ ކަމަށެވެ. އަދި މި މައްސަލައާ ގުޅިގެން ބަލަން ޖެހޭ ކަންކަން ފުލުހުން ދަނީ ބަލަމުން ކަމަށް ބުނެއެވެ.\nހަބަރު މިސްކިތް ޕޮލިސް\nތިކަމުގައި ކުރެވޭނެ އިތުރު ކަމެއްނެތް


Samsung phone gellumun google in mihaaru hoadhaidheyne | Mihaaru\nގޫގުލް މައި އެކައުންްޓް ބޭނުންކޮށްގެން، ގެއްލޭ ފޯނު މިހާރު ހޯދޭނެ\nސެމްސަންގް ފޯނެއް ގެއްލިއްޖެ ނަމަ ގޫގުލް ގާތު ބުނެގެން ހޯދޭނެ\n04 ޖޫން 2016 - 08:153comments\nސެމްސަންގް ފޯނު ގެއްލިއްޖެ ނަމަ ނުވަތަ ވަގަށް ނަގައިފި ނަމަ އަވަހަށް ގޫގުލް ގާތު އެ ވާހަކަ ބުނާށެވެ. ފޯނު އޮތް ތަނަކުން ހޯދަން ނުވަތަ ވަގު ކަލޭގެ އަށް ޖެއްސުންކޮށް ފޯނު ބޭނުން ނުކުރެވޭ ވަރު ކޮށްލެވޭނެ އެވެ.\nވަރަށް ފަސޭހަ ކަމެކެވެ. ހަމަ ގޫގުލް އިން "އައި ލޮސްޓް މައި ފޯން" ސާޗް ކޮށްލުމުން ފޯނު އޮތް ތަނެއް ދައްކާނެ އެވެ. ގެއްލިގެން އުޅޭ ފޯނަށް މެސެޖު ވެސް ކުރެވޭނެ އެވެ. ވަގަށް ނަގާފައިވާ ނަމަ ވަގު ކަލޭގެ އަށް ދޭން ބޭނުންވާ މެސެޖެއް ވެސް ދޭންވީ އެވެ. ގޫގުލް އިން މި ހިދުމަތް ތައާރަފްކޮށްފައި މި ވަނީ ގޫގުލްގެ "މައި އެކައުންޓް" ހިދުމަތަށް އެއް އަހަރު ފުރުން ފާހަގަކުރުމަށެވެ. ގޫގުލް އިން ބުނީ މިއީ ފޯނުގައި ހުންނަ ޒާތީ މައުލޫމާތު ހިމާޔަތްކުރުމަށް ވަރަށް ބޮޑަށް އެހީވެދޭނެ ހިދުމަތެއް ކަމަށެވެ.\nމި ހިދުމަތް ބޭނުންކޮށްގެން، ގެއްލިފައިވާ ފޯނުގެ ރިންގުގެ އަޑު އެންމެ ގަދަަކޮށްލުމާއި ފޯނު ލޮކް ކުރުން ފަދަ ކަންތައް ގޫގުލް އެކައުންޓް މެދުވެރިކޮށް ކުރެވޭނެ އެވެ. މީގެ އިތުރުން ފޯނުގެ ޕާސްވޯޑް ބަދަލުކުރުމާއި ލޮކް ސްކްރީނުގެ މެސެޖު ބަދަލުކުރުން އަދި ފޯނުގައި ހުރި ނަމަ ހުރި ޑޭޓާއެއް ވިއްޔާ ފޮހެލެވޭނެ ގޮތް ވެސް ވަނީ ހަދައިފަ އެވެ.\nސެމްސަންގް ފޯނު ގެއްލުނަސް މިހާރު ހޯދަން ފަސޭހަ ވާނެ\n"އަމިއްލަ މައުލޫމާތު ގޫގުލްގައި ރައްކާކުރުމުން ކޮންމެ މީހަކަށް ވެސް ވަރަށް ވަރުގަދަ ރައްކާތެރިކަމެއް ލިބިގެން ދާނެ،" ގޫގުލްގެ އެކައުންޓް ކޮންޓްރޯލް އެންޑް ސެޓިންގެ ޕްރޮޑަކްޓް މެޖޭޖަރު ގިމީ ކިމް އޭނާގެ ބްލޮގްގައި ލިޔުއްވާފައިވެ އެވެ.\nމިއީ މުހިންމު ހިދުމަތެކެވެ. ސެމްސަންގް ފޯނެއް ގެންގުޅޭ ނަމަ އަވަހަށް ސެޓިން ހަދާށެވެ. ފޯނު ގެއްލިއްޖެ ނަމަ ހޯދަން ފަސޭހަވާނެ އެވެ. ނުފެނިއްޖެ ނަމަ އެ ފޯނު އެހެން މީހަކަށް ބޭނުން ނުކުރެވޭ ވަރު ވެސް ކޮށްލެވޭނެ އެވެ.\nއިތުރު ލިޔުންތައް ސެމްސަންގް ވައްކަމާއި ފޭރުން މޮބައިލް ފޯން ސްމާޓް ފޯން ގޫގްލް


Pharmacu thakuge dhekolhu hedhun thakaa eku beyhuge agu controll eh nuvi! | Mihaaru\nރިޕޯޓް / އެމްއެފްޑީއޭ\nފާމަސީތަކުގެ ދެކޮޅު ހެދުންތަކާ އެކު ބޭހުގެ އަގު ކޮންޓްރޯލެއް ނުވި!\nފާމަސީތަކުން ވަރަށް ގިނަ ކަންތައްތަކާ ދޭތެރޭ ކަންބޮޑުވޭ، އެހެންވެ، ބޭހުގެ އަގު ކޮންޓްރޯލް ކުރުން މިހާރު އޮތީ މާޗް މަހާ ހިސާބަށް ލަސްކޮށްލައިފައި\nމާލޭގައި ހިންގާ ފާމަސީތަކެއް.-- ފޮޓޯ: ފަޔާޒު މޫސާ/ މިހާރު\n15 ޖެނުއަރީ 2022 - 10:22\nއިޖުތިމާއީ ރައްކާތެރިކަމަށް ކަނޑައަޅާފައިވާ ބަޖެޓުގެ ބޮޑު ބައެއް އާސަންދަ އަށް ލިބި، އެ ފައިސާގެ ބޮޑު ބައެއް ވަދެގެން ދަނީ ފާމަސީތަކަށެވެ. ސަރުކާރުން އާއްމުކޮށްފައިވާ ނަމްބަރުތަކުން ފެންނަނީ އެއް އަހަރުން އަނެއް އަހަރަށް ޑޮކްޓަރީ ބޭހަށް ކުރާ ހޭދަ ބޮޑުވަމުންދާ ތަނެވެ. އެ މާލީ ބުރަ ކުޑަކުރަންޖެހޭކަން ވިސްނި، އެ މަސައްކަތްތައް މިދިޔަ އަހަރުގެ ތެރޭގައި ފެށި އެވެ.\nނަމަވެސް، ފާމަސީތަކުގެ ކަންބޮޑުވުންތަކާ ހެދި މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) ގެ ޕްލޭނާ އެއްގޮތަށް އެކަން ކުރިއަކަށް ނުދިޔަ އެވެ.\nބޭސް ސިޓީން ބޭހުގެ ބްރޭންޑް ނަން ފޮހެލައި އަސްލު ނަމުން ވިއްކާ ގޮތަށް ހަމަޖައްސައި އެއަށް މި މަހުގެ އެއް ވަނަ ދުވަހުން ފެށިގެން އަމަލުކުރަން ކުރިން ނިންމިއަސް، އެ މުއްދަތު ވަނީ އަންނަ މާޗު 31 އަށް ފަަސް ވެފަ އެވެ.\nޑޮކްޓަރީ ބޭސް ވިއްކޭނެ އެންމެ މަތީ އަގު ފުރަތަމަ ކަނޑައަޅަން ނިންމާފައި އެސެންޝަލް ލިސްޓުގައި ހިމެނޭ 357 ބޭހަކަށެވެ. އަންނަ ޖުލައި އެކެއްގައި ތަންފީޒުކުރަން ނިންމީ ބާކީ ހުރި ބޭސްތަކުގެ އަގެވެ.\nއެއް ބްރޭންޑެއްގެ ބޭސް ފާމަސީތަކުން އެކި އަގުގައި ވިއްކާއިރު، ބައެއް ތަންތަނުން އަގުގައި ބޮޑު ފަރަގެއް ހުރެ އެވެ. އާސަންދައިގެ ބަޖެޓުން ކުރާ ހޭދަ ކުޑަކުރުމަށް ނިންމި ނިންމުން ގަބޫލުކުރިއަސް ފާމަސީތަކުގެ ޖަމިއްޔާއިން ބުނާގޮތުން މިއީ ބޮޑު މި ވަގުތު ކުރަން ރަނގަޅު ކަމެއް ނޫނެވެ.\n"ބޭސް ނުލިބިދާނެ، މިއީ ބޮޑު ގެއްލުމެއް"\nޑޮކްޓަރީ ބޭސް ވިއްކޭނެ އެންމެ މަތީ އަގު ކަނޑައަޅަން ވާނެ ކަމަށް ސިއްހީ ހިދުމަތް ދިނުމުގެ ގާނޫނުގައި ބުނެ އެވެ. އެކަންކަމަށް ރިއާޔަތްކޮށް ހެލްތު މިނިސްޓްރީން ނޮވެމްބަރު 14، 2021 ގައި ކުރި އިއުލާނުގައި ބުނީ ޑޮކްޓަރީ ބޭސްތައް ވިއްކާއިރު، ފައިދާގެ ގޮތުގައި އެންމެ ގިނަވެގެން ވެސް ނެގޭނީ 100 ޕަސެންޓު ކަމަށެވެ.\nއެއާ ހިލާފަށް ބޭސް ވިއްކާނަމަ 100،000ރ. އާ ހަމައަށް ފާމަސީއެއް ޖޫރިމަނާކުރުމުގެ ބާރު އެމްއެފްޑީއޭ އަށް ލިބެ އެވެ.\nފާމަސޫޓިކަލް ޖަމިއްޔާގެ ރައީސް އަހުމަދު މައުމޫން ވިދާޅުވި ގޮތުގައި އެ ޖަމިއްޔާގެ އެންމެ ބޮޑު ކަންބޮޑުވުމަކީ 4،000 އަށްވުރެ ގިނަ ބޭހަށް ހުއްދަ ދީފައި އޮތަސް މެނުފެކްޗަރަލް ރަޖިސްޓްރީކޮށްފައި އޮންނަނީ ވަރަށް މަދު ތަނެއްގައި ކަމަށް ވާތީ އެވެ. އޭގެ ސަބަބުން ބޮޑު އަގުގައި ބޭސް ގަންނަން ޖެހޭ ކަމަށް އޭނާ ވިދާޅުވި އެވެ.\nފާމަސީއެއް ކައިރިން މީހަކު ހިނގާލާފައި ދަނީ.-- ފޮޓޯ: ފަޔާޒު މޫސާ/ މިހާރު\nފޯމުތައް ހުށަހަޅައިގެން ރަޖިސްޓްރީކުރާއިރު މެނުފެކްޗަރާއާ އެކު ދިގު މުއްދަތަކަށް އެއްބަސްވުމަކަށް އާދެވޭ ކަމަށް އޭނާ ވިދާޅުވި އެވެ. ދެން ހުންނަނީ އިންޑިއާ އަދި ސްރީ ލަންކާގައި ޓްރޭޑަރުންގެ އަތުން ގަނެގެން ގެންނަ ބޭސްތައް ކަމަށްވާތީ އެ ބޭސްތަކުގެ އަގެއް ފާމަސީއަކަށް ކޮންޓްރޯލެއް ނުކުރެވޭނެ ކަމަށް މައުމޫން ވިދާޅުވި އެވެ.\n"މައިގަނޑު ކަންބޮޑުވުމަކަށް ވީ މި ކަހަލަ ގަވައިދެއް އަންނައިރު އަޅުގަނޑުމެންގެ އެއްވެސް ބާރެއް ނޯންނަ އެއްޗެއްގެ އަގު އަޅުގަނޑުމެންނަށް ކިހިނެއްތޯއޭ ސެޓްކުރެވޭނީ. މި ކަމުގައި ވެސް ފުރަތަމަ ދެ ފަރާތުގެ ދެބަސްވުން އަންނަނީ،"\n"މައިގަނޑު ކަންބޮޑުވުމަކަށް ވީ މި ކަހަލަ ގަވައިދެއް އަންނައިރު އަޅުގަނޑުމެންގެ އެއްވެސް ބާރެއް ނޯންނަ އެއްޗެއްގެ އަގު އަޅުގަނޑުމެންނަށް ކިހިނެއްތޯއޭ ސެޓްކުރެވޭނީ. މި ކަމުގައި ވެސް ފުރަތަމަ ދެ ފަރާތުގެ ދެބަސްވުން އަންނަނީ،" އޭނާ ވިދާޅުވި އެވެ.\nމައުމޫން ވިދާޅުވި ގޮތުގައި، އެމްއެފްޑީއޭއިން އެންމެ ފުރަތަމަ ކަނޑައެޅި މެކްސިމަމް ރީޓެއިލް ޕްރައިސް (އެމްއާރުޕީ) އާ އެއްގޮތަށް އަމަލުކުރަން ފަށައިފިނަމަ ގިނަ ބޭސްތައް ރާއްޖެ ނުގެނެވުމުގެ ކަންބޮޑުވުންތައް އެބައޮތެވެ. އެކަން ވިޔަ ނުދިނުމަށް އެ ޖަމިއްޔާއިން އެދުނީ އެމްއެފްޑީއޭއިން މިހާރު ކަނޑައަޅާފައިވާ އަގަށްވުރެ އިތުރު އަގެއް ހުށަހަޅާށެވެ.\nބޭރުން ބޭސް ގަންނަން ލިބޭ އަގު، އެފްއޯބީ ކަނޑައެޅުމަށް އެދުމުން މިދިޔަ ފަސް އަހަރުގެ އެވްރެޖް ނަގާނެ ކަމަށް އެމްއެފްޑީއޭއިން ބުންޏަސް، އިގުތިސޯދީ ހާލަތަށް ބަލައި އެއީ އެކަށީގެންވާ މުއްދަތެއް ނޫންކަން އޭނާ ފާހަގަކުރެއްވި އެވެ.\nއެފްއޯބީ ނެގި އަގުތައް އެމްއެފްޑީއޭއިން ހިއްސާކުރުމުން ބަދަލެއް ގެނެވެން ހުރި އަގެއް ނަމަ އެ ފަރާތަށް އަގު ފޮނުވާނެ ކަމަށާއި އެކަންކަން ރަނގަޅުކުރަން ފުރަތަމަ މަސައްކަތްކުރުން މާ މުހިއްމު ކަމަށް އޭނާ ވިދާޅުވި އެވެ. އެއަށް ބިނާކޮށް އެމްއާރުޕީ ނެރުން ރަނގަޅު ކަމަށް މައުމޫން ވިދާޅުވި އެވެ.\nނަމަވެސް އެމްއާރުޕީގެ ގޮތުގައި ކުއްލިއަކަށް ފެނުނީ މިހާރު ބޭސްގަންނަ އަގުތަކަށް ވުރެ ދަށް އަގުތަކެއް ކަމަށް އޭނާ ވިދާޅުވި އެވެ.\n"ބޭސް ލިބުމުގެ ދަތިކަން އަންނާނެ. މި އަގުގައި ބޭސްތަކެއް ނުވިއްކޭނެ. އެތެރެއެއްވެސް ނުކުރެވޭނެ. އަދި ވެސް ވާހަކަ ދައްކަން ބޭނުންވަނީ، އަޅުގަނޑުމެންނާ ހިއްސާކުރައްވާށޭ ތި ހިސާބު ހެއްދެވި ގޮތް. ބޭންކް ރޭޓްގައި ޑޮލަރު ލިބޭ ވަރަށް ހިސާބު ހަދައިގެން އެބަ އާދޭ 30 ޕަސެންޓުގެ ފަރަގެއް."\nއެމްއެފްޑީއޭއިން އާއްމުކުރި ގަވައިދުގައި ބުނީ ކޮންމެ ތިން އަހަރަކުން އެއް ފަހަރު އެމްއާރުޕީ އަގު ކަނޑައަޅަންޖެހޭނެ ކަމަށެވެ. އެކަމަކު ކޮންމެ ތިން އަހަރުން އެކަން ކުރުމަކީ ފަސޭހަކަމަކަށް ނުވާނެ ކަމަށް ފާމަސޫޓިކަލް ޖަމިއްޔާއިން ބުންޏެވެ.\n"އެމްއެފްޑީއޭގެ ބޮޑެތި އިހުމާލުތައް އެބަހުރި. އެ ބޭފުޅުން ބޭނުންވަނީ ކަމަކަށް ކަމެއް ކޮށްލަން. ކަމަކަށް ކަމެއް ކޮށްލީމަ ރާއްޖެއިން ބޭސް ނުލިބި، މި މައްސަލަ ވަރަށް ބޮޑުވެގެން ދާނެތީ ކޮންސާނަކީ. އަގު ކަނޑައަޅާއިރު ބަލަންޖެހޭ މާލޭގައި ހުންނަ ވިޔަފާރިވެރިޔާއާ ރާއްޖެތެރޭގައި ހުންނަ ވިޔަފާރިވެރިޔާގެ އަގު،" މައުމޫން ވިދާޅުވި އެވެ.\n"އެމްއާރްޕީ ސެޓްކުރަން އަޅުގަނޑުމެން ތާއީދު. އެކަމަކު އެމްއެފްޑީއޭއިން އެ ހެދިގޮތް ކަމުނުދަނީ."\nއެމްއާރުޕީ ހެދުމުން ބޭހުގެ ވިޔަފާރީގެ 15-20 ޕަސެންޓަށް އަސަރުކުރާނެ ކަމަށް އޭނާ ވިދާޅުވި އެވެ.\n"ޖެނެރަލީ ބޭސްތަކުގެ އަގު ރަނގަޅު. މިއީ އެއްގޮތަކަށް ވެސް މި ގަޑީގައި ކޮށްގެން ވާނެ ކަމެއް ނޫން. އެކަމަކު ސަރުކާރުން މިއަދު ވެސް ކުރަން ނިންމައިފިއްޔާ އަޅުގަނޑުމެން އެއްބާރުލުން ދޭނަން،" މައުމޫން ވިދާޅުވި އެވެ.\nއޭނާ ވިދާޅުވި ގޮތުގައި 35 ޕަސެންޓް އަގުތަކަކީ ރަނގަޅު އަގުތަކެއް ނޫން ކަމަށެވެ. އެފްއޯބީގެ އަގަށް 100 ޕަސެންޓް ލާން ގަވައިދުގައި އޮތް ކަމުގައި ވިޔަސް އެފްއޯބީ ހިއްސާއެއް ނުކުރެ އެވެ.\nމާލޭގައި ބޭސްފިހާރައެއް ހިންގާ މީހަކު ބުނީ ބޭހުގެ އަގު ކޮންޓްރޯލްކުރުމުގެ ކުރިން ބޭނުންކުރެވޭނެ އެންޓިބަޔޮޓިކް ކަނޑައަޅަންޖެހޭ ކަމަށެވެ. އަދި ހަައްލަކީ ހަމައެކަނި ބޭހުގެ އަގެއް ކޮންޓްރޯލްކުރުމުން ހަމަޖެހުނީ ނޫން ކަމަށް އޭނާ ގަބޫލުކުރެ އެވެ.\nރާއްޖެ އަށް ގެންނަ ބޭސްތަކުގެ ކޮންޓްރޯލް އޭޑީކޭ އަދި އެސްޓީއޯއިން ނަގާފައިވާއިރު، އެމްއެފްޑީއޭއިން ހުއްދަ ދިން އެއްޗެއް ނޫނީ ރާއްޖެ އެތެރެނުކުރާއިރު ބޭހުގެ އަގަށް ގެންނަ ބަދަލުން ރައްޔިތުންގެ ސިއްހަތަށް ކުރާނެ ފައިދާއެއް ނެތް ކަމަށް ވެސް އޭނާ ބުނެ އެވެ.\n"މީގައި މާލެ އާއި ރަށްރަށުގައި ފަރަގެއް ހުންނާނެ. ބޮޑު ކުލީގައި ތަންތަން ހިފައިގެން އުޅުމާއި ރަށްރަށުގައި ވިއްކޭނެ އަގު ތަފާތުވާނެ،" އޭނާ ބުންޏެވެ.\nއޭނާ ވިދާޅުވީ އެހެން ގައުމުތަކުގައި އެމްއާރުޕީ ކަނޑައަޅައިގެން އުޅެނީ އެ ގައުމުތަކުގައި ބޭސް އުފައްދާތީ ކަމަށެވެ.\nހުންނަނީ އެކަށީގެންވާ އަގުތަކެއް ނޫން: އެމްއެފްޑީއޭ\nއެމްއެފްޑީއޭގެ ޑިރެކްޓާ އައިޝަތު ޖަލީލާ ވިދާޅުވީ ވިޔަފާރިވެރިންގެ ކަންބޮޑުވުންތައް ހުރުމުން އެކަންކަމަށް އަލިއަޅުވާލުމަށް އަސާސީ ބޭސްތަކުގެ އަގު ކޮންޓްރޯލްކުރުން އަންނަ މާޗު 31 އަށް ހަމަޖައްސާފައިވާ ކަމަށެވެ. ދެ ވަނަ ފިޔަވައްސަށް އަމަލުކުރުމުގެ މުއްދަތަށް އަދި ބަދަލެއް ނުގެންނާތީ، އަންނަ ޖޫން މަހުގެ ތެރޭގައި އެ ބަޔަށް އަމަލުކުރުމަށް ތައްޔާރުވަމުން އަންނަކަމަށް އޭނާ ވިދާޅުވި އެވެ.\nޖަލީލާ ވިދާޅުވި ގޮތުގައި އެއް ބްރޭންޑެއްގެ ބޭހެއް ފާމަސީތަކުން 3-8ރ. އަށް ވިއްކަ އެވެ.\n"މިއީ އަސާސީ ހައްގެއް. އެ ބޭސްތަކުގައި އެހާ ބޮޑު ފަރަގެއް ހުރުމަކީ ރައްޔިތުންނަށް ގޮންޖެހުންތައް އަންނާނެ ކަމެއް. ރީސަނަބްލް އަގުތަކެއް ނޫން މިހާރު ހުންނަނީ. ނަމަވެސް އާއްމުންނަށް އަގު ހެޔޮކޮށް ބޭސް ވިއްކާއިރު ވިޔަފާރިތަކަށް ވެސް ގެއްލުމެއް ނުވާ ގޮތަށް ކުރާނީ،" ޖަލީލާ ވިދާޅުވި އެވެ.\nރާއްޖެ ގެންނަ ބައެއް ބޭސްތަކުގެ ޓެސްޓު ހަދަނީ އެމްއެފްޑީއޭގެ ލެބޯޓްރީގަ އެވެ. އެގޮތަށް ހެދެން ނެތް ޓެސްޓުތައް ހަދަނީ ސިންގަޕޫރްގައި ހުންނަ ޑަބްލިއުއެޗްއޯ އެޕްރޫވްޑް ލެބޯޓްރީއެއްގަ އެވެ.\nބަޖެޓުގައިވާ ގޮތުން 2014 ގައި 251 މިލިއަން ރުފިޔާ ބޭހަށް ހަރަދުކުރިއިރު 2020 ގައި މި އަދަދު ވަނީ 752 މިލިއަން ރުފިޔާ އަށް އިތުރުވެފަ އެވެ. އަދި 2019 ވަނަ އަހަރު ބޭހަށް ކުރި ހަރަދު 58.4 ޕަސެންޓޫގައި ހުރިއިރު 2020 ވަނަ އަހަރު މި ނިސްބަތް ހުރީ 62.4 ޕަސެންޓުގައި ކަމަށް ވެސް ބަޖެޓުގައިވެ އެވެ. މިގޮތަށް ހަރަދު އިތުރުވުމަކީ ބޭސް އިސްރާފުވާ މިންވަރު އިތުރުވާ ކަމެއް ކަމެއް ކަމަށް ވެސް މަޖިލީހަށް ފިނޭންސުން ހުށަހެޅި މައުލޫމާތުގައިވެ އެވެ.\nއާސަންދަ ކުންފުނިން "މިހާރު" އަށް ހިއްސާކުރި މައުލޫމާތުތަކަށް ބަލާއިރު، މިދިޔަ އަހަރުގެ ޖެނުއަރީ މަހުން ފެށިގެން މިިދިޔަ އަހަރުގެ ޖުލައި މަހުގެ ނިޔަލަށް ބޭސް ފިހާރަތަކަށް 393،969،371ރ. ހަރަދުކޮށްފައިވެ އެވެ. އެކަމަކު، އެމްއާރްޕީ ކަނޑައެޅުމުން އާސަންދައިގެ ބަޖެޓުން 200 މިލިއަން ރުފިޔާ ސަލާމަތްކުރެވޭނެ ކަމަށް ކުރިން އަންދާޒާކުރި އެވެ.\nނަމަވެސް ވިޔަފާރިވެރިންގެ ކަންބޮޑުވުންތަކާ ހެދި އެމްއާރްޕީއަށް އަމަލުކުރުން ފަސްކުރިއަސް، އެމްއެފްޑީއޭ އޮތީ އެ އުސޫލަށް އަމަލު ނުކުރުމުގެ ވިސްނުމުގައެއް ނޫނެވެ. އެންމެންހެން ވެސް ގަބޫލުކުރާ ގޮތުގައި ނުއަގުގައި ބޭސް ވިއްކުމަކީ ގަވައިދެއްގެ ތެރެއަށް ފައްތަން ޖެހިފައިވާ ކަމެކެވެ. އަދި، ބޭހަށް ކުރާ އިސްރާފު ކުޑަކުރުމަކީ ކޮންމެހެން ވެސް ކުރަން ޖެހިފައިވާ ކަމެކެވެ.\nފިނޭންސް މިނިސްޓްރީ ބޭސް ފިހާރަ އެމްއެފްޑީއޭ ރައީސް އޮފީސް އާސަންދަ ހެލްތު މިނިސްޓްރީ ބޭސް\n72 ކޮމެންޓް, 26 ރިއެކްޝަންސް\nބިގް ފާމާ އަކާ ނުކުޅެވޭނެ!\nސޭޓުންތައް ނުރުހޭ ގޮތަށް ކަލޭމެން ހަަމަ އެންމެ ކަމެއްވެސް ނުކުރާނަންދޯ؟ އާސަންދަ އަކީ ސަރުކާރު ހޮސްޕިޓަލުން އެކަނި ދޭއެއްޗަކަށް ހަދާބަލަ. އޭރަށް ކޮންމެ އަހަރަކު ގައިމުވެސް މަދުވެގެން 150 އެއްހާ މިލިއަންރުފިޔާ ދައުލަތަށްފައިދާ ވާނެ.\nމިހުސްވި އަހަރު އާސަންދައިން އަހަރެންނަށް ޚަރަދު ކުރެވިފައި އިނީ 179ރުފިޔާ.\nވިޔަފާރިވެރިން ދެކޮޅުހަދައިފިއްޔާ ރައްޔިތުން ކިތަންމެ ބޭނުންވިއަސް އެކަމެއް ނުވާނެ. މިއީ ޒަމާނުއްސުރެވެސް ވިޔަފާރި ވެރިން ކޮންޓޤރޯލްކުރާ ޤައުމެއް. ކޮވިޑާ ގުޅިގެން އެންމެ ފަޤީރުމީހުންކަމަށް ހެދުނީ ރިޒޯރޓްތަކުގެ ވެރިން. މިވައްޒަފުްނަށް ދިއްކޮށްލާނެ އެއޗެއްވެސް ނެތް. ދެން މި އުޅެނީ ބޭސްވިއްކާ މީހުން. ބޭހުގަ އެމް.އާރ.ޕީ އިންޑިއާއިްނ ޖަހާފަ އިންނަ ރުޕީސް ޢަދަދުގެ4ގުނަބޮޑުކޮށް ރުފިޔާއިން ވިއްކަނީ. ރާއްޖޭގެ ފައިސާ އަދި4ގުނަ ބާރުގަދައިރު.\nފާމަސީ ތަކުން ދެކޮޅު ހަދަންޏާ، ސަރުކާރު ކުންފުނި އެސް.ޓީ.އޯ އިން ތީގެ ބާރު ނަގާ..........\nއިންޑިޔާ މީހުން ދެކޮޅު ހެދީއޭ ސުރުހީގަ ޖަހާލިނަމަ ރީތިވާނެ. ހުރިހާ ފާމަސީއެއް ހިންގަނި އިންޑިޔާ މީހުން. މިހާރު ފާމަސީއެއް ކޮސްމެޓިކުސް ފިހާރައެއްވެސް ވަކިވާ ވަރެއް ނޫން. މިދާވަރުން ދަށްޏާ ފާމަސީ ތަކުގަ ތަރުކާރީއާއި މޭވާ ވެސް ވިއްކާނެ.\nކޮންމެބަޔަކުވެސް ބަލަނީ އެބަޔަކު އަމިންލަ ފައިދާއާއި މަންފާ ލިބޭނި ގޮތް\nބަގުލާކުދިން ކޮޅު ކޮންޓްރޯލު ނުވި ބަޔަކަށް ކޯޗެއް ކޮންޓްރޯލު ކުރެވޭނި\nހައްލު: އެއްގޮތަކަށްވެސް އަގުހެޔޮކުރަން ފާމަސީތަކުގަ ބުނާނެކަމެއްނެތް. އެސްޓީއޯގެ އިތުރު ބޮޑު 10 ފިހަރަ މާލޭގަ ހުޅުވާފަ، އާސަންދައިން ބޭސްލިބެނީ ހަމައެކަނި އެސްޓޯއޯ ފިހާރަތަކުންކަމަށް ހަދާލާފަ އެހެން ފާމަސީތަކުން އާސަންދަ ކަނޑާލީމަ ހުރިހާކަމެއް ހަމަޔަކަށް އެޅޭނެ. އަދީ ބޭސް އިމްޕޯޓްވެސް ހަމައެކަނީ އެސްޓީއޯ އަށް. ސަރުކާރުގަ އިޚްލާސްތެރިކަމެއް ހުރިއްޔާ ރައްޔިތުންނަށް މިވަރު ކޮއްދެވެންޖެހޭނެ. މޫނަށް ކަނދުރާޔަށް ބަލައިގެން ވެރިކަމެއް ނުކުރެވޭނެ.\nހަގީގަތް، ބައި ކަތްދައްތަ\nއާސަންދައިން ދިވެހި ރައްޔިތުންނަށް ލިބޭ އެއްޗެއް އެބަ އޮތްބާ؟ އާސަންދަ ތައާރަފު ކުރުމުގެ ކުރިން އާންމު ޑރ ދެއްކުން 75ރ. ޚާއްޞަ ޑރ އަށް ދެއްކުން 100ރ. މިހާރު އާސަންދަ އައުމުން އާސަންދައިގެ އިތުރުން ރައްޔިތު މީހާގެ އަތުން 200 ނޫނީ 300 އެބަ ދޭންޖެހޭ. ރައްޔިތު މީހާ މިވަނީ އާސަންދައާ ހަސްފަތާލުތަކާއި ކުލިނިކްތަކާ ދެމެދު ފައިސާ ދައުރުކުރުވާ ވަސީލަތަކަށް. ރައްޔިތުންގެ ފައިކޭޓަށް ލިބޭ ލުޔެއްނެތް. ސަރުކާރު ހަސްފަތާލުތަކަށް ނޫނީ އާސަންދަ ދޭނެކަމެއްނެތް.


irufaan khaan maru vejje\nރާއްޖޭގައި 8700 އަށް ވުރެ ގިނަ ...\n“ކޮލޮން އިންފެކްޝަން” އަކަށް ފަރުވާދެމުން ދަނިކޮށް މިއަދު ހެނދުނު އިންޑިއާގެ އެންމެ ހުނަރުވެރި އެކްޓަރުންގެ ތެރޭގައި ހިމެނޭ އިރުފާން ޚާން މަރުވެއްޖެވެ.\nމުމްބާއީގެ ކޮކީލާބެން ދިރުއަމްބާނީ ހޮސްޕިޓަލުގައިި އައިސީޔޫގައި ފަރުވާ ދެމުންދަނިކޮށް މަރުވި އިރުފާންވަނީ 2018 ވަނަ އަހަރު ނިއުރޯއެންޑޮކްރައިން ޓިއުމާ (ނެޓްސް)، ބަނޑުގެ ކެންސަރަށް އިނގިރޭސި ވިލާތުން ފަރުވާ ހޯދާފައެވެ.\nޓީވީ ސީރީޒްއެއް ކަމަށްވާ “ޝްރީކާންތު” އިން 1985 ވަނަ އަހަރު ކެރިއަރު ފަށައި 1988 ވަނަ އަހަރު “ސަލާމް މުބްއީ” ގެ ކުޑަ ރޯލަކުން ބޮލީވުޑަށް ތައާރަފްވި އިރުފާން ވަނީ ހޮލީވޫޑްގައި މަސައްކަތްކޮށް “ސްލަމްޑޯގް މިލިއަނާ” އިން އޮސްކާ ހާސިލްކޮށްފައެވެ.\nއަދި މީގެ އިތުރަށް އިރުފާން ވަނީ ބޮލީވޫޑްގެ މަޝްހޫރު ގިނަ ފިލްމުތަކެއްގައި ހަރަކާތްތެރިވެފައެވެ. އެގޮތުން “މުމްބާއީ މެރީ ޖާން،” “ޕީކޫ”، “ލައިފް އިން އަ މެޓްރޯ” “ދަ ލަންޗްބޮކްސް”، “ހައިދަރު” އަދި “ތަލްވާރު” ފަދަ މޮޅެތި ފިލްމުތައް ފާހަގަކޮށްލެވެއެވެ.\nމިއަދު ހެނދުނު މަރުވި އިރުފާން މުމްބާއީ ކޮކީލާބެން ދިރުއަމްބާނީ ހޮސްޕިޓަލްގައި ހާލު ސީރިއަސްވެގެން އެޑްމިޓް ކުރީ އިއްޔެ އެވެ.\nމީގެ ހަތަރުވަރަކަށް ދުވަސް ކުރީން އިރުފާންގެ މަންމަ ވެސް ވަނީ މަރުވެފައެވެ. މުޅި އިންޑިއާ ލޮކްޑައުންގައި އޮތުމުން މަންމަގެ ޖަނާޒާއަށް އިރުފާނަށް ނުދެވުނުއިރު އޭނާ މަންމަގެ ޖަނާޒާގައި ބައިވެރިވީ ވީޑިއޯ ކޯލް މެދުވެރިކޮށެވެ.\nއިރުފާން މަރުވި އިރު އޭނާގެ އަންބަކާއި ދެ ފިރިހެން ދަރިން އެބަ ތިއްބެވެ.


އޮޑެގައްލާގައި ރިސޯޓެއް ތަރައްޤީކުރަން ވި އެއްބަސްވުން އުވާލަން ސަރުކާރުން ނިންމައިފި އޮޑެގައްލާގައި ރިސޯޓެއް ތަރައްޤީކުރަން ވި އެއްބަސްވުން އުވާލަން ސަރުކާރުން ނިންމައިފި\nއޮޑެގައްލާގައި ރިޒޯޓް ނެހެދުމަށް ނިންމައި، ޓުއަރިޒަމުން ބޭއްވި ނޫސްވެރިންގެ ބައްދަލުވުން. ފޮޓޯ:ޕީއެސްއެމް\nގއ.އޮޑެގައްލާގައި ރިސޯޓެއް ތަރައްޤީކުރުމަށް ވެފައިވާ އެއްބަސްވުން އުވާލަން ނިންމާފައިވާކަމަށް ޓޫރިޒަމް މިނިސްޓަރ ޢަލީ ވަޙީދު ވިދާޅުވެއްޖެއެެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މަޢުލޫމާތުދެއްވަމުން މިނިސްޓަރ ޢަލީ ވަހީދު ވިދާޅުވީ ކުރީ ސަރުކާރުން އެރަށުގައި ރިސޯޓެއް ހެދުމަށް ހުއްދަ ދީފައިވަނީ އޮންނަ ޤަވާއިދުތަކުގެ ދަށުންކަމަށެވެ. ނަމަވެސް ރިސޯޓް ހެދުމަށް ދީފައިވާ ހުއްދަ ބާތިލް ކުރުމަށް ސަރުކާރުން ނިންމީ ތިމާވެއްޓަށް އަސަރުކުރާ މިންވަރު ބަލާ ރިޕޯޓަށް ބެލުމަށްފަހުގައި ކަމަށެވެ. އެގޮތުން އެ ރިޕޯޓު ދައްކާގޮތުން އެރަށަކީ ދިރޭތަކެތީގެ މުއްސަނދި މާޙައުލަކަށް ވެފައި، އެރަށުގައި ރިސޯޓް ތަރައްޤީކޮށްފިނަމަ ރަށުގެ ތިމާވެއްޓަށް ބޮޑެތި ނޭދެވޭ އަސަރުތަކެއް ކުރާނެއެވެ.\nއޮޑެގައްލާގައި ރިސޯޓެއް ހެދުމަށް ދީފަވަނީ ހޮޓެލްސް އެންޑް ރިސޯޓްސް ކޮންސްޓްރަކްޝަންގެ ވެރިޔާ މުޙައްލަދު ޢަލީ ޖަނާހުއަށެވެ.\nމިނިސްޓަރ ޢަލީ ވަޙީދު ވިދާޅުވީ މިކަމާއި ގުޅިގެން ރަށް ކުުއްޔަށްދޫކުރި ފަރާތާއިއެކު މަޝްވަރާކޮށް، ރަށުގައި އިތުރު މަސައްކަތެއް ކުރިއަށް ނުގެންދިއުމަށް ނިންމާފައިވާކަމަށެވެ.\n"މިއަދުން ފެށިގެން އެރަށުގައި އެއްވެސް މަސައްކަތެއް ކުރިއަށް ނުގެންދާގޮތަށް ނިންމައިފިން. ދެން ކަންތައްކުރަންވީ ގޮތަކާމެދު ރައީސްގެ ލަފަޔަކަށް އެދިފައިވަނީ، ރައީސްގެ ނިންމުމަށްފަހު ބަދަލު ދޭނެގޮތެއް ނިންމާނީ". މިނިސްޓަރ ޢަލީ ވަޙީދު ވިދާޅުވިއެވެ.\nމިނިސްޓަރ ޢަލީ ވަޙީދު ވިދާޅުވީ ޓުއަރިޒަމަށް ރަށްތައް ކުއްޔަށްދޭނީ، މިފަދަ ތިމާވެށީގެ މުއްސަނދިކަން ލިބިފައިވާ ރަށްތައް އުނިކުރުމަށް ފަހުކަމަށެވެ.\n"އިންވެސްޓަރުންގެ އިތުބާރު ނުގެއްލޭގޮތަށް މިފަދަ ކަންކަން ކުރާނީ." މިނިސްޓަރ ޢަލީ ވަޙީދު ވިދާޅުވިއެވެ.\nއޮޑެގައްލާއާއި ގުޅޭގޮތުން އީޕީއޭއިން ހަދާފައިވާ ރިޕޯޓްގައި ބުނެފައިވަނީ މިއީ ތިމާވެށީގެ ގޮތުން ޚާއްސަ ގިނަ ސިފަތަކެއް ލިބިފައިވާ ރަށެއްކަމަށެވެ. އެގޮތުން އެރަށަކީ ގިނަ އަދަދެއްގެ ދޫނި ބިސް އެޅުމަށާއި ނިދަންއަރާ ރަށެެއް ކަމަށެވެ. އަދި ވެލާ ބިސް އެޅުމަށް އެރަށަށް އަރާ ކަމަށްވެސް ވެއެވެ. މީގެ އިތުރުން އޮޑެގައްލާގެ ފަރަކީ ރައްޖޭގެ ބައެއް ރަށްތަކާއި ޚިލާފައި ގުދުތަރީ ބޮޑު މުއްސަނދިކަމެއް ލިބިފައިވާ ފަރެއް ކަމަށްވެސް އީއައިއޭ ރިޕޯޓްގައި ބުނެފައިވެއެވެ.\nސަރުކާރުގެ މި ނިންމުމާއި ގުޅިގެން ގއ. އަތޮޅު ކައުންސިލުންވަނީ ރައީސުލްޖުމްހޫރިއްޔާ އިބްރާޙިމް މުޙައްމަދު ޞާލިޙަށާއި، ޓޫރިޒަމް މިނިސްޓަރަށް ޝުކުރު އަދާކޮށްފައެވެ. މިކަމާއި ގުޅިގެން ކައުންސިލުން ނެރެފައިވާ ބަޔާނުގައި ބުނެފައިވަނީ އޮޑެގައްލާއަކީ އަތޮޅުގެ މަސްވެރިކަމުގައި މުހިންމު ދައުރެއް އަދާކުރާ ރަށެއްކަމަށެވެ. އެގޮތުން އައިންމަތީ ދޫނި ނިދަން އަރާ، ބިސްއަޅައި އާލާވާ ރަށަކަށްވުމާއި، މަސްވެރިން އެންދެމުނަށް ބޭނުންކުރާ މުހިންމު ފަރުގެ ސަރަޙައްދެއް އޮންނަ ރަށެއްކަމަށްވެސް ބުނެފައިވެއެވެ.


Bangladesh ge ithuru 200 meehaku anburaa qaumah fonuvaalaifi\nމިއަދު ފުރި މީހުން އެއާޕޯޓުގައި--ފޮޓޯ: މޯލްޑިވިއަން\n19 އޯގަސްޓް 2020 - 15:06:30\nރާއްޖޭގައި އުޅެމުން އައި ބަންގްލަދޭޝް މީހުންގެ ތެެރެއިން އިތުރު 200 މީހަކު އަނބުރާ ގައުމަށް ފޮނުވާލާފައިވާ ކަމަށް މޯލްޑިވިއަނުން ބުނެފި އެވެ.\nމޯލްޑިވިއަނުން މިއަދު ކުރި ޓްވީޓެއްގައި ބުނީ 200 ބަންގްލަދޭޝް މީހުން ގޮވައިގެން އެގައުމުގެ ވެރި ރަށް، ޑާކާއަށް މޯލްޑިވިއަންގެ ފްލައިޓެއް ގޮސްފައިވާ ކަމަށެވެ. މިއީ މޯލްޑިވިއަނުން ބަންގްލަދޭޝް މީހުން ގޮވައިގެން ކުރާ 31 ވަނަ ދަތުރެވެ.\nއެއާއެކު މޯލްޑިވިއަނުން ޖުމްލަ 5933 ބަންގްލަދޭޝް މީހަކު މިވަނީ ގައުމަށް ގެންގޮސްފަ އެވެ.\nރާއްޖޭގައި އުޅެމުންދާ ބަންގްލަދޭޝް ރައްޔިތުން އަނބުރާ ފޮނުވާލުމުގެ މަސައްކަތަކީ ރާއްޖޭގައި ސައްހަ ލިޔެކިޔުން ނެތް ބަންގްލަދޭޝް މީހުންނާއި އެނބުރި ގައުމަށް ދާން ބޭނުން މީހުން ފުރުވާލުމަށް ސަރުކާރާއި މޯލްޑިވިއަން ގުޅިގެން ކުރިއަށް ގެންދާ އޮޕަރޭޝަނުގެ ދަށުން ކުރާ ކަމެކެވެ.\nރާއްޖޭގައި ގަވާއިދާ ހިލާފަށް 80000 އާ ގާތް ކުރާ އަދަދަކަށް ބަންގްލަދޭޝް މީހުން އުޅޭ ކަމަށް ކަމާއި ބެހޭ އިދާރާތަކުން އަންދާޒާކުރެ އެވެ.\nކޮވިޑާއި ގުޅިގެން ރާއްޖޭގައި މަސައްކަތް ކުރާ ބިދޭސީ މަސައްކަތްތެރިންނަށް މުސާރަ ނުދޭ މައްސަލަ ވެސް ބޮޑުވެފައިވާއިރު އެމީހުން އަންނަނީ އަމިއްލައަށް އަނބުރާ ގައުމަށް ދިއުމަށް އެދެމުންނެވެ. ވަރަށް ފަހުން އެކަމަށް އެދި މާލޭގައި ހުންނަ ބަންގްލަދޭޝް ހައި ކޮމިޝަން ކުރިމަތީގައި ވެސް މުޒާހަރާކޮށްފައިވެ އެވެ.\nއިކޮނޮމިކް މިނިސްޓަރު ފައްޔާޒް އިސްމާއީލް ވަރަށް ފަހުން ވިދާޅުވިގޮތުގައި މިއަހަރުތެރޭގައި 20000 ބިދޭސީން ރާއްޖެއިން ފޮނުވާލެވޭނެ އެވެ.


Kuhliakah ufehdhi kulhudhuhfushee koapareytiv sosaitee, kuhliakah hindhunee baa !\nކުޅުދުއްފުށީގައި ކޯޕަރޭޓިވް ސޮސައިޓީއެއް އުފެއްދުމަށް ކައުންސިލުން ނިންމީ މިިދިޔަ ޖުލައި މަހުގެ ތެރޭގަ އެވެ. ވަރަށް ފޯރިއާއެކު ސޮސައިޓީގެ ހުރިހާ ކަމެއް ނިމި ބޯޑް މެންބަރުންނާއި ޗެއާޕާސަން ހޮވައި ނިންމީ ސެޕްޓެމްބަރު މަހުގެ ތެރޭގައި ވަރަށް އަވަސް އަރުވާލާފަ އެވެ.\nކުޅުދުއްފުށީގެ ޒުވާނުންތަކެއް އިސްނަގައިގެން ކައުންސިލާ ބައްދަލުކޮށް މަޝްވަރާ ކުރުމަށްފަހު އުފެއްދި މި ސޮސައިޓީން ރަށަށް ގިނަ ކުރިއެރުންތަކެއް ޕްލޭންކޮށްގެން ކުރިއަށް ގެންދިއުމަށް ރޭވި ނަމަވެސް ސޮސައިޓީގެ އެއްވެސް އަޑެއް ނީވޭތާ ދެމަަހަށް ވުރެ ގިނަ ދުވަސް ވަނީ އެވެ.\nކައުންސިލުން ސޮސައިޓީ އުފެއްދީ 25 އިންސައްތަ ކައުންސިލުން އަދި އަނެއް 75 އިންސައްތަ ރައްޔިތުން ހިއްސާވާ ގޮތަށެވެ. އެގޮތުން އޯގަސްޓްމަހުގެ ތެރޭގައި އެ ސޮސައިޓީގެ ހިއްސާ ވިއްކަން ފެށިއިރު ހިއްސާއެއް ވިއްކަމުން ދިޔައީ 100 އަށެވެ.\nގާތްގަނޑަކަށް 150 އާށް ވުރެ ގިނަ ހިއްސާދާރުންނާއެކު ފެށި މި ސޮސައިޓީ ފުރަތަމަ އާންމު ޖަލްސާގައި ރަށުގައި ހިންގަން ހަމަޖެހިފައިވާ4ޕްރޮޖެކްޓެއް އިއުލާން ވެސް ކުރިއެވެ.\nސޮސައިޓީގެ ޗެއާޕާސަން، ވައިސް ޗެއާޕާސަން، ސެކެރްޓަރީ އަދި ހަޒާންދާރުގެ އިތުރުން 11 މެންބަރުން ހޮވުމަށް ބޭއްވި މި އާންމު ޖަލްސާގައި ސޮސައިޓީގެ ޗެއާޕާސަންއަކަށް ހޮވުނީ އެ ސޮސައިޓީ އުފެއްދުމުގައިވެސް އެންމެ އިސްދައުރެއް އަދާކުރެއްވި އެއިރު ކުޅުދުއްފުށީ ޕޯޓްގެ މެނޭޖަރުގެ މަގާމުގައި ހުންނެވި އިގްބާލް ހަމީދެވެ.\nނަމަވެސް އޭގެ ފަހުން އިގްބާލު ވަނީ ޕޯޓުގެ މެނޭޖަރުން ކަމުން އިސްތިއުފާ ދެއްވާފައެވެ. އިސްތިއުފާ ދެއްވި އިރު އޭނާ ހިންގާފައިވާކަމަށް ބުނާ ކޮރަޕްޝަނުގެ މައްސަލައެއްގެ އެސީސީން ގެންދިޔައީ ބަލަމުންނެވެ.\nސޮސައިޓީން ހިންގުމަށް ނިންމާފައިވާ4ޕްރޮޖެކްޓުގެ ތެރެއިން2ޕްރޮޖްކެޓް ފެށުމަށް ނިންމާފައިވަނީ މިދިޔަ ނޮވެންބަރު މަހުތެރޭގައެެވެ. އެއީ އައިސް ޕަލާންޓެއް ގާއިމް ކުރުމާއި ޖަޕާނުގެ ހިލޭ އެހީގެ ދަށުން ކުރިއަށް ގެންދިއުމަށް ނިންމި ޕޮޓްގައި ގަސްއިންދައިގެން ދަނޑުވެރިކަން ކުރުމުގެ ޕްރޮގްރާމެކެވެ.\nމީގެ އިތުރުން ކުނި މެނޭޖުކުރުމުގެ މަޝްރޫއެއްގެ އިތުރުން އޮޑި ދޯނި ފަހަރު ބެލެހެއްޓޭނެ ފަސޭހަ ނިޒާމެއް ގާއިމްކުރުމަށްވެސް އެ ސޮސައިޓީން ވަނީ ނިންމާފަ އެވެ.\nނަމަވެސް ސޮސައިޓީ އުފެދުނުތާ4މަސް ވެގެން ދިޔައިރު މި ޕްރޮޖެކްޓުތަކުގެ އެއްވެސް ތަފްސީލެއް ރައްޔިތުންނާއި ހިއްސާކޮށްފައެއް ނުވެއެވެ. އަދި އަމަލީ ގޮތުން އެއްވެސް މަސައްކަތެއްވެސް ފެށިފައެއް ނުވެއެވެ.\nވޯލްޑްބޭންކުން 30 މިލިއަން ޑޮލަރުގެ އެހީއެއް ގެ ދަށުން ހިންގުމަށް ހަމަޖެހިފައިވާ ކުނި މެނޭޖުކުރުމުގެ ޕްރޮޖެކްޓާއި ޖަޕާނު ސަރުކާރުގެ ހިލޭ އެހީގެ ދަށުން ޕޮޓުގައި ގަސް އިންދައިގެން ދަނޑުވެރިކަން ދަސްކުރުމުގެ ޕްރޮގްރާމުތަކަށް އެފަރާތްތަކުގެ އެހީ ލިބުނު ކަމެއްވެސް ނުވަަތަ ނޫންކަމެއްވެސް މިހާތަނަށް އެނގިފައެއް ނުވެއެވެ. އަދި ހިއްސާއިން ލިބުނު ފައިސާގެ ތަފްސީލެއްވެސް އާންމުކޮށްފައެއް ނުވެއެވެ.\nއޭގެ އިތުރުން މިިދިޔަ ނޮވެމްބަރުމަހު ހެދި ސޮސައިޓީގެ އޮފީސްވެސް މިހާރު ބަންދު ކޮށްފައިވާއިރު އެސޮސައިޓީގެ އެއްވެސް މަސައްކަތެއް ކުރިއަށް ނުދާތާ މަހަކަށް ވުރެ ގިނަ ދުވަސް ވަނީ އެވެ. މިއީ ސޮަސައިޓީގެ ހިއްސާދާރުންވެސް އުންމީދު ކުރިގޮތެއް ނޫނެވެ.\nމައުލޫމާތު ލިބޭގޮތުގައި ކުޅުދުއްފުށީ ކޯޕަރޭޓިވް ސޮސައިޓީ އޮފީސް ނުހިންގި ބަންދު ކޮށްފައިވަނީ ފައިސާގެ ދަތިކަމާއި ހުރެއެވެ. އެހެން ވެއްޖެނަމަ ބޭނުންނާ ހިއްސާދާރުންތައް އަލުން ހިއްސާގެ ފައިސާ ލިބޭނެ ކަމާމެދުވެސް މިވަނީ ސުވާލުއުފެދިފަ އެވެ.


Bandugai Onna Dharifulhu Maa Madhun Tholhey Nama Samaaluvey! - Vaguthu\nރާއްޖެ "ނިއު ނޯމަލް" ގައި، ނަމަވެސް އަތޮޅުތަކުގެ އަދަދު މަތީގައި! - 23 ގަޑިއިރު ކުރިން\nބަނޑުގައި އޮންނަ ދަރިފުޅު މާ މަދުން ތޮޅޭނަމަ ސަމާލުވޭ!\nމައިންބަފައިންނަށް ލިބޭނެ އެންމެ ބޮޑު ހިތްހަމަޖެހުމަކީ ދުޅަހެޔޮ ސިއްހަތެއްގައި ދަރިއަކު އުފަންވުން ކަމީ ޝައްކެއް އޮތް ކަމެއް ނޫނެވެ. އަދި މަޔަކަށް ހިބޭނެ އެންމެ ބޮޑު ހިތްހަމަޖެހުމަކީ9މަސް ދުވަހު ރަހިމުގައި ޅަ ފުރާނައެއް ގެންގުޅުމަށް ފަހު އެ ފުރާނަ ދުނިޔެއަށް ދުޅަހެޔޮ ސިއްހަތެއްގައި އުފަންވުމެވެ.\nމާބަނޑު ދުވަސްވަރު ބަނޑުގައި އޮންނަ ދަރިފުޅު ތޮޅުމަކީ އާންމު ކަމެކެވެ. އާންމުގޮތެއްގައި ބަނޑުގައި އޮންނަ ދަރިފުޅު ތޮޅެނީ ބަނޑަށް 8 ހަފްތާ ނުވަތަ9ހަފްތާ ވުމުންނެވެ. ނަމަވެސް އެދުވަސްވަރު މައިމީހާއަށް ފަހަރުގައި އެކަން އިހްސާސް ނުވެދާނެއެވެ. އަދި ދަރިފުޅު ތޮޅޭ ކަމުގެ އިހްސާސް މައިމީހާއަށް ކުރެވެން ފަށާނީ ބަނޑަށް 18 ހަފްތާ ނުވަތަ 20 ހަފްތާގައި ކަމަށް ޑޮކްޓަރުން ބުނެއެވެ.\nއަދި އޭގެ ފަހުން އަންނަ ދުވަސްތަކުގައި ދަރިފުޅު ތޮޅޭކަން ފާހަގަވެދާނެއެވެ. ނަމަވެސް ބަނޑަށް 18 ނުވަތަ 20 ހަފްތާއަށް ފަހު ދަރިފުޅު މާ މަދުން ތޮޅޭކަމަށް ވަނީ ނަމަ އެއީ ކަންބޮޑުވާން ޖެހޭނެ ކަމެކެވެ. އެހެނީ އެއީ ތުއްތު ދަރިފުޅަށް ސިއްހީ ބަލިމަޑުކަމެއް ކުރިމަތިވުމުގެ އަލާމާތެކެވެ. ބައެއް ފަހަރު މާ މަދުން ދަރިފުޅަށް އޮކްސިޖަން އާއި ހަކުރު ލިބުމުން ދަރިފުޅުގެ ހަރަކާތް މަދުވެއެެވެ. އެހެންކަމުން އެ ދުވަސްވަރުގައި ދެ ގަޑިއިރު ތެރޭގައި ފަސް ފަހަރަށްވުރެ މަދުން ތޮޅޭ ނަމަ ވީހާވެސް އަވަހަކަށް ސިއްހީ މާހިރެއްގެ ލަފާ ހޯދުން މުހިންމެވެ.\nބަނޑުގައިވާ ދަރިފުޅު ތޮޅޭ ކަމުގެ އިހްސާސް ކުރެވެނީ ދަރިފުޅު ހެލިފެލިވެ އުޅޭތީއެވެ. ބައެއް ފަހަރު ދަރިފުޅު އުކުނޑި ކޮށްޓުމުންވެސް ދަރިފުޅު ތޮޅޭ ކަމުގެ އިހްސާސް ކުރެވިދާނެއެވެ.\nސެޕްޓެމްބަރު 1, 2018 01:59


SunOnline: Hong Kong ge fuluhun dhifaau kurumun, Mulan boycott kuran govaalaa campaign eh fashaifi\nހޮންކޮންގެ ފުލުހުން ދިފާއު ކުރުމުން، މުލާން ބޮއިކޮޓް ކުރަން ގޮވާލާ ކެމްޕޭނެއް ފަށައިފި\nރުގިއްޔާ މުހައްމަދު މޫސާ 17 Aug 2019, 11:59\nޑިޒްނީގެ މުލާން ރީމޭކް ބޮއިކޮޓް ކުރަން ގޮވާލާ ކެމްޕޭނެއް ވަނީ ފަށާފަ -- ފޮޓޯ: ޑިޒްނީ\nހޮންކޮންގް (އޮގަސްޓު 17): ޑިޒްނީގެ އެނިމޭޓެޑް ފިލްމު މުލާންގެ ލައިވް-އެކްޝަން ރީމޭކްއިން ފެނިގެންދާ އެކްޓްރެސް ހޮންކޮންގްގެ ފުލުހުން ދިފާއުކޮށް ވާހަކަ ދެއްކުމުން، މުލާން ބޮއިކޮޓް ކުރަން ގޮވާލާ ކެމްޕޭނެއް ސޯޝަލް މީޑިއާގައި ފަށައިފި އެވެ.\nމުލާންއާ ދެކޮޅަށް އެކެމްޕެއިން ފެށީ، އެމެރިކާގެ ރަށްވެހިކަން އޮންނަ ޗައިނާ ދަރިކޮޅުގެ ލޫ ޔީފެއި ޗައިނާގެ ސޯޝަލް މީޑިއާ ޕްލެޓްފޯމްގައި ހޮންކޮންގް ފުލުހުންނަށް ތާއިދު ކުރާ ކަމަށް ބުނުމުންނެވެ. އެގޮތުން ޔީފެއި ވަނީ ޗައިނާ ސަރުކާރުގެ ނޫހެއް ކަމަށްވާ ޕީޕާލްސް ޑެއިލީން ޕޯސްޓުކޮށްފައިވާ މެސެޖެއް ޝެއާކޮށްފަ އެވެ.\n"އަހަރެންވެސް ހޮންކޮންގް ފުލުހުންނަށް ތާއިދު ކުރަން. އެހެންވީމާ އަހަރެންގެ ގައިގައިވެސް ތަޅައިގަނޭ،" އެމެސެޖުގައިވެ އެވެ.\nއެއީ ހޮންކޮންގް އެއާޕޯޓުގައި މުޒާހަރާ ކުރަމުން ދިޔަ ބަޔަކު މިދިޔަ ހަފްތާ ތެރޭގައި ޗައިނާގެ ގްލޯބަލް ޓައިމްސްގެ ނޫސްވެރިއަކަށް ހަމަލާ ދިނުމާ ގުޅިގެން ޕީޕަލްސް ޑެއިލީން ހިއްސާ ކުރި މެސެޖެކެވެ.\nޔީފެއި އެޕޯސްޓް ޝެއާ ކުރުމުން ޗައިނާގެ ސޯޝަލް މީޑިއާއިން ގިނަ ބަޔެއްގެ ތާއިދު އޭނާއަށް ލިބުނެވެ. ނަމަވެސް ޗައިނާގައި މަނާކޮށްފައިވާ ޓުވިޓާގައި މުލާން ބޮއިކޮޓް ކުރުމަށް އެތައް ހާސް މީހުން ގޮވާލަން ފެށި އެވެ. އަދި ޓުވިޓާ ބޭނުން ކުރާ ފަރާތްތަކުން ވަނީ އެއީ ފުލުހުންގެ އަނިޔާވެރިކަމަށް ތާއިދު ކުރުން ކަމަށް ބުނެ ޔީފެއިއަށް ފާޑު ކިޔާފަ އެވެ.\nމުލާންގެ ރީމޭކް ސިނަމާތަކަށް އަންނާނީ އަންނަ އަހަރުގެ މާޗު މަހުގަ އެވެ.\nހޮންކޮންގްގައި މިދިޔަ އޭޕްރިލް މަހު މުޒާހަރާތައް ފެށީ ސަރުކާރުން ގާނޫނު ހަދާ މަޖިލީހަށް ހުށަހެޅި "ކުށްވެރިން ބަދަލު ކުރުމާ ބެހޭ ބިލާ" ގުޅިގެންނެވެ. އެބިލު ފާސް ކުރި ނަމަ ހޮންކޮންގްގައި ތިބޭ ކުށުގެ ތުހުމަތު ކުރެވޭ މީހުން ޗައިނާއާ ހަވާލު ކުރެވޭނެ އެވެ.\nއަދި އެބިލާ ދެކޮޅަށް ވަރުގަދަ މުޒާހަރާތައް ފެށުމުން ހޮންކޮންގް ލީޑަރު ކެރީ ލާމް ވަނީ ބިލް ފާސް ކުރުން ފަސްކޮށްފަ އެވެ. ނަމަވެސް މުޒާހަރާގެ ބައިވެރިން ދަނީ ބިލް އެއްކޮށް އުވާލުމަށާއި ލާމްގެ އިސްތިއުފާއަށް ގޮވާލާ މުޒާހަރާ ކުރަމުންނެވެ. އަދި އެފަރާތްތަކުން ވަނީ މުޒާހަރާތަކުގައި ފުލުހުން ހާލަތާ ނުބައްދަލު ބާރުގެ ބޭނުން ކުރަމުންދާ ކަމަށާއި ފުލުހުން ކުރަމުންދާ އަނިޔާތަކަށް އެމީހުން ޖަވާބުދާރީ ކުރުވަން ޖެހޭ ކަމަށް ބުނަމުންނެވެ.\nޖާންވީގެ ގުންޖަން ސަކްސޭނާ ބަލަންވާނެ\nސައިފް އާއި ކަރީނާއަށް ދެވަނަ ދަރިއަކު ލިބެނީ\nޑިއަރ ލިލީ 9


Umurun Dhuvasvee Meehunnah Pfizer Ge3Vana Vaccineh Jahan Huhdha Dheefi - Vaguthu\nއުމުރުން ދުވަސްވީ މީހުންނަށް ކޮވިޑް-19 އިން ދިފާއުވުމަށް ފައިޒާ އިން އުފައްދާފައިވާ ވެކްސިންގެ ތިން ވަނަ ޑޯޒެއް ޖަހަން އެމެރިކާގެ އެޑްޑީއޭ އިން ހުއްދަދީފިއެވެ.\nއެމެރިކާގެ އެފްޑީއޭ އިން ބުނީ އުމުރުން 65 އަހަރަށްވުރެ ދޮށީ މީހުންނަށް ފައިޒާ ވެކްސިންގެ ބޫސްޓާ ޝޮޓެއް ދިނުމުގެ ހުއްދަ އެއިދާރާގެ ސައިންސްވެރިން ދީފައިވާ ކަމަށެވެ. އަދި އުމުރުން 18 އަހަރާއި 65 އަހަރާއި ދެމެދުގެ މީހުންގެ ތެރެއިން ކޮވިޑް ޖެހިއްޖެނަމަ ހާލު ދެރަވުމުގެ ފުރުސަތު ބޮޑު މީހުންނަށް ވެސް ވެކްސިންގެ ތިން ވަނަ ޑޯޒެއް ދޭން އެފްޑީއޭ އިން ވަނީ ހުއްދަ ދީފައެވެ.\nވެކްސިންގެ ތިން ވަނަ ޑޯޒެއް ޖެހުމުގެ ހުއްދަ އެމެރިކާގެ އެފްޑީއޭ އިން ދިން ނަމަވެސް އެކަމާއި ގުޅޭ ގޮތުން އެމެރިކާގެ ސެންޓާސް ފޯ ޑިސީސް ކޮންޓްރޯލް އެންޑް ޕްރެވެންޝަންގެ އެޑްވައިޒަރީ ކޮމެޓީން އަދި ގޮތެއް ނުނިންމިއެވެ. ހުކުރު ދުވަހު ބޭއްވި ސީޑީސީގެ ބައްދަލުވުމުގައި ވެސް އަށް ގަޑިއިރު ވަންދެން ބަހުސް ކުރުމަށް ފަހު ބައްދަލުވުން ނިންމީލީ ގޮތެއް ނުނިންމިގެންނެވެ.\nނަމަވެސް އޭގެ ފަހުން އެފްޑީއޭ އިން މިކަމުގައި ގޮތެއް ނިންމާފައި ވާތީ އަންނަ ބުރާސްފަތި ދުވަހު ސީޑީސީ އިން އަނެއްކާވެސް ބައްދަލު ކުރާނެއެވެ. އެދުވަހު ސީޑީސީގެ އެޑްވައިޒަރީ ކޮމެޓީން މިކަމުގައި ގޮތެއް ނިންމުމަށް ވޯޓެއް ނަގާނެ ކަމަށް އެމެރިކާގެ މީޑިއާ ރިޕޯޓްތައް ބުނެއެވެ.\nއެމެރިކާގެ އާބާދީއަށް ބަލާއިރު 65 އަހަރުން މަތީގެ %17 މީހުންނަކީ ކޮވިޑް ޖެހިއްޖެނަމަ ފުރާނައަށް ނުރައްކާ ވުމުގެ ފުރުސަތު ބޮޑު މީހުންނެވެ. ކޮވިޑްގައި އެމެރިކާ އިން މަރުވި މީހުންގެ ތެރެއިން %77 މީހުންނަކީ އުމުރުން ދުވަސްވީ މީހުންނެވެ.\nއެމެރިކާ އިން ވެކްސިންގެ ތިން ވަނަ ޑޯޒެއް ޖެހުމުގެ އެންމެ ފަހުގެ ތައްޔާރީތައް ވަމުން ދިޔަ ނަމަވެސް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ވަނީ ވެކްސިންގެ ތިންވަނަ ޑޯޒެއް އަދި އެއްވެސް ގައުމަކުން ނުޖެހުމަށް އިލްތިމާސް ކޮށްފައެވެ.\nކޮވިޑްގެ މަރުތަކުގެ އަދަދު މައްޗަށް\nމިއަދު ފައްސިވީ 46 މީހުން


Dhaththa bodu vazeeru kamah kurimathilumun Rasgefaanu nuruhijje | Mihaaru\nރަސްގެފާންގެ ދައްތާފުޅު ޕްރިންސަސް އުބޮލްރަޓަނާ މަހިދޯލް. --ފޮޓޯ:އޭއެފްޕީ\nދައްތަ ބޮޑު ވަޒީރު ކަމަށް ކުރިމަތިލުމުން ރަސްގެފާން ނުރުހިއްޖެ\n09 ފެބުރުއަރީ 2019 - 09:455comments\nބެންކޮކް (ފެބްރުއަރީ 9) - ތައިލެންޑުގެ ރަސްގެފާން ވަޖިރަލޮންގްކޯންގެ ދައްތާފުޅު ޕްރިންސަސް އުބޮލްރަޓަނާ މަހިދޯލް، އަންނަ މާޗް މަހު އޮންނަ އިންތިޚާބުގައި ބޮޑު ވަޒީރުގެ މަގާމަށް ވާދަކުރައްވަން ނިންމެވުމުން ރަސްގެފާން ނުރުހުންވެވަޑައިގެންފި އެވެ.\nގަނޑުވަރުން ނެރުނު ބަޔާނެއްގައި ރަސްގެފާން ވިދާޅުވެފައި ވަނީ ޝާހީ އާއިލާގެ މެންބަރުން ބޮޑު ވަޒީރު ކަމަށް ވާދަކުރުމަކީ "ކަމާ ގުޅޭ ކަމެއް ނޫން ކަމަށާއި އެއީ ތައިލެންޑުގެ ސަގާފަތެއް ވެސް ނޫން" ކަމަށެވެ. ޕްރިންސަސް މަހިދޯލް، 67، ނޮމިނޭޓްކޮށްފައި ވަނީ ކުރީގެ ބޮޑު ވަޒީރު ތަކްސިން ޝިނަވަޓްރާއާ ގުޅިފައިވާ ޕާޓީއަކުންނެވެ.\nތަޖްރިބާކާރުން ބުނަނީ މި މައްސަލާގައި ރަސްގެފާނުގެ ހިތްޕުޅުހަމަނުޖެހުން އޮތުމުން މާޗް މަހު 24 ގައި ބާއްވާ އިންތިޚާބުން މަހިދޯލް ޑިސްކޮލިފައި ކުރަން އިލެކްޝަންސް ކޮމިޝަނުން ނިންމުން ވަރަށް ގާތް ކަމަށެވެ. މި އިންތިޚާބަކީ ފަސް އަހަރުގެ އަޝްކަރީ ވެރިކަމަކަށް ފަހު ތައިލެންޑް އަލުން ޑިމޮކްރެސީގެ ތެރެއަށް ވަނުމަށް ލިބޭ ފުރުސަތެކެވެ.\nތައިލެންޑުގެ ރަސްގެފާން ވަޖިރަލޮންގްކޯން. --ފޮޓޯ:އޭއެފްޕީ\nރަސްގެފާން ވަޖިރަލޮންގްކޯންގެ ބަޔާނުގައި ވިދާޅުވެފައި ވަނީ ޝާހީ އާއިލާގެ މެންބަރަކު ސިޔާސީ ކަންކަމުގައި އުޅުމަކީ ތައިލެންޑުގެ ކާދަކާދައެއް އަދި ސަގާފަތެއް ވެސް ނޫން ކަމަށެވެ.\nބޮޑު ވަޒީރުކަމަށް ވާދަކުރެއްވުމަށް ނިންމެވުމާ އެކު ޕްރިންސަސް މަހިދޯލް ވަނީ އޭނާ އަށް ލިބިވަޑައިގަންނަވާ ޝާހީ ހުރިހާ ލަގަބެއް ދޫކޮށްލައްވާފައިވާ ކަމަށް ވިދާޅުވެފަ އެވެ. އަދި އޭނާ އަކީ މިހާރު އާދައިގެ މީހެއް ކަމަށް ވަނީ ވިދާޅުވެފަ އެވެ.\nޕްރިންސަސް މަހިދޯލް ވަނީ އެމެރިކާގެ މަޝްހޫރު މެސަޗޫސެޓްސް އިންސްޓިޓިއުޓް އޮފް ޓެކްނޮލޮޖީން ތައުލީމް ހާސިލް ކުރައްވައިފަ އެވެ. އެމެރިކާ މީހަކީ 1972 ވަނަ އަހަރު ކައިވެނި ބައްލަވައިގަތުމަށް ފަހު ޝާހީ ހުރިހާ ލަގަބެއް ދޫކޮށްލެއްވި އެވެ. ނަމަވެސް 2001 ވަނަ އަހަރު ތައިލެންޑަށް އެނބުރި ވަޑައިގެން އަލުން ޝާހީ ދިރިއުޅުއްވުމަށް ވަޑައިގެންނެވި އެވެ. ސޯޝަލް މީޑިއާގައި ހަރަކާތްތެރި ޕްރިންސަސް ވަނީ ތައިލެންޑުގެ ބައެއް ފިލްމުތައް ވެސް ކުޅުއްވައިފަ އެވެ. އެކަމަނާ އަށް ތިން ބޭފުޅުން ލިބިވަޑައިގެންނެވި އެވެ. މީގެ ތެރޭން އެއް ބޭފުޅަކު ވަނީ 2004 ވަނަ އަހަރުގެ ސުނާމީގައި އަވަހާރަވެފަ އެވެ. އަނެއް ދެ ބޭފުޅުން ދިރިއުޅުއްވަނީ ތައިލެންޑުގަ އެވެ.\nއިތުރު ލިޔުންތައް ތައިލެންޑު ރަސްކަން


Fenun Lonu raha vakikohlaane gotheh Science verin hoadhaifi\nފެނުން ލޮނުރަހަ ވަކިކުރާނެ ގޮތެއް ސައިންސްވެރިން ހޯދައިފި\nދުނިޔެ ހޫނުވަމުންދާ ވަރަކަށް އަހަރެމެން ފެނަށް ބޭނުންވާ ވަރު ދާނީ އިތުރުވަމުންނެވެ. ސާފު ބޯ ފެނަކީ ދަތި އެއްޗަކަށްވަމުން ދާއިރު ކުރިއަށް އޮތް ތަނުގައި މިކަންދަނީ އިތުރުވާނެކަމަށް ސައިންސްވެރިން ބުނެއެވެ.\nއެގޮތުން ލޮނުފެން ބޭނުން ކުރުމަށްޓަަކައި ލޮނު ފެނުން ލޮނު ވަކިކޮށްލުމަށް އެކި ދިރާސާތައްކޮށް ތަހުލީލުތައް ސައިންވެރިން ދަނީ އަބަދުވެސް ކުރަމުންނެވެ.\nމި މަސައްކަތަށް މިހާރު މިވަނީ ކާމިޔާބެއް ލިބި ކުރިއަށްދާނެ މަގެއް ސައިންސްވެރިން ހޯދާފައެވެ. ކޮލަމްބިއާގެ ޔުނިވާރސިޓީގެ ސައިންސްވެރިންތަކެއް މިކަން ކާމިޔާބުކޮށްފައިވާއިރު އެމީހުން ލޮނު ފެނުން ލޮނުވަކިކޮށްލުމަށް ހެދި ޕްރޮސެސްއަށް ދީފައިވާ ނަމަކީ "ޓެމްޕަރޭޗަރ ސްވިންގ ސްލޯވެންޓް އެކްޓްރެކްޝަން (ޓީއެސްއެސްއީ)" އެވެ.\nޓީއެސްއެސްއީ ޑިޒައިންކޮށްފައިވަނީ މޫދުގެ ލޮނުފެނަށް ވުރެ ހަތް ގުނަ ލޮނުގަދަ ފެނުންވެސް ލޮނުވަކިކޮށްލެވޭ ގޮތަށެވެ. އެހެން ކަމުން މި ޕްރޮސެސްއިން ހައިޕަރސެލިން ބްރައިންސް ވެސް ސާފު ކުރެވޭނެ އެވެ.\nޕްރޮސެސްއިން ހައިޕަރސެލިން ބްރައިންސް އަކީ އިންޑަސްޓްރީސްތަކުގައި ތެޔޮ ނުވަތަ ގޭސް އުފައްދަމުން ދާއިރު އުފެދޭ ފެނެކެވެ. އަދި މި ފަދަ ފެނަކީ ބިމަށް އެޅޭ އެންމެ ނުރައްކާތެރި ފެންވެސް މެއެވެ.\nމި ޕްރޮސެސްގެ ތެރެއިން ސްލޮވެންޓް ކިޔާ ދިޔާ ކެމިކަލްއެއް ހައިޕަރސެލިން ބްރައިންސްއާއި ތެރެއަށް އަޅާ ހޫނުކޮށްލައެވެ. މި ދެ މާއްދާ އެއްފުޅިއަކަށް އެޅުމުންވެސް އެކަތި އަނެއްކެއްޗާ އެއްނުވާކަން ފާހަގަ ވެއެވެ.\nއެއަށްފަހު ވަކިން ފުޅިއަކަށް ސްލޮވެންޓް ނަގާފައި އަލުން ހޫނު ކުރެއެވެ. ފަހުން ހޫނުކޮށް ފައިނަގާއިރު ސްލޮވެންޓް ކެމިކަލް ދަށުން ފެން ފަށަލައެއް ފުޅީގައި ފެންނަން ހުރެއެވެ. މި ޕްރޮސެސް ނިމުން އިރު އެ ފެނުން 98.4 ޕަސެންޓް ލޮނު ވަނީ ދުއްވާލެވިކަމަށް ސައިންސްވެރިންގެ ޓީމުން މައުލޫމާތު ދިނެވެ.\nއެގޮތުން މިހާރު މަސައްކަތް ކުރަނީ ބޭކާރުވާ ފެންނުން ރީތިފެން އުފައްދާ މިފަދަ ފެނަކީ އިންސާނުންނަށް ބޭނުން ކުރެވިދާނެ ފެނެއްތޯ ޓެސްޓް ކުރަމުންނެވެ.


Dhivehi hitheh, dhivehinnaa hedhi moyavefai, ekamaku dhivesseh noon! | Mihaaru\nރިޕޯޓް / މަލިކު\nދިވެހި ހިތެއް، ދިވެހިންނާ ހެދި މޮޔަވެފައި، އެކަމަކު ދިވެއްސެއް ނޫން!\nއިބްރާހިމް މަނިކުފާނު އޭނާގެ ދެ ދަރިންނާއި އަންހެނުން މަލިކުގައި\n12 ސެޕްޓެމްބަރ 2016 - 06:54\n"މިއީ އެއް ބަފައެއްގެ ދެ އަމައެއްގެ ދަރިން، ތަފާތަކީ ދެ ގެއެއްގައި ދިރިއުޅޭކަން،" މަލިކާއި ރާއްޖެ އާ އޮތް ގުޅުމަށް އިޝާރާތްކޮށް އޭނާ ބުނެލި އެވެ.\nމަލިކޭ ބުނުމުން، އޭގެ މާނައަކީ އެއީ އަދި އަހަރެމެންނެކޭ ނޫނެވެ. ހަގީގަތުގައި ދިވެހިންނާ މާ ކުރީގެ ތިމާގެ ކަމެއް އޮވެ، ދިވެހި ބަހުން ވާހަކަ ދައްކާ ބަޔަކު އެ ރަށުގައި މަދުން އުޅުނަސް، މިހާރު އެއީ އަހަރެމެންގެ އަތުން ބީވެފައިވާ، އިންޑިޔާގެ ވެރިކަމެއް ހިނގާ ރަށެކެވެ. މަލިކުގެ ގާތްގަނޑަކަށް ދިހަވަރަކަށް ހާސް މީހުންގެ ތެރެއިން މިހާރު ދިވެހިން ބަހުން ރަނގަޅަށް ވާހަކަ ދައްކާ މީހުން އުޅުނަސް، އަދި ދިވެހި ތާރީހު އެނގޭ އުޅެނީ ވެސް މަދު ބައެކެވެ. ރާއްޖޭގެ ރަށެއްގެ ގޮތުގައި އޮތް އޮތުުން މީގެ 300 އަހަރު ކުރިން ނިމުމަކަށް އައިފަހުން އެ ރަށުގައި ސީދާ ދިވެހި ސަގާފަތް ކުރިއެރުވުމަށް އަސްލު މާ ބޮޑު ކަމެއް ނުވެސް ހިނގަ އެވެ. ބަލާބެލުމަށް ރާއްޖޭގެ ރަށެއްގެ ހުރިހާ ގުދުރަތީ ރީތިކަމެއް އޮތަސް، މަލިކުން އިހުގެ އާދަކާދަ ދަނީ މަޑުމަޑުން ފަނޑުވަމުން، ފޮހެވި، ގެއްލެމުންނެވެ. އެހެން ނަމަވެސް، އެއީ ދިވެހި ދަރިފަސްކޮޅު ކަން ގަބޫލުކުރާ ބަޔަކު އަދިވެސް މަލިކުގައި އެބަތިއްބެވެ. އަހަރެމެންނަކީ އެ މީހުންގެ ވެސް ލޭ ކަމާއި ރާއްޖެ އަކީ އެ މީހުންގެ ވެސް ކާބަފައިންގެ ބިންކަން ގަބޫލުކޮށް ރާއްޖެ ދެކެ ވަރަށް ލޯބިވާ، މި ބިމަށް އިހުތިރާމު ކުރާ ކޮންމެވެސް ބަޔަކު އެ ރަށުގައި އެބަތިއްބެވެ. އޭގެ ތެރޭގައި ވަރަށް ޚާއްސަ މީހަކު ހިމެނެ އެވެ. އޭނާ އަކީ ދިވެހިންނަށް ވެސް ވަރަށް ފަރިތަ ރާއްޖެއާ ހެދި މޮޔަވެފައިވާ މީހެކެވެ. އެއީ މަލިކުގެ ހަމައެކަނި ބޭންކުގެ ޑެޕިއުޓީ މެނޭޖަރެވެ.\nއިބްރާހިމް މަނިކުފާނަށް އެއާޕޯޓުން މަރުހަބާ ކިޔަނީ\nނަމަކީ އިބްރާހިމް މަނިކުފާނެވެ. އެކަމަކު އޭނާ އަކީ ދިވެއްސެއް ނޫނެވެ. ދިވެހިންނާ ގުޅިފައި އޮތީ ކިހާ ހިސާބަކުން ކަމެއް އޭނާ އަކަށް ވެސް ނޭނގެ އެވެ. ދިވެހި ބަހުން ވާހަކަ ދައްކަން މިހާރު ފަރިތަޔަސް، އަދި މި އިންޓަވިއު ދިން އިރު ވަރަށް ކުރީގެ މުސްކުޅި ދިވެހި ބަސްބަސް ބޭނުންކުރިޔަސް، އޭނާގެ އުމުރުގެ ބޮޑުބައި ވާހަކަ ދެއްކީ ދިވެހި ބަހަކުން ނޫނެވެ. އޭނާ އަކީ އިންޑިއާގެ ރައްޔިތެކެވެ. އޭނާ ބުނާ ގޮތުން އޭނާގެ ގެއަށް "ނައިބުގެ" ކިޔަސް، ރަށުގެ މަގުތަކަށް ދިވެހި ބަހުން ނަން ދިނަސް އަދި މަލިކުގައި އޭނާ އުޅުނަސް އޭނާ އަކީ ހަމައެކަނި ދިވެހި ހިތެއް އޮތް، އިންޑިއާ ރައްޔިތެކެވެ.\n"އަޅުގަނޑު ހުންނަނީ ރާއްޖެއާ ހެދި މޮޔަވެފައި. މިހެން އައިސް ކިތަންމެ ދުވަހަކު ވެސް ހުރެވިދާނެ،" މަލިކުގެ ސަގާފީ ގުރޫޕެއް ގޮވައިގެން މިހާރު ހއ. އިހަވަންދޫގައި ހުރި މަނިކުފާނު، 54، ބުންޏެވެ. "މި ރަށަށް އައިސް އުފަލުން ރޮވިއްޖެ. ހާދަހާ ބޮޑު ސަޕޯޓެކޭ މިއޮތީ އަޅުގަނޑުމެންނަށް. ދިވެހިން މީ ހާދަ ރަނގަޅު ބައެކޭ."\nމަލިކުން ރާއްޖެ އައި ސަގާފީ ގުރޫޕާ އެކު އިބްރާހިމް މަނިކުފާނު\nމަނިކުފާނަށް ރާއްޖެ އެނގުނީ މީގެ ތިރީހަކަށް އަހަރު ކުރިންނެވެ. އޭނާގެ މަންމަގެ ކޮއްކޮ އިނދެގެން އުޅެނީ ހއ. ދިއްދޫ މީހަކާ އެވެ. އެއީ ބޯޓު ދަތުރުކުރާ މީހަކަށް ވާތީ، އޭނާ މަލިކަށް ދާއިރު ދިވެހި ބަހުން ލިޔެފައި ހުންނަ ފޮތްފޮތް ގެންދެ އެވެ. އެހެންވެ، މަނިކުފާނު މަޑުމަޑުން ދިވެހި ބަހަށް ލެބެން ފެށި އެވެ. ދިއްދޫގެ "ބޮޑުގޯތީ"ގައި މަންމަގެ ކޮއްކޮގެ އާއިލާ އޮވެ އެވެ. މަނިކުފާނު ބުނާ ގޮތުން އެ މީހުން ދޭތެރެދޭތެރެއިން ދިއްދު އަށް ދެ އެވެ.\n"އެކަމަކު އަޅުގަނޑަށް އެނގިފައިވާ ގޮތުގައި އަޅުގަނޑުގެ މަންމަ ވެސް ބައްޕަ ވެސް އަދި މާމަ އާއި ކާފަ ވެސް ރާއްޖެއެއް ނޫންް،" ދެ ކުދިންގެ ބައްޕަ ބުންޏެވެ. "އަޅުގަނޑަކަށް ނޭނގެ ކިހާ ހިސާބަކުން ކަމެއް އަޅުގަނޑު ގުޅިފައި އޮތީ. އެކަމަކު ޔަގީނުން ވެސް މަލިކުގައި ނޫޅޭނެ ދިވެހިރާއްޖެ އަށް ނިސްބަތް ނުވާ މީހުންނެއް. އެހެންވީމަ އަޅުގަނޑަކީ ވެސް ވަކި ހިސާބަކުންް ދިވެހި ދަރިކޮޅު. ނަމުން ވެސް އެނގޭ ނޫންތޯ؟"\nއެއީ މައްސަލައެއް ނޫނެވެ. އެއީ އޭނާ ވިސްނާ ކަމެއް ވެސް ނޫނެވެ. އޭނާގެ ހިތް ހަގީގީ ދިވެއްސަކަށް ވުރެ ވެސް މާ ބޮޑަށް އޮތީ ރާއްޖެ ކޮޅުގަ އެވެ. ދިވެހި ބަހަށް އިސްކަން ދިނުމާއި ބަސް ކުރިއެރުވުމަށާއި ދިވެހި ސަގާފަތަށް އިސްކަން އެ ދެނީ އާންމު ދިވެހިން ވެސް ނުދޭ ވަރަށެވެ. މަލިކުގައި ގްރޭޑް 4އާ ހަމައަށް ސްކޫލުގައި ދިވެހި ބަސް ކިޔަވައިދިން ނަމަވެސް، އޭގެ ފަހުން އެކަން ދިރުވައި އާލާކުރުމުގެ ވަރަށް ބޮޑު ޒިންމާއެއް މަނިިކުފާނު އަދާކުރެ އެވެ. ދިވެހި ބަހުން ލަވަ އާއި ޅެންތައް ފަރިތަ ކަމާ އެކު ހަދަ އެވެ. އޭނާގެ ބައެއް ޅެންތައް ރާއްޖޭގެ ޓީވީތަކުން ވެސް ދައްކަ އެވެ. މަލިކުގައި ދިވެހި ބަހުގެ ވައިބް ގުރޫޕުތައް ހަދައި، މަލިކު މީހުންނަށް ދިވެހި ލަވަތައް ހަދައިދެ އެވެ. ރާއްޖޭގައި ފާހަގަކުރާ ދުވަސްތައް އިސް ނަގައިގެން ފާހަގަ ކުރުމުގައި އޭނާ އުޅެނީ އަވަދިނެތި އެވެ. މަލިކަށް ދާ ދިވެހިންގެ އެންމެ ބޮޑު އެކުވެރިޔާ އަށް އޭނާ އޮތީ ވެފަ އެވެ.\nއިބްރާހިމް މަނިކުފާނު މަލިކުގައި\n"މަލިކަށް ދިވެއްސަކު ވަރަށް ނުދާނެ އަޅުގަނޑަށް ނޭނގިއެއް. މަލިކަށް ދިއުމަށް ފަހު އަޅުގަނޑު އެ މީހުންގެ ހުރިހާ ކަމެއްހެން ބަލަހައްޓައި އެހީތެރިވެދެން. ސަރުކާރުގެ ވަފުދުތައް މަލިކަށް ދިޔައީމަ އަޅުގަނޑު އެ މީހުންނާ އެކު އުޅެނީ. އަޅުގަނޑުމެންގެ ގެއިން ކައިބޮއި ހަދާނެ. ވަރަށް މަޖާވާނެ. ހަމަ ހީވާނީ އެއްބަނޑު އެއްބަފާ ބައެއްހެން،" އޭނާ ބުންޏެވެ.\nމަނިކުފާނު ވެސް ދޭތެރެދޭތެރެއިން ރާއްޖެ އަށް އާދެ އެވެ. ވަކި ބޭނުމެއް ނެތެވެ. އޭނާ ބުނާ ގޮތުން "ހިތް އޮތްތާނކަށް މީހާ ދާނެ" އެވެ.\n"ހަގީގަތުގައި އަންނަން ޖެހޭ ސަބަބެއް ނެތް. މާލޭގެ ގެއެއްގައި ހުރެފައި ދެން ދަނީ ރަށްރަށަށް. ތުރާކުނުން ފެށިގެން އައްޑޫގައި ވެސް އަޅުގަނޑުގެ ހަމަ ވަރަށް ގާތް ރަހުމަތްތެރިން ތިބޭނެ. ސަރުކާރުގެ ވެސް އަދި ރާއްޖޭގެ ވެސް ވަރަށް ބޮޑެތި ބޭފުޅުން ތިބޭނެ އަޅުގަނޑުގެ ވަރަށް ގާތް އަބަދު ގުޅުން އޮންނަ ބޭފުޅުން. ހާހެއްހާ މީހުން އެއީ އަޅުގަނޑާ އަބަދު ވެސް ގުޅުން އޮތް މީހުން،" އޭނާ ބުންޏެވެ. "މާލެ އައިސް އަޅުގަނޑު ކުރާ ކަމަކީ ފޮތް ކިޔުން. ދެން އެ ފޮތްތައް އެއްކޮށްގެން މަލިކަށް ގޮސް ފޮތްތައް މީހުންނަށް ދީ ހަދަނީ."\nރާއްޖޭގެ ވަރަށް ގިނަ ވައިބަ ގުރޫޕުތަކުގައި ވެސް އޭނާ އުޅޭނެ އެވެ. އޭގެ ތެރޭގައި ސަރުކާރުގެ ރަސްމީ ބައެއް ވައިބް ގުރޫޕުތަކާއި ދިވެހި ބަހާއި ޅެންވެރިިކަމާ ބެހޭ ވައިބަ ގުރޫޕުތަކުގައި ވެސް އޭނާ ވަރަށް އެކްޓިވްކޮށް ހަރަކާތްތެރިވެ އެވެ. ފޭސް ބުކްގައި ހިންގާ މަލިކާއި ރާއްޖެއާ ގުޅޭ ތަފާތު ފޭސްބުކް ގުރޫޕުތަކުގައި ވެސް އޭނާ ވަރަށް ހަރަކާތްތެރި އެވެ. މަލިކުގައި ހިނގާ ކަންތައްތަކާއި ދިވެހި ޅެންތަކާއި ދިވެހިން މަލިކުގައި ދުވަސްތައް ހޭދަކުރާ ގޮތުގެ ފޮޓޯތަކާއި މަލިކުގައި ކައްކާ ދިވެހި ކެއުންތަކާއި އެ ރަށުގައި ފާހަގަކުރާ ދިވެހި ދުވަސްތައް ތާޒާކަމާ އެކު އޭނާ ވަގުތުން ވަގުތަށް ގެނެސްދެ އެވެ. އެހެންވެ، އޭނާ ފޮލޯ ކުރާ މީހުން އޭނާ ކުރާ މަސައްކަތަށް އަބަދުހެން ސާބަސް ދެ އެވެ. ދިވެހިން މަލިކަށް ދާން އޭނާ ހިތްވަރު ދެ އެވެ. އިބްރާހިމް މަނިކުފާނަކީ، ހަގީގަތުގައި މަލިކާއި ރާއްޖެ ދުރުވަމުން ގޮސްް ހަނދާން ނެތޭ ހިސާބަށް ގޮސްފައި އޮއްވައި އެކަން އަނެއް ފުށަށް ޖަހާލި މީހާ އެވެ. އޭނާ ދަރިންނާއި އަނބިމީހާ އާ އެކު 18 މީހުންގެ ގުރޫޕެެއް ގޮވައިގެން މިހާރު އެ ހުރީ މަލިކުގެ ދިވެހި ސަގާފަތް ފެތުރުމަށް ރާއްޖެ އައިހެވެ.\n"މިއީ އަޅުގަނޑު ވަރަށް ލޯބިވާ ގައުމެއް. މިތާނގައި މިތިބީ އަޅުގަނޑުގެ ހަމަ އެއްބަނޑު އެއްބަފާ މީހުން. އަޅުގަނޑު ވަރަށް އުފާވޭ ރާއްޖެ އާދެވުނީމަ. މިހާރު މިއީ އަޅުގަނޑުގެ ވެސް ހަމަ ގައުމު. ކޮންމެ މީހަކު ކޮންމެ އެއްޗެކޭ ބުންޏަސް، މުޅިން އެހެން އިހުސާސެއް އަޅުގަނޑަށް ކުރެވެނީ މިތަނަށް އާދެވުނީމަ. މިއީ ބުނަން ވެސް ނޭނގޭ އިހުސާސެއް. ހަނިމާދޫން ވިޔަސް މިރަށުން ވިޔަސް އެހެން ރަށަކުން ވިޔަސް އަޅުގަނޑުމެންނަށް ބަހައްޓާ ގާތްކަން ފެނިފައި އަޅުގަނޑަށްް ހަމަ ރޮވޭ،" އޭނާ ބުންޏެވެ. "އަޅުގަނޑަކީ ހިތުން ދިވެއްސެއް. އެކަމަކު އިންޑިއާ މީހެއް. ދިވެއްސަކަށް ވާން ބޭނުންވި އެކަމަކު ނުވި މީހެއް."\n37 ކޮމެންޓް, 531 ރިއެކްޝަންސް\nޢަަހަރަމެންގެ ހަޔާތުގަ މަލިކު ރާޢްޖޭ ތަނަކައް ވާތަން ދެކެން ބޭނުން.. އިންޑިޔާއިން ޖެހޭނީ ދޭން.. އެމީހުންނައް ބޭނުމެއް ހިފޭ ރަށެއް ނޫން.. އަދި ދުރުވެފަ އާބާދީ ކުޑަވީމަ އަޅާލަނީކީއެއްނޫން... ހއ. ތުރާކުނުވެސް މަލިކައް ވުރެއް ތަރައްގީ... އެެހެންވީމަ އިންޑިޔާއިން ޖެހޭނީ ދޫ ދޭން.. ހިމާލިޔާ ފަރުބަދަ ދޭށެކޭ ނޫންވީޔަ މިކިޔަނީ...\nމަރީ ، މަލިކު މީހުން އެ ގެންގުޅެނީ ދިވެހިންގެ ވަރަށް ޒަމާންވީ އާދަތަކެއް، ޔޫޓިއުބް އިން ފެންނާނެ ދިވެހިރާއްޖޭގެ ފުރަތަމަ ޖުމްހޫރިއްޔާގެ ރަސްމީ ހަރަކާތްތަކާ ކުޅިވަރުތައް އެއީ ހަމަ ދިވެހިން މި ވެސް ދިވެހިން އަދި ދިވެހިންނާ މަލިކު މީހުންނާ ސީދާ ގުޅުމެއް ނޯންނަތާ 50 ވުރެ ގިނަ އަހަރުވެއްޖެ ވީމާ ކޮންމެވެސްވަރެއްގެ ތަފާތުކަމެއް ހުރެދާނެ\nއެމީހުންގެ ކިބައިގައި މިހާރަކު ތިޔަ ބުނާވަރުގެ ދިވެހި ވަންތަކަމެއް ނެތެވެ. އިންޑިއާގެ އިސްތިއުމާރީ ތަނަކަށް ވުމަށްފަހު، ހާއްސަ ގޮތެއްގައި ފާއިތުވި 50 ހަކަށް އަހަރުތެރޭގައި އެތަނަށް އިންޑިއާގެ ސަގާފީ، ސިޔާސީ ނުފޫޒް ވަދެފައިވާ މިންވަރުން މަލިކުބަސް ނުވަަތަ ދިވެހި ބަސް ވަނީ2ވަނަ ދަރަޖައަށް ވެއްޓިފައެވެ. އަދި، ކުރިން ގެންގުޅުނު ގަދީމީ އެތައް އާދަކާދައެއް އިންޑިއާގެ ނުފޫޒުގެ ތެރެއިން ވަނީ ބޮޑެވި މަސްއުނި ގަނޑަކަށް ވެފައެވެ. އަމީހުންގެ އެޕިއަރެންސް ދިވެހިންނާ މިހާރު ތަފާތެވެ. ބޮޑަށް ވައްތަރުވާން އުޅެނީ އިންޑިއާގެ ދެކުނު ގެ ސްޓޭޓަކަށް ނިސްބަތްވާ މީހަކާއެވެ. މަލިކު ހަމަމަގަށް އަޅުވާ އަލުން ދިވެހިންގެ ލޭ ހިނގާ ބަޔަކަށް ވުމަށް އިންޑިއާއިން ވަކިވެ ރާއްޖެއާ ގުޅެން ބާރު އަޅަން ޖެހެއެވެ. މިނިވަންކަލުން ހޯދަން ޖެހެއެވެ.\nމަލިކު މީހުން ވައްތަރީ އިންޑިއާ މީހުންނާ\nދިވެހިންވެސް އިންޑިޔާ ހެދުންއެޅީމަ ހީވާނީ އިންޑިޔާމީހުންހެން. ހަގީގަތަކީ މަލިކަކީ ރައްޖޭގެ ބައެއް. މަލިކުމީހުންނަކީ ހަމަދިވެހިން. ރާއްޖޭގެ ވެރިކަމުގަ އެއްޒަމާނެއްގަ ތިބި ބަޔަކު މަލިކު ވިއްކާލީ ފައިސާގެ ދަހިވެތިކަމުގަ\nމަލިކު ދިވެހި ނަސްލުގެ ރައްޔިތުންނަށް ދިވެހި ރާއްޖޭގެ ރައްވެހިކަން ލިބޭފަދަ ގޮތެއް ހައްދަވާ ދޭންވީ ނޫންތޯ. ހަމަގައިމުވެސް އެބިން ކައިރި މުސްތަގްބަލަކު ރާއްޖެ ދަށަކަށް ނުގެނެވޭނެ. އަހަރުމެންގެ ބަޔަކު އަބަދުގެ އަބަދަށް ދުކޮށްލަންވީ ތޯ\nރައީސު ކަމެއް ކޮށްދެންޏާ މަލިކު އިންޑިއާއަތުން އަލުން ހޯދަދީބަލަ ، އެއީ ކުރީޒަމާނުގައި ދިވެހިރާއްޖޭގެ ރަށެއް ، ރާއްޖޭގެ މަޖިލީސް މިދުވަސްވަރު ގާނޫނު އެގެންނަށް ކުއްލިބަދަލުތަކުން މިބުނުކަހަލަ ބަދަލެއް ވެސް ގެނެވިދާނެ.. މެޖޯރިޓީ އޮތީމާ މިހާރު އެކަންވެސް ކުރެވިދާނެނޫންތޯ...\nތިތަން އަލުން ދިވެހިންނަށް ލިބިއްޖެ ނަމަ، ދެތިން އަހަރު ތެރޭގައި މަލިކަށް ފާއިތުވީ 50 ހަކަށް އަހަރު ތެރޭވެސް އިންޑިއާއިން ނުގެންނަހާ ބޮޑު ތަރައްގީއެއް ގެންނާނެއެވެ. ފުރަތަމަ ކަމަކަށްވެސް އެއަރޕޯޓް އެއް ހަދާ ފަތުރުވެރިކަމަށް މަލިކު ހުޅުވާލާނެއެވެ.\nހަސަންފުޅާ ހާސް ކަނޑާލާ ތިކަންދެން ވީކަމަށް ބަލާ\nތިޔައީ ވަރަށް ހެއްވާ ވާހަކައެއް. ސްރީލަންކާގެ ތަމަޅައަކާ ދިމާލަށް އިންޑިޔާގެ ތަމަޅައިން "ތަމަޅައެއް ނޫން އެކަމަކު ތަމަޅަ ހިތެއް" މިހެން ބުނުން ކަހަލަ ކަމެއް ތިއީ. މަލިކު މީހުންނަކީ ނަސްލީ ގޮތުން އަދި ވާހަކަދައްކާ ބަހުގެ ގޮތުން ހަމަ ދިވެހިން. ތަފާތަކީ ދިވެހި ރަށްވެހިންނަށް ނުވާކަން. އެއީ އިންޑިޔާގެ ދިވެހިން. މިހާރުވެސް އިބްރާހީމް މަނިކުފާނުގެ ބޮޑު މަތިމަސް ބާލާފަ ބޮލުގެ ފެޝަން ބަދަލުކޮށްލަބަލަ. ދިވެއްސަކާ އެއްވެސް ތަފާތެއް ނުހުންނާނެ.\nމިހާރު ރައްތަށް ވިއްކަނީ ގާނޫނު ފާސްކޮށްގެންނެވެ. އޭރު ރަސްގެފާނު ހިތަށްއެރީމާ ވިއްކާލަންވީއެވެ .އޭރާ މިހާރުވެސް ރަށްތައް ވިއްކުމުގައި މާ ބޮޑު ތަފާތެއް ނެތެވެ. ބޭނުމީ ހަމައެއްކަމެކެވެ. ބައިތުލްމާލު ދަވާލުމެވެ\nކެކެކެކެ. ވާނުވާ ނޭންގުނަސް ކޮމެންޓް ކޮށް ނަގަނީއޭ. ސިޔާސީ ކޮށްލެވޭތޯ ބަލަންވާނެ. 300 އަހަރު ކުރިއޭ ބުނީމަ ރަސްގެފާނޭ ކިޔާފައި ކޮމެންޓ ްކުރަނީ މާއެނގޭ މީހަކަށް ވާން.


#MersysideDerby: Salah ge 100 vana goal, fahuvaguthu Liverpool maayoos kollee VAR - One Online\nސަލާހްގެ ކެރިއަރުގައި ލިވަޕޫލަށް ޖެހި 100 ވަނަ ގޯލާއެކު އޭނާ އުފާފާޅުކުރަނީ --- ފޮޓޯ/ ގެޓީ\nސަލާހުގެ 100 ވަނަ ގޯލް، ފަހު ވަގުތު ލިވަޕޫލް މާޔޫސް ކޮށްލީ ވީއޭއާރު\nލިވަޕޫލާއި އެވަޓަން ކުޅުނު ފޯރިގަދަ މާސީ ސައިޑް ޑާބީ މެޗު 2-2 އިން އެއްވަރު ވެގެން ނިމިއްޖެ އެވެ.\nމިއަދު އެވަޓަންގެ ގުޑްސަން ޕާކުގައި ކުޅުނު މެޗުގައި ޑާބީއެއްގެ ސިފަތައް ފުރިހަމައަށް ފެނިގެންދިޔަ އެވެ. މެޗުގައި ހަތަރު ގޯލް ފެނިގެންދިޔައިރު، ރަތް ކާޑެއް ވެސް ފެނިގެން ދިޔަ އެވެ. ފަހު މިނެޓްގައި ކަހަލަ ގޮތަކަށް ލިވަޕޫލްގެ ކެޕްޓަން ޖޯޑަން ހެންޑަސަން ގޯލް ތެރެއަށް ވައްދާލި ބޯޅަ އޮފްސައިޑް ކަމަށް ވީއޭއާރްގެ އެހީގައި ރެފްރީ ނިންމުމާއެކު ލިވަޕޫލަށް ތިން ޕޮއިންޓް ގެއްލިގެން ދިޔަ އެވެ.\nހަމަހަމަ ކުޅުމެއް ފެނިގެން ދިޔަ މެޗު ފެށިގެން ހަތަރު މިނެޓް ތެރޭގައި ލިވަޕޫލުން ގޯލް ޖެހި އެވެ. އަރިމަތިން އެލެކްސެންޑްރާ އާނޯލްޑް ނަގައިދިން ހުރަސް، ގޯލަށް ވައްދާލީ ސަޑިއޯ މާނޭ އެވެ. އެ ގޯލާއެކު ލިވަޕޫލުން ރަނގަޅަށް ޑާބީ ފެށި ނަމަވެސް، އެޓީމަށް މާޔޫސްކަން ކުރިމަތިވީ ޑިފެންޑަރު ވާޖިލް ވެންޑައިކަށް ލިބުނު އަނިޔާއާ ގުޅިގެންނެވެ.\nއެވަޓަން އޭރިއާ ތެރެއިން ގޯލްކީޕަރު ޕިކްފޯޑް ކުރި ޓެކުލެއްގައި ވެންޑައިކް ފަޔަށް ލިބުނު އަނިޔާއާއެކު އޭނާ ބާލަން ޖެހުނެވެ. ބަދަލުގައި ކުޅެން ނުކުތީ ޖޯ ގޮމޭޒް އެވެ. ވެންޑައިކް ފަޔަށް ޕިކްފޯޑް ކުރި ފައުލަށް ރެފްރީ ޕެނެލްޓީ ދީފައި ނުވަނީ އެ ބޯޅައަށް ވެންޑައިކް އެރި އިރު އޭނާ އޮފްސައިޑް މަގާމެއްގައި އޮތުމުންނެވެ.\nމެޗުގައި ގިނަ ހަމަލާތައް އުފެއްދީ ލިވަޕޫލުންނެވެ. އެވަޓަން އިން ބޮޑަށް ބެލީ ލިބޭ ކޯނަރާއި ހިލޭ ޖެހުންތަކުގައި ނުރައްކާ ކުރުމަށެވެ. އެޓީމުން އެކަން ކާމިޔާބު ވެސް ކުރި އެވެ. ވެންޑައިކް ލިވަޕޫލް ޑިފެންސް ލައިންގައި ނެތުމުންނާއި ލިވަޕޫލްގެ ފުރަތަމަ 11 ގައި އާންމުކޮށް ގޯލް ބަލަހައްޓަމުން އަންނަ ބްރެޒިލްގެ އެލިސަން ބެކާ ނެތްތަނުގެ ފައިދާ ނަގައި، އެވަޓަންއިން އެއްވަރުކުރީ ލިބުނު ކޯނަރަކުންނެވެ. މެޗުގައި މޮޅު ކުޅުމެއް ދެއްކި ހަމޭޒް ރޮޑްރިގޭޒްގެ ކޯނަރު ބޮލުން ގޯލަށް ވައްދާލައި، ނަތީޖާ ހަމަހަމަ ކުރީ މައިކަލް ކީން އެވެ.\nމެޗުގައި ލިވަޕޫލްގެ ނުރައްކާތެރި ދެ ހަމަލާއެއް އެވަޓަން އަދި އިންގްލެންޑް ގޯލްކީޕަރު ޕިކްފޯޑް ދިފާއުކޮށްފައިވެ އެވެ. އާނޯލްޑްގެ ހިލޭ ޖެހުމުގެ އިތުރުން ޖޯލް މަޓިޕް ބޮލުން ޖެހި ބޯޅަ ގޯލަށް ވަންނަން ދަނިކޮށް ހުނަވެރިކަމާއެކު ދިފާއުކުރީ ޕިކްފޯޑެވެ. އަނެއްކޮޅުން ހަމޭޒްގެ ނުރައްކާތެރި ހަމަލާއެއް ލިވަޕޫލްގެ ގޯލް ބެލެހެއްޓި އެޑްރިއަން ދިފާއުކުރި އިރު، ފުރަތަމަ ގޯލްގައި އެޑްރިއަންގެ ފަރާތުން ލަސްކަމެއް ފެނިފައިވެ އެވެ.\nދެވަނަ ހާފަށް ނުކުތް އިރު ނަތީޖާ އޮތީ ހަމަހަމަ ވެފައެވެ. މެޗުގެ 72 ވަނަ މިނެޓުގައި ލިވަޕޫލުން އަނެއްކާ ވެސް ލީޑު ނެގި އެވެ. އެވަޓަން ފަހަތުން ޔެރީ މިނާ ފައިގައި ޖެހިފައި އޭރިއާ ތެރެއިން ފަހިވި ބޯޅަ މުހައްމަދު ސަލާހް ގޯލަށް ވައްދާލީ އެއްފަހަރުންނެވެ. އެއީ ލިވަޕޫލްގެ ތާރީހީ ރަތް ޖާޒީގައި ސަލާހް ކާމިޔާބު ކުރި 100 ވަނަ ގޯލެވެ. ލިވަޕޫލާއެކު ޗެމްޕިއަންސް ލީގާއި ޕްރިމިއާ ލީގު ވެސް ހޯދާފައިވާ ސަލާހު އެ އަދަދު ހަމަކުރީ 116 މެޗުންނެވެ.\nސަލާހުގެ ގޯލާއެކު މޮޅުވާން ދިޔަ ލިވަޕޫލް ހުއްޓުވީ ޑޮމިނިކް ކަލްވާޓް ލެވިން 80 ވަނަ މިނެޓުގައި ޖެހި ގޯލުންނެވެ. މިހާތަނަށް ލީގުގައި ކުޅުނު ފަސް މެޗުގައި ވެސް ގޯލް ޖެހި ކަލްވާޓް ލެވިން އަކީ މިވަގުތު މުޅި ޔޫރަޕްގައި ވެސް އެންމެ ގޯލް ރޭޓް މަތި ކުޅުންތެރިޔާ އެވެ. ލޫކަސް ޑީންގެ ހުރަސް ކަލްވާޓް ލެވިން ގޯލަށް ވައްދާލީ ލިވަޕޫލްގެ ދެ ޑިފެންޑަރުންނަށްވުރެ މައްޗަށް ފުންމައިގެން އަރާ ބޮލުންނެވެ.\nމެޗުގެ ފަހު ފަސް ވަރަކަށް މިނެޓް ތެރޭގައި އެވަޓަންގެ ރިޗާލްސަންއަށް ރެފްރީ ރަތް ކާޑު ދައްކާފައިވެ އެވެ. ލިވަޕޫލްގެ މިޑްފީލްޑަރު ތިއޭގޯ އަލްކަންޓްރާއަށް ކުރި ނުރައްކާތެރި ފައުލަށް ރެފްރީ ދެއްކީ ސީދާ ރަތެކެވެ.\nމެޗުގެ ފަހު މިނެޓުގައި ކަހަލަ ގޮަތަކަށް ލިވަޕޫލަށް ޑާބީ ކާމިޔާބު ކުރެވުނު އިހުސާސް ވެސް ކުރެވުނެވެ. މާނޭގެ ޕާހުން ހެންޑަސަން ޖެހި ބޯޅަ ގޯލަށް ވަދެ، އުފާފާޅު ވެސް ކުރި ފަހުން އެ ގޯލް އޮފްސައިޑް ކަމަށް ނިންމީ ވީއޭއާރްގެ އެހީގަ އެވެ. ވީއޭއާރުން ދެއްކީ ގޯލަށް މަގުފަހި ކުރުމުގައި މާނޭ ހުރީ އޮފްސައިޑް މަގާމެއްގައި ކަމަށެވެ. އެ އޮފްސައިޑް އަކީ އިންޗިއެއްހާތަނުން ވީއޭއާރް ނިންމި އޮފްސައިޑެކެވެ.\n"ޔުވެންޓަސްއަށް ދިޔައީ ރެއާލްއަށް ނޫނެކޭ ބުނުމަށްފަހު"\nއޭއެފްސީ ކަޕުގެ ތައްޔާރީތަކަށް ގައުމީ ކެޕްޓަން އަކޫ އާއި ގޯލްކީޕަރު ފައިސަލްވެސް އީގަލްސްއަށް\nއޭދަފުއްޓާ ދެކޮޅަށް ކުޅުނު މެޗަށް ފަހު ތަމްރީނުތަކަށް އަންހެން ޓީމު ޔޫއޭއީއަށް ދަނީ\nޗެލްސީން ކޫންޑޭ ގެންދިޔުމާ ގާތަށް


ނުގުނެވުނު ޒަމާން – Esfiya – Dhivehi Vaahaka Site\n- by Allura - 8- February 6, 2019\nކުޑައިރު, އިސްކޫލު ދައުރުގައި މިސްކިތަށް އަރާ އަދި ފައިބައި އުޅެ ދިޔުމުގައި މަގުމަތިން ފެނުނު ފުރަތަމަ ދުވަސްތަކަކީ އެއީ އެވެ. އެންމެން ވެސް ބުނަމުން ގެންދިޔައީ އެއީ ބޯސްގޯސްވެފައިވާ މީހެއްގެ ގޮތުގަ އެވެ. އެހެންކަމުން އަހުރެން ވެސް ގަބޫލުކުރީ އެ ގޮތެވެ. ވާހަކަ އެއް ނުދައްކަ އެވެ. ފުން ނަޒަރުގެ ބެލުމެކެވެ. އަދި މޫނުގައި މޮޅިވެރިކަމެކެވެ. ބައެއްފަހަރު ހިނިތުންވުމެވެ. ނަމަވެސް އެހެން އާލަމެއްގައި ވީ ފަދައިންނެވެ.\nބައެއް ހެނދުނުތަކުގައި އަހުރެންގެ ގޭ ހުރަސްކޮށް ތެލިބަރިތަކެއް ބޮލަށް އުފުލައި ގޮނޑުދޮށާ ދިމާ އަށް ދާތީ ފެނެއެވެ. ރަށުގެ ބައެއް ގޭތަކުން ހަވާލުކުރާ ބުރަތަކެވެ. ތެތްވެލިން ދެލިތައް ފިލުވާ އަނބުރާ ކިހިލީގައި ޖަހާ ގޭތަކަށް ހަވާލުކުރެ އެވެ. މީސްތަކުންގެ ރަޙުމުގެ ފެންވަރު ހުރީ އެފަދަ ހާލަތެއްގައެވެ. ދައްކުވައިދެވުނީ މަލާމާތްތަކެވެ. އެ އަންހެނާ ހަމަ އެހާ މޮޔަކަމުން ހެއްޔެވެ.\nއެއިރު އުމުރުން އެގާރަ-ބާރަ އަހަރެވެ. އޭނައާ ވާހަކަދެއްކުމަށް ހިތް އެދުނެވެ. އެ މީހާގެ ބެލުމަށް ގަޔާވެވުނެވެ. ހުރަސްކޮށް ދާ ހިނދު އަހުރެނަށް ވެސް އެ މޫނަށް ކަޅި ފުންކުރެވުނެވެ. ސުވާލުތަކެއް އުފެދޭން ފެށެއެވެ. މި މީހަކު މި ގޮތުގައި އުޅޭތާ ކިހާ ޒަމާނެއް ވެދާނެ ބާވައެވެ. މީނާގެ އުމުރަކީ ކޮބައިބާވައެވެ. ކުޑައިރުގެ ދުވަސްތައް ދިޔައީ ކިހިނަކުންބާވައެވެ. އެކަމަކު ދެން, ގާތްވެލުމުން ދުވާ ނުބައި ވަހަކުން ބައެއްފަހަރު ޢައިބުގެ ނަޒަރަކުން ބެލެވޭގޮތްވެއެވެ. އަދި ފަހުން ނަފުސު ކުށްކުރެވެއެވެ.\nއާއިލާ މުއްސަންޖެއެވެ. ފަގީރީ ހަށިގަނޑެވެ. ފައިވާނަކަށް އެރުމެއް ނެތެވެ. އަތްކުރު ޓޮޕަކާއި ހަރުވާޅެކެވެ. ފޫކެނޑިފަ އެވެ. ހަމުގައި ވެސް ކިލާކަމެވެ. އިސްތަށިގަނޑު ކުރުނަމަވެސް ގޮއްޖެހި ހަންޑިހެދިފަ އެވެ. ދެ ލޯ ވަޅުޖެހިފަ އެވެ. ދަތްޕިލަތައް ދަބަރުވެފަ އެވެ. ހަށިގަނޑު އަނަރޫފަވެ އަންހެންވަންތަކަމުގެ ސިފަ ގެއްލިފަ އެވެ. މި އީ ޖިސްމާނީ ބައްޔަކީތާ އެވެ.\nމިވީ ބާރަވަރަކަަށް އަހަރު ފަހެވެ. ހަސްފަތާލު މަސައްކަތުގެ ޑިއުޓީ ނިންމުމަށްފަހު ވަރުބަލިކަމުގައި ދުއްވާފައި ދިޔަ ސައިކަލުގެ ކުރިމައްޗަށް އެ ހުއްޓުނީ ހަމަ އެ އަންހެނާ އެވެ. ބޭރުފުށުގެ ބަދަލެއް ނެތެވެ. އަޖާއިބެކެވެ. އުމުރުފުރާވެފައިވާ ކަމުގެ އަސަރެއް ނުފެނުމެވެ. ހަންގަނޑުގައި ހަމަ އެ ކުރަކިކަމެވެ. އެ ނަޒަރެވެ. ތުންފަތުގައި ވި އޮއިވަރެވެ. ނަފުސިއްޔާތުގެ ނަޒަރަކުން އަހަރުންނަށް އޭނައާމެދު ފިކިރުކުރެވޭން ފެށުނެވެ.\nއޭނާގެ ކުށަކަށްވީ ކޮބައިބާވައެވެ. ޖިސްމީ ޢައިބުކަން ހެއްޔެވެ. އެކަމުގެ ސަބަބަކުން އާއިލާގެ ތެރެއިންނާއި މުޖުތަމައުން ބާކީކުރެވިފައިވި އެކަނިކުރުމެވެ. އަދި ފިކުރު ތަޢައްޔަރުވެ ތަބީޢަތް ފުނޑުކޮށްލެވުނު އަނިޔާވެރިކަމެވެ. ބުއްދިގޯސްވެފައި ވީކީއެއް ނޫނެވެ. ބުއްދިގޯސްކުރުވީ އެވެ.\nއެހެރަ ހުރި އަންހެނަކީތޯ އެވެ. ސިފަކުރެވުން ކައިރީ އުޅޭނެ ތަނެއް ނެތް, ބިކަހާލުގައި ވި މުސާފިރަކާ އެވެ. އަހަރުތަކަަކަށް ތާހިރުވުމެއްނެތި, ކޮށި ހިނގުމެއްގައި ވި މަގުމަތިވެފައިވާ މީހަކާ އެވެ. ހިޔާލިބިފައިވި ކަންގަނޑުތަކު ދޮށުގައި ބުޑު ޖައްސައި, ކަކޫ ދެ އަތްދަނޑިތެރޭ މުއްކަވައި އިނދެ ވަގުތު ގުނުމުގައެވެ. ނަމަވެސް އެއީ ގުނޭނެ އެއްޗެއްނަމަ އެވެ.\nalhey varah varah salhi.. adhi thankolheh dhigu kohlinama😇\nއަސަރެއް ހުރި ޝަޚުޞީ ފޮޓޯއެއް.”ބުއްދި ގޯސްވެފައި ވީކީއެއް ނޫނެވެ.ބުއްދި ގޯސް ކުރުވީއެވެ.”ތަންކޮޅެއް ތަފްސީލުކޮށް ގެންނެވި ނަމަ


މަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާ އަތޮޅުތެރޭގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަންތަކެއްގައި މަސްތުވާތަކެއްޗާއެކު ތިން މީހަކު ހައްޔަރުކޮށްފިއެވެ.\nއެ އޮޕަރޭޝަންތައް ހިންގާފައިވަނީ ލ.ގަމާއި، ޅ.ހިންވަރުގެ އިތުރުން ކ.ކާށިދޫގައެވެ.\nއެގޮތުން، ކ.ކާށިދޫގައި ހިންގި އޮޕަރޭޝަނަކީ އެރަށަށް މަސްތުވާތަކެތި އެތެރެކުރަން އުޅޭކަމަށް ކާށިދޫ ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން މިއަދު ހިންގި އޮޕަރޭޝަނެކެވެ.\nމި އޮޕަރޭޝަނުގައި މާލެއިން އެރަށް އައި ބޯޓެއް ބަލައިފާސްކޮށްފައިވާއިރު އެބޯޓު ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ދަޅެއް ފެނިފައިވެއެވެ. މި އޮޕަރޭޝަނުގައި މީހަކު ހައްޔަރުކޮށްފައިނުވެއެވެ.\nމީގެއިތުރުން ޑިސެމްބަރު 28 ވަނަ ދުވަހު ކާށިދޫގައި އޮޕަރޭޝަނެއް ހިންގާފައިވާއިރު، މި އޮޕަރޭޝަނުގައި ވަނީ 23 އަހަރުގެ ފިރިހެނަކު ހައްޔަރުކޮށްފައެވެ. މާލެއިން ކާށިދޫއަށް މަސްތުވާތަކެތި އެތެރެކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި މި އޮޕަރޭޝަނުގައި އެމީހާ ހައްޔަރުކޮށް ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެހިތަކެއް ފެނިފައިވެއެވެ.\nލ.ގަމުގައި ހިންގި އޮޕަރޭޝަނަކީ ލ.ގަމުން އެ އަތޮޅު މާބައިދޫއަށް މީހަކު ޑިންގީއެއްގައި މަސްތުވާތަކެތި ބަލައި އަންނަ ކަމުގެ މައުލޫމާތު ފުލުހުންގެ އިންޓެލިޖެންސަށް ލިބުމާ ގުޅިގެން ފުލުހުންގެ އިންޓެލިޖެންސާ ގަމުގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަނެކެވެ. މި ޑިސެމްބަރު މަހުގެ 28 ވަނަ ދުވަހު ހިންގި އެ އޮޕަރޭޝަނުގައި 33 އަހަރުގެ ދިވެހި ފިރިހެނެއް ހައްޔަރުކޮށްފައިވެއެވެ. މި މައްސަލާގައި ހައްޔަރުކޮށްފައިވާ މީހާ ގަން، ތުނޑީ ބަނދަރުން ހުއްޓުވައި، ޕޮލިސް ސްޓޭޝަނަށް ހާޒިރުކޮށް ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިފައިވެއެވެ.\nހިންވަރުން މަސްތުވާތަކެއްޗާއެކު 31 އަހަރުގެ ފިރިހެނަކު ހައްޔަރުކޮށްފައިވާއިރު، އެމީހާ ހައްޔަރުކޮށްފައިވަނީ ޑިސެމްބަރު 28 ވަނަ ދުވަހު ރަށުތެރެ ޕެޓްރޯލުކުރަމުން ދިޔަ ފުލުހުންނަށް އެމީހާގެ އަމަލުތައް ހުރިގޮތުން ތުހުމަތުކުރެވިގެން ހުއްޓުވަން މަސައްކަތްކުރުމުން އެރަށު ފަޅުގައި އޮތް ލޯންޗަކަށް އަރައި އަތުގައި އޮތް އެއްޗެއް އެއްލާލި މަންޒަރު ފުލުހުންނަށް ފެނުމާ ގުޅިގެންނެވެ. އަދި އެމިހާ ފުލުހުންގެ ބެލުމުގެ ދަށަށް ގެނެސް އޭނާގެ ހާޒިރުގައި އެއްލާލި އެތި ނަގައި ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި 22 ރަބަރު ޕެކެޓް ފެނިފައިވެއެވެ.


Lafaa kuri varah vure aamdhanee ithuruve, 1 billion rufiyaa libijje | Mihaaru\nމީރާ: ލިބޭނެ ކަމަށް ލަފާކުރި ވަރަށް ވުރެ ބޮޑު އާމްދަނީއެއް މިދިޔަ މަހު ވަނީ މީރާ މެދުވެރިކޮށް ދައުލަތަށް ލިބިފައި --ފޮޓޯ/މިހާރު\nލަފާކުރި ވަރަށް ވުރެ އާމްދަނީ އިތުރުވެ، ދައުލަތަށް އެއް ބިލިއަން ރުފިޔާ ލިބިއްޖެ\n12 ސެޕްޓެމްބަރ 2018 - 14:15 13 comments\nމިދިޔަ މަހު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) މެދުވެރިކޮށް ދައުލަތަށް އެއް ބިލިއަން ރުފިޔާގެ އާމްދަނީއެއް ލިބިއްޖެ އެވެ.\nމީރާއިން އާންމުކުރި ތަފާސްހިސާބުތައް ދައްކާ ގޮތުން މިދިޔަ މަހު ލިބުނު އެއް ބިލިއަން ރުފިޔާގެ އާމްދަނީގެ ތެރެއިން އެމެރިކާ ޑޮލަރުން 38.5 މިލިއަން (593 މިލިއަން ރުފިޔާ) ލިބުނެވެ. އެކަމަކު މިއީ މިދިޔަ މަހު ލިބޭނެ ކަމަށް ލަފާކުރި އަދަދަށް ވުރެ 16 ޕަސެންޓް އިތުރު އަދަދެކެވެ.\nއާމްދަނީ އިތުރުވި ސަބަބެއްގެ ގޮތުގައި، އެ ހިސާބުތަކުން ދައްކަނީ ރާއްޖެ ޒިޔާރަތްކުރި ޓޫރިސްޓުންގެ އަދަދު 10 ޕަސެންޓް މައްޗަށް ދިއުމާއި ޓޫރިޒަމްގެ ބޭނުމަށް ކުއްޔަށް ދޫކުރި ތަންތަނުގެ ލީޒް މުއްދަތު އިތުރުކުރުމުގެ ފީ މިދިޔަ މަހު ލިބުމެވެ.\nއެހެން މަސްތަކެކޭ އެއްގޮތަށް މިދިޔަ މަހުގެ އާމްދަނީގެ އެންމެ ބޮޑު ބައެއް ހިއްސާކުރަނީ މުދަލާއި ޚިދުމަތުގެ އަގުން ނަގާ ޓެކްސް (ޖީއެސްޓީ) އިންނެވެ. ޖީއެސްޓީގެ ގޮތުގައި އެކަނި ވެސް 529 މިލިއަން ރުފިޔާ ލިބުނުއިރު، އެއީ ޖުމުލަ އާމްދަނީގެ 52 ޕަސެންޓެވެ.\nއާމްދަނީގެ ދެވަނަ އަށް އެންމެ ބޮޑު ޕަސެންޓެއް ހިއްސާ ކުރާ ވިޔަފާރީގެ ފައިދާ އިން ނަގާ ޓެކްސް (ބީޕީޓީ) ގެ ގޮތުގައި 121 މިލިއަން ރުފިޔާ ލިބުނެވެ. އަދި ތިން ވަނާގައި އޮތް ލީސް މުއްދަތު އިތުރު ކުރުމުގެ ފީގެ ގޮތުގައި 76 މިލިއަން ރުފިޔާ ލިބުނެވެ.\nލަފާކުރި ވަރަށް ވުރެ މިދިޔަ މަހު އާމްދަނީ އިތުރު ވިޔަސް، މިއީ މިދިޔަ އަހަރުގެ އޮގަސްޓް މަހާ އަޅާ ބަލާއިރު މަދު އަދެދެކެވެ. ސަބަބެއްގެ ގޮތުގައި އެ ހިސާބުތަކުގައިވަނީ މިދިޔަ އަހަރު އަލަށް ކުއްޔަށް ދޫކުރި ރަށްތަކުގެ ފީތައް މިދިޔަ އަހަރުގެ އެ މުއްދަތުގައި ލިބުމެވެ.\nއިތުރު ލިޔުންތައް މީރާ ޓެކްސް ދައުލަތުގެ އާމްދަނީ ޖީއެސްޓީ ވިޔަފާރި ފައިދާ ޓެކްސް\nމިދިޔަ މަހު މީރާ މެދުވެރިކޮށް 1.3 ބިލިއަން ލިބުނު


Salman Miskyi hulhuvaa thaareeh dheyn Saudi vafudheh annanee\nސަލްމާން މިސްކިތް ހުޅުވާ ތާރީހު ދޭން ސައުދީ ވަފުދެއް އަންނަނީ\nކިންގް ސަލްމާން މިސްކިތް ނިމި ހުޅުވަން ތައްޔާރުވެފައި ހުންތާ ވަނީ ގިނަ މަސްތަކެއްވެފައި -- ފޮޓޯ: އަވަސް\nކިންގް ސަލްމާން މިސްކިތް ހުޅުވާނެ ތާރީހު ކަނޑައަޅަން ސައުދީ އަރަބިއްޔާގެ ވަފުދެއް އަންނަ ހަފުތާގައި ރާއްޖެ ޒިޔާރާތް ކުރާނެ އެވެ. ރައީސް އޮފީހުގެ ޗީފް ކޮމިއުނިކޭޝަންސް ސްޓްރެޓެޖިސްޓް އިބްރާހީމް ހޫދު މިއަދު ވިދާޅުވީ އަންނަ ހަފުތާގައި ސައުދީ ސަރުކާރުގެ ވަފުދެއް ރާއްޖެ އައުމަށް ނިންމާފައިވާ ކަމަށް އަންގާފައިވާ ކަމަށެވެ.\nއޭނާ ވިދާޅުވީ ތިން ބޭފުޅުންގެ މައްޗަށް ހިމެނޭ އެ ވަފްދުގެ މައިގަނޑު މަސައްކަތަކަށް ވާނީ ކިންގް ސަލްމާން މިސްކިތް ހުޅުވާނެ ތާރީހެއް ކަނޑައެޅުމާއި މިސްކިތް ހުޅުވުމަށް ކުރަންޖެހޭ މަސައްކަތްތަކުގެ އިންތިޒާމުތައް ހަމަޖެއްސުން ކަމަށެވެ.\nސަލްމާން މިސްކިތް މިދިޔަ އަހަރުގެ ކުރީކޮޅު އަދި މިއަހަރުގެ ރޯދަ މަހާ ދިމާކޮށް ވެސް ހުޅުވަން ސަރުކާރުން މަސައްކަތް ކޮށްފައިވެ އެވެ.\nފަހުން ބުނީ މިސްކިތް ހުޅުވުން ލަސްވަނީ އެ މިސްކިތަކީ ސައުދީ ރަސްގެފާނު ހަދިޔާ ކުރައްވާ މިސްކިތަކަށްވެ، އެ މިސްކިތް ހުޅުވަން ސައުދީގެ އިސް ބޭފުޅުން ރާއްޖެ ވަޑައިގަންނަވަން ބޭނުންފުޅުވާތީ ކަމަށެވެ. އެ ދަތުރު ކުރަން ދަތިވެފައި ވަނީ ކޮވިޑްގެ ހާލަތު މުޅި ދުނިޔޭގައި ވެސް ގޯސްވެފައިވާތީ މިވަގުތު އެއް ގައުމުން އަނެއް ގައުމަށް ދަތުރުކުރުން ރައްކާތެރި ކަމަކަށް ނުވާތީ ކަމަށްވެސް ބުނެފައި ވެއެވެ.\nސަލްމާން މިސްކިތް އިމާރާތް ކޮށްފައި ވަނީ ތުރުކީގެ ޓާމެކްސް ކުންފުނިންނެވެ. ސަރުކާރުން އެ ކުންފުންޏާއެކު އެއްބަސްވުމުގައި ސޮއިކުރީ ފެބްރުއަރީ 28، 2017 ގަ އެވެ. މި ކުންފުނިން ރާއްޖޭގައި ހިންގި އެންމެ ބޮޑު މަޝްރޫއަކީ ހުޅުމާލެ ޓްރީޓޮޕް ހޮސްޕިޓަލުގެ މަޝްރޫ އެވެ. މިސްކިތުގެ މަޝްރޫއަށް 24.95 މިލިއަން ޑޮލަރު ހަރަދުވާނެ ކަމަށް ސަރުކާރުން ކުރިން ބުނެފައިވެ އެވެ.\nކިންގް ސަލްމާން މިސްކިތް ހުޅުވާނެ ތާރީހެއް އަނެއްކާވެސް ކަނޑައެޅުމުގެ މަސައްކަތް ފަށާފައި މިވަނީ އެ މިސްކިތް ހުޅުވުން ވަރަށް ބޮޑަށް ލަސްވެފައިވާތީ އިދިކޮޅު ފަރާތްތަކުގެ ފާޑުކިޔުން ސަރުކާރަށް ތަކުރާރުކޮށް އަމާޒުވަމުންދާ ވަގުތެއްގަ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް އިސްލާމިކް މިނިސްޓްރީ + ސަލްމާން ރަސްގެފާނު މިސްކިތް ސަލްމާން ރަސްގެފާނު


Gender ministry ge Audit 2018: Bodethi Goasthakeh hadhaafai vey | ThePress\nޖެންޑާ މިނިސްޓްރީގެ އޮޑިޓް 2018: ބޮޑެތި ގޯސްތަކެއް ހަދާފައި ވޭ\n2018 ވަނަ އަހަރު ޖެންޑާ މިނިސްޓަރަކަށް ހުންނެވި ޒެނީޝާ ޝަހީދު ޒަކީ\nޖެންޑާ މިނިސްޓްރީން 2018 ވަނަ އަހަރު ކޮށްފައިވާ މާލީ މުއާމަލާތްތަކާ ބެހޭގޮތުން އޮޑިޓާ ޖެނެރަލްގެ އޮފީހުން ތައްޔާރު ކުރި އޮޑިޓުން ގިނަ މައްސަލަތަކެއް ފާހަގަ ވެއްޖެއެވެ.\nއޮޑިޓް ރިޕޯޓުގައި ފާހަގަ ކޮށްފައި ވާ މައްސަލަތަކުގެ ތެރޭގައި އިއުލާން ނުކޮށް ތަކެތި ގަތުމާއި، ކޮއްތު ފައިސާ އާއި ހަރު މުދަލުގެ ހިސާބުތައް ބަލަހައްޓާފައި ނުވުން ހިމެނެއެވެ. އަދި އޯޑަރު ކުރި ތަކެތި ލިބުނުތޯ ކަށަވަރު ނުކޮށް އެތަކެއްޗަށް އަދި ހިދުމަތަށް ފައިސާ ދެއްކުމާއި، ލާމު އަތޮޅުގައި ފެމިލީ އެންޑް ޗިލްޑްރަން ސާވިސް ސެންޓަރެއް އިމާރާތް ކުރުމުގައި ހަދާފައިވާ މާލީ ގޯސްތައް އެ ރިޕޯޓުގައި ފާހަގަ ކޮށްފައި ވެއެވެ.\nލާމު އަތޮޅުގައި ފެމިލީ އެންޑް ޗިލްޑްރަން ސާވިސް ސެންޓަރު އިމާރާތް ކުރުމުގައި ގޯސްތަކެއް\nމި ސެންޓަރު އިމާރާތް ކުރުމަށް އެންމެ ފުރަތަމަ އަމިއްލަ ކުންފުންޏަކާ ހަވާލުކޮށްފައި ވަނީ އޮގަސްޓް 2016ގައި7މިލިއަން ރުފިޔާއަށެވެ. ނަމަވެސް މަސައްކަތުގެ އަގުބޮޑުކަމަށް ބުނެ އެ ކުންފުންޏާއެކު ވެފައިވާ ކޮންޓްރެކްޓް ބާތިލު ކުރުމަށް ފިނޭންސް މިނިސްޓްރީން އެންގުމުން ޖެނުއަރީ 2017ގައި އެގޮތަށް އަމަލުކޮށްފައި ވެއެވެ. ނަމަވެސް ހަމަ އެ އަހަރު ތެރޭ، އެ މަސައްކަތް 10 މިލިއަން ރުފިޔާއަށް ސިވެކްއާ ހަވާލުކޮށްފައިވާ ކަން ފާހަގަ ކުރެވެއެވެ.\nމަސައްކަތުގެ އަގު ބޮޑުވުމުގެ ސަބަބުން ކުއްލިގޮތަކަށް ކޮންޓްރެކްޓް ބާތިލްކޮށް، ކުރިން ހަވާލުކޮށްފައިވާ އަގަށްވުރެ3މިލިއަން ރުފިޔާ އަގުބޮޑުކޮށް އެހެން ބަޔަކާ ހަވާލުކުރީ ދައުލަތުގެ މާލިއްޔަތު ގަވާއިދާ ހިލާފަށް ކަމަށް އޮޑިޓް ރިޕޯޓުގައި ފާހަގަކޮށްފައި ވެއެވެ.\nހަމައެއާއެކު މި ސެންޓަރު އިމާރާތް ކުރުމުގެ މަސައްކަތުގެ ޕްރޮގްރެސް ޕޭމަންތުގެ2ބިލަކަށް3މިލިއަން ރުފިޔާ ދައްކާފައި ވާއިރު، އެ ބިލްތަކުން އެޑްވާންސް އަދި ރިޓެންޝަން ފައިސާ އުނިކޮށްފައިވާ ކަން ވެސް އޮޑިޓް ރިޕޯޓުގައި ފާހަގަކޮށްފައި ވެއެވެ.\nއިއުލާން ނުކޮށް ތަކެތި ގަނެފައި ވޭ\nމާލިއްޔަތު ގަވާއިދުގައިވާ ގޮތުގެ މަތިން ތަކެތި ގަތުމާއި މަސައްކަތް ކުރުވުމުގެ އަގު 35000 ރުފިޔާއަށްވުރެ ބޮޑުވާ ނަމަ، އާންމުކޮށް އިއުލާން ކުރަން ވާނެއެވެ. ނަމަވެސް ވިލިމާލެ ކުޑަކުދިންގެ ހިޔާ އަދި ހުޅުމާލެ ފިޔަވަތި ހިޔާގައި ދިރިއުޅޭ ސުކޫލު ކުދިންނަށް ބޭނުންވާ ތަކެތި ގަތުމަށް ބައި ބަޔަށް ބަހާލައިގެން އިއުލާން ނުކޮށް ގަނެފައި ވެއެވެ. އެއީ ވިލިމާލެ ކުޑަކުދިންގެ ހިޔާއިން 66،626 ރުފިޔާގެ ތަކެއްޗާއި ހުޅުމާލެ ފިޔަވަތި ހިޔާއިން 62،591 ރުފިޔާގެ ތަކެއްޗާއެކު ޖުމްލަ 129،217 ރުފިޔާގެ ތަކެއްޗެވެ. މި ތަކެތީގެ ތެރޭގައި ހިމެނެނީ ބޫޓާއި ދަބަހާއި ފެންފުޅީގެ އިތުރުން ބޫޓޫ ޕޮލިޝް އާއި ކާވިލް ފައިވާނެވެ.\nމި މުއާމަލާތްތައް ހިންގުމަށް ޖެންޑާ މިނިސްޓްރީން ވަނީ3ކޯޓޭޝަނެއް ހޯދާފައެވެ. ނަމަވެސް އެއީ އެއް ކުންފުންޏެއްގެ ދަށުން ހިންގާ ފިހާރަތަކުން ހޯދާފައިވާ ކޯޓޭޝަންތައް ކަމަށް ވާތީ، އެއީ ވާދަވެރި އަގުތަކެއް ކަމަށް ބެލޭކަށް ނެތެވެ.\nއޯޑަރު ކުރި ތަކެތި ހަމައަށް ލިބުނުތޯ ނުބަލާ އެތަކެއްޗާއި ހިދުމަތްތަކަށް ފައިސާ ދައްކާފައިވޭ\nޖެންޑާ މިނިސްޓްރީގެ ދަށުން ހިންގާ މުއައްސަސާތަކުން ހޯދާފައިވާ ބައެއް ތަކެއްޗާއި ހިދުމަތްތަކަށް 477،034 ރުފިޔާ ދައްކާފައި ވަނީ އެ ތަކެތި ނުވަތަ ހިދުނަތްތައް ލިބުނުތޯ ކަށަވަރު ނުކޮށެވެ. އަދި އެތަކެތި ނުވަތަ ހިދުމަތް ލިބުނުތޯ ލިޔެކިއުމުން އެނގޭކަށް ނެތެވެ.\nހިދުމަތްތަކާއި ތަކެތީގެ ތަފްސީލު އަގާއެކު:\nހުޅުމާލެ ފިޔަވަތި ހިޔާ: ސްކޫލު ކުދިންގެ ބޫޓު - 118،471 ރުފިޔާ\nހުޅުމާލެ ފިޔަވަތި ހިޔާ:މެލޭޝިއާގެ ފަސްޓް ލޭޑީގެ އިސްތިގުބާލުގައި ކޮށްފައިވާ ހަރަދު - 214،120 ރުފިޔާ\nހުޅުމާލެ ފިޔަވަތި ހިޔާ: ސްކޫލު ކުދިންނަށް ބޭނުންވާ ތަކެތި ގަތުމަށް - 30،807 ރުފިޔާ\nހުޅުމާލެ ފިޔަވަތި ހިޔާ: ފެން ފޭބުމުގެ މައްސަލަ ހައްލު ކުރުމަށް - 25،040 ރުފިޔާ\nޏ. ފެމިލީ އެންޑް ޗިލްޑްރެން ސާވިސް ސެންޓަރު:ކުދިންގެ ކެއުން ހަމަޖެއްސުމަށް ހޯދާފައިވާ ބައެއް ތަކެތި - 27،120 ރުފިޔާ\nސ. ފެމިލީ އެންޑް ޗިލްޑްރެން ސާވިސް ސެންޓަރު: ޕްރިންޓަރަށް ބޭނުންވާ ޓޯނާ ގަތުމަށް - 3،180 ރުފިޔާ\nސ. ފެމިލީ އެންޑް ޗިލްޑްރެން ސާވިސް ސެންޓަރު: ސެންޓަރުގެ ކުޑަދޮރެއްގައި ގްރިލް ޖެހުމާއި ކަރަންޓް ވަޔަރިން ޗެކްކޮށް، ދިމާވެފައިވާ މައްސަލަތައް ހައްލު ކުރުމަށް - 6،780 ރުފިޔާ\nސ. ފެމިލީ އެންޑް ޗިލްޑްރެން ސާވިސް ސެންޓަރު: ސެންޓަރުގައި ތިބި ކުދިންގެ ކޮއްތު ހަމަޖެއްސުމަށް - 51،516 ރުފިޔާ މިއެވެ.\nކޮއްތު ފައިސާގެ ހިސާބުތަކާއި ހަރުމުދާ ބަލަހައްޓާފައި ނުވޭ\n2018 ވަނަ އަހަރު ވިލިމާލެ ކުޑަކުދިންގެ ހިޔާގެ ކޮއްތަށް އެޑްވާންސްކޮށް 1.4 މިލިއަން ރުފިޔާ ނަގާފައި ވެއެވެ. ނަމަވެސް ކޮއްތަށް ގަނެފައިވާ ތަކެތީގެ ބިލްތަކުން ދައްކަނީ 1 މިލިއަން ރުފިޔާ ހަރަދު ކުރި ކަމަށެވެ. ބާކީ4ލައްކަ ރުފިޔާ ހަރަދުކޮށްފައިވަނީ ކޮން ބޭނުމަކަށް ކަން ޔަގީން ކުރެވޭކަށް ނެތެވެ.\nމާލިއްޔަތު ގަވާއިދުގައިވާ ގޮތުން ދައުލަތަށް ލިބޭ މުދާ، ހަރުމުދަލުގެ ރަޖިސްޓްރީގައި ހިމަނަން ވާނެއެވެ. އަދި އެ ހަރުމުދާތައް ހަމައަށް ހުރިތޯ އަހަރަކު އެއްފަހަރު ބަލާ ޗެކް ކުރަން ވާނެއެވެ. ނަމަވެސް ޖެންޑާ މިނިސްޓްރީއާއި އެ މިނިސްޓްރީގެ ދަށުން ހިންގާ އިދާރާތަކުގެ ބައެއް ހަރުމުދާތައް ރަޖިސްޓްރީގައި ހިމަނާފައި ނުވާއިރު، ހަރުމުދާތައް ހަމައަށް ހުރިތޯ ވެސް 2018 ވަނަ އަހަރު ބަލާފައެއް ނުވެއެވެ.\nއޮޑިޓް އޮފީހުން ބުނީ މި މައްސަލަތަކީ މީގެ ކުރީ އަހަރުތަކުގެ އޮޑިޓްތަކުން ވެސް ފާހަގަކޮށް ޖެންޑާ މިނިސްޓްރީގެ އިސްވެރިންގެ ސަމާލުކަމަށް ގެނެސްފައިވާ ކަންތައް ކަމަށެވެ. ނަމަވެސް އެކަންކަން ހައްލުކޮށްފައި ނުވާ ކަމަށް އެ އޮފީހުން ފާހަގަ ކުރެއެވެ.\nހަބަރު އޮޑިޓާ ޖެނެރަލްގެ އޮފީސް ޖެންޑާ މިނިސްޓްރީ


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު ގާދިއްފުށީގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު ގާދިއްފުށީގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n12 މާރިޗު 1982، ރިފަރެންސް: MAG/1982/26\nالسّــلام عليــكم ورحـمــة اللّـه.\nاللّـــه سبحـانـه وتعـالىގެ ޙަޟްރަތަށް ޙަމްދާއި ޝުކުރުކުރަން. އަދި އެކަލާނގެ ފޮނުއްވި މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން. އޭގެފަހުގައި މިރަށުގެ ރައްޔިތުންނާއި ވެރިންގެ ފަރާތުން އަޅުގަނޑަށް ލިބުނު ހޫނު ތަރުޙީބަށްޓަކައި އެފަރާތްތަކަށް ހިފެހެއްޓުމެއްނެތި ޝުކުރު އަދާކުރަން.\nއަޅުގަނޑު މިކުރާ ދަތުރަކީ، ގާދިއްފުށީގެ ރައްޔިތުންނަށްވެސް އެނގިވަޑައިގަންނަވާނޭ ފަދައިން، ރާއްޖެތެރޭގެ ކަންތައްތައް ހުރިނެތްގޮތް ބަލައިލުމަށްޓަކައި ކުރާ ދަތުރެއް. މީގެކުރިން މިބާވަތުގެ އެތައް ދަތުރެއް އަޅުގަނޑުވަނީ ކޮށްފައި. މާލެއިން އުތުރުގެ ވަރަށްގިނަ އަތޮޅުތަކަށް ދެވިއްޖެ. ހަމައެފަދައިން، މާލޭގެ ދެކުނުގެވެސް ވަރަށްގިނަ އަތޮޅުތަކަށް އަޅުގަނޑަށް މިހާރު ދެވިއްޖެ. މިފަހަރު ދަތުރު ފަށައިގެން އަޅުގަނޑު މިއުޅެނީ ހައްދުންމައްޗާއި ކޮޅުމަޑުލުގެ، މީހުން އުޅޭ ރަށްރަށަށް ޒިޔާރަތް ކުރުމަށްޓަކައި. އެގޮތުން މިހާރު އެއްއަތޮޅު ނިމިގެން ކޮޅުމަޑުލަށް މިއަދު މިފެށީ. ދެންމެ މިނިސްޓަރ އެ ވިދާޅުވިފަދައިން، އެންމެ ފުރަތަމަ ކިނބިދޫއަށް ގޮސްފައި، އޭގެފަހުން އަޅުގަނޑު މިއައީ މިރަށަށް. އާދެ، ގާދިއްފުށްޓަށް.\nއަޅުގަނޑުމެންގެ ރާއްޖެތެރެ ހުރިހާ ރޮނގަކުންވެސް ތަރައްޤީކުރަން ބޭނުންވެފައިވާތީ، ދިވެހި ސަރުކާރުގެ ފަރާތުން މަޝްރޫޢެއް ހަމަޖައްސައިގެން، އެ މަޝްރޫޢުގެ ދަށުން މިހާރުދަނީ މަސައްކަތް ކުރަމުން. އެ މަޝްރޫޢުގެ ދަށުން، ރާއްޖެތެރެއަށް ބޭނުންވާ ވަރަށްގިނަ ތަފާތު ކަންތައްތައް ކުރަމުން އެބަގެންދެވޭ. އާދެ، އޭގެ އެއްކަމަކީ، މިސްކިތް ބާވެގެން ނުވަތަ ވީރާނާވެގެން ބޭނުންނުކުރެވޭ ހިސާބަށް ގޮސްފައި ހުންނަ ތަންތާނގައި، އަލުން މިސްކިތް އިމާރާތްކޮށްދިނުން. އެގޮތުން ގާދިއްފުށީގައި ދެންމެ އަޅުގަނޑު މި ހުޅުވައިދިނުމުގެ ޝަރަފު ހާސިލުކުރި މިސްކިތަކީ މިދެންނެވި، ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ސަރުކާރުގެ ފަރާތުން މިރަށުގައި ބިނާކުރި މިސްކިތެއް.\nމިސްކިތްތަކުގެ އިތުރަށް، އެކިތަންތާނގައި މަދަރުސާ ހިންގުން، ރާއްޖެތެރޭގައި. އެއީވެސް މިދެންނެވި މަޝްރޫޢުގައި ހިމެނިފައިވާ ކަމެއް. މިހާރު ސަރުކާރުގެ ހަރަދުގައި ރާއްޖޭގެ ކޮންމެ އަތޮޅެއްގައި މަދަރުސާއެއް ހިނގަމުން އެބަދޭ. މިއަތޮޅުގެ، އަތޮޅު މަދަރުސާ ހުރީ ކިނބިދޫގައި. މިވަގުތު ސަރުކާރުގެ ފަރާތުން ހިންގާ މަދަރުސާތަކަކީ، މިދެންނެވި އަތޮޅު މަދަރުސާތަކާއި އަދި އޭގެއިތުރުން ކުރިން ކޮމިއުނިޓީ ސްކޫލުގެ ނަމުގައި، މިހާރު އަތޮޅު ތަޢުލީމީ މަރުކަޒުގެ ނަމުގައި އުފެދިގެން ހިނގަމުންދާ ތަންތަން. އަދި އޭގެއިތުރުންވެސް ބައެއް މަދަރުސާ، ބައެއް އަތޮޅުތަކުގައި ހުޅުވާގޮތަށް ވަނީ ހަމަޖެހިފައި. އެގޮތުން، ރާއްޖެތެރޭގެ ތަޢުލީމު ކުރިއެރުވުމަށްޓަކައި ރާއްޖެތެރޭގައި އުޅޭ، ކިޔަވާ ޢުމުރުގެ ކުދިންނަށް ކިޔެވުމުގެ ފުރުޞަތު ހޯދައިދިނުމަށްޓަކައި ސަރުކާރުގެ ފަރާތުން މިދެންނެވި މަސައްކަތްތައް ކުރަމުން މިގެންދަނީ. ހަމައެއާއެކު އަމިއްލަ މަކްތަބުތަކާއި މަދަރުސާތަކުގެ ތެރެއިން، މެދުނުކެނޑި 10 އަހަރު ވަންދެން ތަޢުލީމުގެ ޚިދުމަތް ކޮށްފައިވާ ތަންތަނަށް ސަރުކާރުގެ އެހީ ލިބޭގޮތަށްވެސް ވަނީ ހަމަޖެހިފައި.\nއާދެ، އެ މަސައްކަތް ސަރުކާރުން ކުރަމުން އެ ގެންދާ ސަބަބަކީ، ތަޢުލީމަކީ، އަޅުގަނޑުމެން ކޮންމެހެން ބޭނުންވެފައިވާ އެއްޗަކަށްވާކަން. ތަޢުލީމާ ނުލައި ދިވެހިރާއްޖެއަށްވެސް އަދި އެހެން އެއްވެސް ޤައުމަކަށްވެސް ކުރިއަށް ދެވެން ނޯންނާނެތީ. އާދެ، ތަޢުލީމުގެ ދާއިރާގައި މިދެންނެވި މަދަރުސާތަކުގެ އިތުރަށް، ސަރުކާރުން މިހާރު ފަށައިގެން ހިންގާ، ވަރަށް ޚާއްޞަ މަޝްރޫޢެއް އެބައޮތް. އެއީ އަސާސީ ތަޢުލީމުގެ މަޝްރޫޢު. އަސާސީ ތަޢުލީމުގެ މަޝްރޫޢަކީ އެއީ، ކުރިން ކަންތައްތައް ވެފައިވާ ގޮތުން ތަޢުލީމު ހާސިލުކުރުމުގެ ފުރުޞަތު ލިބިފައިނުވާ ބޮޑެތި މީހުންނަށް ކިޔަވައިދިނުމަށްޓަކައި ކުރިއަށްގެންދާ މަޝްރޫޢެއް. އެ މަޝްރޫޢުގެ ބޭނުމަކީ، އަޅުގަނޑުމެންގެ ތެރޭގައި މިހާރު އެބަތިބި، ލިޔަންކިޔަން ނުދަންނަ މީހުންވެސް. އެމީހުންގެ ޅަޢުމުރުގައި އާދެ، ކިޔަވާ ޢުމުރުގައި އެއްވެސްކަހަލަ ކިޔަވައިދޭ ތަނަކަށް ދިޔުމުގެ ފުރުޞަތު ލިބިފައިނުވާ އެތައް ބަޔަކު އެބައުޅޭ. އެހެންވީމާ، އެމީސްމީހުންނަށް އެ ގެއްލިގެންދިޔަ ފުރުޞަތު އަލުން ހޯދައިދިނުމަށްޓަކައި ސަރުކާރުން އަސާސީ ތަޢުލީމުގެ މަޝްރޫޢު ފަށައިގެން ހިންގަމުން މިގެންދަނީ.\nއަސާސީ ތަޢުލީމުގެ މަޝްރޫޢުގެ ދަށުން އެންމެ ފުރަތަމަ ކުރެވޭކަމަކީ، ލިޔަންކިޔަން ނުދަންނަ މީހުންނަށް ލިޔަންކިޔަން ދަސްކޮށްދިނުން. އެއީ ލިޔަންކިޔަންދަތުން އެއީ، ތަޢުލީމު ހާސިލުކުރުމަށްޓަކައި ކޮންމެހެން ބޭނުންވާ ކަމަކަށްވާތީ. އޭގެފަހުގައި، އަޅުގަނޑުމެންނަށް އެކި ރޮނގުރޮނގުން ބޭނުންވާ ޚާއްޞަ މަޢުލޫމާތުތަކެއް ދަސްކޮށްދިނުންވެސް، މިދެންނެވި މަޝްރޫޢުގައި ހިމެނިފައިވޭ. ދީނީގޮތުން އަޅުގަނޑުމެންނަށް ބޭނުންވާ މަޢުލޫމާތު، ނަމާދުކުރުން، ރޯދަހިފުން، ޙައްޖުވުން. އަދި އެނޫންވެސް ދީނީގޮތުން އަޅުގަނޑުމެން ކުރަންޖެހޭ ކަންތައްތަކާއި، އަޅުގަނޑުމެންނަށް އެނގެން ބޭނުންވާ މަޢުލޫމާތު. ދީނުގައި އަޅުގަނޑުމެން އެ މަޢުލޫމާތުތަކެއް ދަތުން ޝަރުޠު ކުރައްވައިފައިވާ މަޢުލޫމާތު ދަސްކޮށްދިނުންވެސް ހިމެނޭ. ހަމައެފަދައިން، އަޅުގަނޑުމެންގެ ރާއްޖެއާބެހޭ މަޢުލޫމާތު، އަޅުގަނޑުމެންގެ ތިމާވެށްޓާބެހޭ މަޢުލޫމާތު، މިއުޅެނީ ކޮންތަނެއްގައިކަން، ދިވެހިރާއްޖެއަކީ ކޮންތަނެއްގައި އޮންނަ ރާއްޖެއެއްކަން، އަޅުގަނޑުމެންގެ މާޙައުލު، އަޅުގަނޑުމެން މި ދިރިއުޅޭ ދިރިއުޅުމުގައި މުހިންމު ކަންތައްތަކަކީ ކޮބައިކަން. މިބާވަތުގެ މަޢުލޫމާތު ދަސްކޮށްދޭ މަޝްރޫޢެއްވެސްމެ އެއީ. ހަމައެފަދައިން، އަޅުގަނޑުމެން ދިރިއުޅެމުންދާއިރު ބޭނުންވާ، ބައެއް ކުދިކުދި، ހިސާބުގެ މައްސަލަތައް ޙައްލުކުރަން އެނގޭ ފެންވަރަށް ހިސާބުވެސް ދަސްކޮށްދިނުން ހިމެނޭ. ކޮންމެ މީހަކުވެސް ކޮންމެވެސްވަރަކަށް ހިސާބު ދަންނަންޖެހޭ، ކޮންމެ ކަމެއްގައިވެސް. އެއީ، ވިޔަފާރި ކަމުގައިވިޔަސް، މަސްވެރިކަން ކަމުގައިވިޔަސް އަދި އެނޫން މަސައްކަތެއް ކުރާ މީހަކު ކަމުގައިވިޔަސް، ކޮންމެވެސްވަރަކަށް ހިސާބު އެނގެން ބޭނުންވާނެ. އެހެންވީމާ، މިދެންނެވިހެން، ކޮންމެހެން އެނގެން ބޭނުންވާ މަޢުލޫމާތުތަކެއްގެ މައްޗަށް ބިނާކޮށް އަސާސީ ތަޢުލީމުގެ މަޝްރޫޢު ހިނގަމުން މިދަނީ.\nއާދެ، މި މަޝްރޫޢު ހިންގުމުގައި މިއަތޮޅު ވަރަށްމަތީ ވަނައެއް ހޯދައިފައިވާކަން އެއީ، އަޅުގަނޑު ވަރަށްއުފާކުރާ ކަމެއް. އަދި ޚާއްޞަކޮށް، ގާދިއްފުށި އޮތީ މިއަތޮޅުން އެއްވަނައަށް އައިސްފައި. އެހެންވުމާއެކު، ގާދިއްފުށީގެ ރައްޔިތުންނަށް އިޚުލާސްތެރިކަމާއެކު ތަހުނިޔާ އަދާކުރުމަކީ، މިއަދު އަޅުގަނޑަށް ލިބޭ ވަރަށްބޮޑު އުފަލެއް. އަޅުގަނޑު މިދެންނެވި، ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ކުރިން މި އިޝާރާތްކުރި ކަންތައްތަކުގެ އިތުރަށްވެސް ކަންތައްތައް ކުރަމުން އެބަ ގެންދެވޭ. އޭގެތެރެއިން އެއްކަމެއް، ފަޅު ދަތި ރަށްރަށުގެ ފަޅު ކޮނުން، ފަޅު ފުންކުރުން. އަދި ބައެއް ތަންތާނގެ ނެރުގޮއްވުން. ފަޅު ފުންކުރުން އޮންނަގޮތަކީ، ރައްޔިތުން އެ މަސައްކަތް ކުރާގޮތަށް އޮންނަނީ، ސަރުކާރުން ކޮއްތުދިނީމާ. ކޮންމެ ރަށެއްގެވެސް ރައްޔިތުން އެދުނީމާ، މިދެންނެވި މަޝްރޫޢުގައި ހިމެނިފައިވާ ރަށްތަކުގެ ތެރެއިން ރަށެއްގެ ރައްޔިތުން އެކަމަށް އެދުނީމާ، ސަރުކާރުން ފައިސާ ދޫކުރާގޮތަށް އޮންނަނީ. މިރަށުގައިވެސް ފަޅު ފުންކުރުމުގެ މަސައްކަތް އެގޮތަށް ކުރާގޮތަށްވަނީ ހަމަޖެހިފައި. އޭގެއިތުރުން ނެރުގޮއްވުންވެސް އެބައޮތް. އެހެންނަމަވެސް، އެކަމަކީ ރައްޔިތުންނަށް ވެވޭވަރުގެ ކަމެއްނޫން. އެއީ ވަކި ޚާއްޞަ ސާމާނުތަކެއް ބޭނުންކޮށްގެން ކުރާ ކަމެއް. ޚާއްޞަ ބަޔަކަށް ކުރަން އެނގޭ ކަމެއް. އެހެންވީމާ، އެކަން ސަރުކާރުގެ ފަރާތުން ކުރަމުން އެބަގެންދޭ. މިހާރު ފޯއްމުލަކުގައި އެ މަސައްކަތް ކުރަނީ. އެތަން ނިމުނީމާ އެހެން އަތޮޅުތަކަށްވެސް ދާނެ. އަދި ފޯއްމުލަކުގެ ކުރިން އެހެން އަތޮޅެއްގައިވެސް އެ މަސައްކަތް ވަނީކުރެވިފައި. އަޅުގަނޑު މިދެންނެވިހެން އެކަން ކުރަން ތިބެނީ އެއްބަޔަކަށްވެފައި، ގެންގުޅޭ ސާމާނުތަކަކީވެސް އެކައްޗަކަށްވާތީ، އެ މަސައްކަތް ކުރެވެން އަންނަނީ ފަހަރަކު ތަނެއްގައި. އެހެންވީމާ، އެއްތަނެއް ނިމުނީމާ، އަނެއް ތަނެއްގައި އެ މަސައްކަތް ކުރާގޮތަށް އޮތީ.\nއާދެ، ދެން އަޅުގަނޑުމެންގެ ދިރިއުޅުން ކުރިއަށް ގެންދިޔުމަށްޓަކައި މަސައްކަތް ކުރަންޖެހޭނެކަން އެއީ އަޅުގަނޑުމެން އެންމެންވެސް ދަންނަންޖެހޭނެ ކަމެއް ކަމަށް އަޅުގަނޑު ދަންނަވަން. އާދެ، މަސައްކަތްކޮށްގެން ނޫނީ މިދުނިޔޭގައި އަޅުގަނޑުމެންނަކަށް ދިރިއެއްނޫޅެވޭނެ. އަޅުގަނޑުމެންނަށް އެއްވެސްކަހަލަ ތަނަވަސްކަމެއް ނުހޯދޭނެ. ކޮންމެ މީހަކަށްވެސް ތަނަވަސްކަން ލިބޭނީ އެމީހަކު އެކުރާ މަސައްކަތެއްގެ ފެންވަރަކުން. އެހެންވީމާ، މިރަށުގެ ރައްޔިތުންވެސް، ރައްޔިތުން އެކުރާ މަސައްކަތެއް މިހާރަށްވުރެ ފުރިހަމަގޮތެއްގައި ކުރެވޭތޯ ބަލަންވާނެ. އެއީ އެއްދުވަހުން އަނެއްދުވަހަށް ހަރަދުތައްދަނީ މައްޗަށް. އެއްޗެތީގެ އަގު ދަނީ ބޮޑުވަމުން. އެހެންވީމާ، އެ އަގުބޮޑުވާ އަގުބޮޑުވުން ފޫބެއްދޭނީ، އަޅުގަނޑުމެންނަށް ލިބޭ އެއްޗެއް އިތުރުކޮށްގެން.\nމިރަށުގެ ރައްޔިތުންނަކީވެސް މަސްވެރި ބައެއް. އެހެންވީމާ، މަސްވެރިކަން ކުރިއަށް ގެންދިޔުމަށްޓަކައި މިރަށުގެ ރައްޔިތުން އިތުރަށް މަސައްކަތް ކުރައްވަންޖެހޭނެ. މިހާރުވެސް އިތުރު ދޯނިފަހަރަށް އިންޖީނު ލިބޭގޮތަށް ސަރުކާރުން ވަނީ ހަމަޖައްސައިފައި. އަދި އެއާއެކުގައި ރާއްޖެތެރޭގައި އިންޖީނުދޯނިފަހަރަށް ތެޔޮ ލިބޭނެ ކަހަލަ އިންތިޒާމުވެސް ސަރުކާރުން ދަނީ ހަމަޖައްސަމުން. ބައެއް ރަށްރަށުގައި މިހާރު ހުންނާނެ ތާނގީތައް ބެހެއްޓިފައި. އަދި އެނޫން ގޮތްގޮތުންވެސް މަސްވެރިކަން ކުރިއަށް ގެންދިޔުމަށްޓަކައި ސަރުކާރުން ވަރަށް ބޮޑެތި މަސައްކަތްތަކެއް ކުރަމުން އެބަގެންދޭ. އެ މަސައްކަތްތަކުގެ ނަތީޖާ ފެންނާނީ ރައްޔިތުން އެއްބާރުލެއްވި މިންވަރަކުން. މިސާލެއްގެ ގޮތުން ދަންނަވަންޏާ، ސަރުކާރުން ކިތަންމެ ދޯންޏެއްގައިވެސް އިންޖީނު ބަހައްޓައިދެވިދާނެ، ސަރުކާރަށް އިންޖީނު ލިބިފައި ހުރި މިންވަރަކުން. އެހެންނަމަވެސް، އެއިން މަސްވެރިކަމަށް ތަރައްޤީއެއް އަންނާނީ، އެ ދޯނިފަހަރު މަހަށް ފުރަންޏާ. ދޯނިފަހަރު މަސްވެރިކަން ނޫން އެހެން މަސައްކަތެއްގައި އުޅޭކަމަށްވަންޏާ، ކިތަންމެ އިންޖީނުލީ ދޯންޏެއް ހުރި ކަމުގައިވިޔަސް، އެއިން މަސްވެރިކަމަށް ކުރާނެ ފައިދާއެއް ނޯންނާނެ.\nއެހެންވީމާ، ރައްޔިތުންގެ އެއްބާރުލެއްވުން ބޭނުންވަނީ މިބާވަތުގެ ކަންތައްތަކުގައި. ސަރުކާރުން މަގުފަހިކޮށްދިނީމާ ރައްޔިތުން ކުރިއަށްދާންވީ. ރައްޔިތުންގެ އެއްބާރުލުމާއި މަސައްކަތް އޮތް މިންވަރަކުން އަޅުގަނޑުމެންނަށް ކުރިއަށް ދެވޭނީ. މަސްވެރިކަން ތަރައްޤީވީމާވެސް އެއިން ލިބޭ ފައިދާވެސް ލިބޭނީ ހަމަ ރައްޔިތުންނަށް. އެ މަހަށްދާ ބަޔަކަށް. މަސްވެރިކަން ފިޔަވައި އަޅުގަނޑުމެންކުރާ އެހެން މަސައްކަތްތަކެއްވެސް ހުރޭ. އެ މަސައްކަތްތައްވެސް ވާނެ ކުރިއަށް ގެންދަން. އެ މަސައްކަތްތައް ކުރާބަޔަކު މިހާރަށްވުރެ ގިނަވަގުތު އެ މަސައްކަތުގައި ހޭދަކޮށްގެން، މިހާރަށްވުރެ ފުރިހަމަގޮތެއްގައި، އެމަސައްކަތް ކުރެވޭތޯ ބަލައިގެން މިހާރު އެ ލިބޭ އާމްދަނީއަށްވުރެ އިތުރު އާމްދަނީއެއް ހޯދޭތޯ ބަލަންވާނެ. އޭރުން އެއްދުވަހުން އަނެއްދުވަހަށް އަޅުގަނޑުމެންގެ ކަންތައްތައް ކުރިއަށްދާނީ. އަޅުގަނޑުމެން ދިރިއުޅުމުގެކަންތައް ތަރައްޤީކުރަން މަސައްކަތްކުރާއިރު، އަޅުގަނޑުމެންނަކީ މުސްލިމުންކަން އަބަދުވެސް ހަނދާންކުރަންވާނެ. އަދި އަޅުގަނޑުމެންނަކީ އެއް ޤައުމެއްގެ އަހުލުވެރިންކަން.\nއެހެންވީމާ، އަޅުގަނޑުމެންގެ މެދުގައި އުޚުއްވަތްތެރިކަމާއި އެއްބަނޑުއެއްބަފާ ކަމުގެ ރޫޙު އާލާކުރެވޭތޯ އެންމެންވެސް މަސައްކަތް ކުރަންވާނެ. އެއްގޮތަކަށްވެސް ދޭދޭ މީހުންގެ މެދުގައި ދެކޮޅުވެރިކަން އުފެދިގެންނުވާނެ. އެއްބަޔަކު އަނެއްބަޔަކާޖެހި، މައްސަލަ އުފެދި، ފިތުނައުފެދި، މިކަހަލަ ކަންތައްތައް ވެގެންނުވާނެ. އެއީ، އަޅުގަނޑުމެން އެހެން އުޅެންވީ އެއްވެސް ސަބަބެއްނެތް. އަޅުގަނޑުމެންނަކީ މުސްލިމުން. މުސްލިމުންނަކީ އަޚުންތަކެއް ކަމުގައި ވަނީ اللّـه سبحـانـه وتعـالى ލައްވައިފައި. އެހެންވީމާ، އެގޮތް އަޅުގަނޑުމެން ދަންނަންޖެހޭނެ. ދަނެގެން އަޅުގަނޑުމެންގެ ހުރިހާ ކަންތައްތަކެއް، ހުރިހާ ގުޅުންތަކެއް ބަހައްޓަންވާނީ އިސްލާމީ އުސޫލުގެ މަތިން. އެންމެންނަކީ އެއްބަނޑުއެއްބަފާ ބަޔެކޭ ބުނާ އުސޫލުގެ މަތިން. ކޮންމެ މީހަކުވެސް އެހެން މީހުން ދެކެންވާނީ، އެމީހެއްގެ އަޚުންގެ ގޮތުގައި ނުވަތަ އެމީހާގެ އުޚުތުންގެ ގޮތުގައި. އެއަށްވުރެ ދުރު އެއްވެސް މީހަކު ނެތް މުސްލިމުންގެ ތެރެއަކު. އެހެންވީމާ، އަޅުގަނޑުމެންގެ ތެރޭގައިވެސް ވީހާ އެކުވެރިކަމާއެކު ހުރިހާ އެންމެން އެއްބާރުލައިގެން، ތަނަވަސްކަން ލިބިފައިވާ މީހުން ނިކަމެތިންނަށް އެހީވެދީގެން އަދި ނިކަމެތިން ފިޔަވައިވެސް އެކިގޮތްގޮތުން އެހީއަށް ބޭނުންވާ މީހުންނަށް، އެ އެހީ ލިބިދެވޭފަދަ ހާލެއްގައި ތިބި ބަޔަކު އެހީވެދީގެން. ކޮންމެ ބަޔަކުވެސް އަނެއް ބައެއްގެ ހާލު ދެކިގެން ކުރިއަށް ދިޔައިމާ، ދީނުގައި އަންގަވައިފައިވާ ގޮތުގެމަތިން އަޅުގަނޑުމެންނަށް، އަޅުގަނޑުމެންކުރާ މަސައްކަތްތަކުގެ ފައިދާ ފެންނާނީ.\nއެހެންވީމާ، އަޅުގަނޑުގެ ނަޞޭޙަތަކީ ގާދިއްފުށީގެ ރައްޔިތުންވެސް ވީހާ އެކުވެރި ކަމާއި ޞުލްޙަމަޞްލަޙަތާއި، ހަމަޖެހުމާއެކުގައި ރަށާއި ޤައުމު ތަރައްޤީ ކުރެއްވުމަށްޓަކައި މަސައްކަތް ކުރައްވަމުން ގެންދެވުން. އެގޮތަށް މަސައްކަތް ކުރައްވަމުން ގެންދަވާ ކަމަށްވަންޏާ، އެއްވެސް ޝައްކެއްނެތި މިރަށުގެ ރައްޔިތުންވެސް ކުރައްވާ މަސައްކަތްތަކުގެ ފައިދާ ވަރަށް އަވަހަށް ފެނިގެންދާނެ.\nއާދެ، އަޅުގަނޑުގެ ވާހަކަކޮޅު ނިންމައިލަމުންވެސް، މިރަށުގެ ވެރިންނާއި ރައްޔިތުންގެ ފަރާތުން އަޅުގަނޑަށް ފާޅުވެގެން މިދިޔަ މަރުޙަބާގެ ޝުޢޫރުތަކަށްޓަކައި އިޚުލާސްތެރިކަމާއެކު ޝުކުރު ދަންނަވަން. އަޅުގަނޑު އެދެނީ، ގާދިއްފުށްޓަށް ތަނަވަސް ބާއްޖަވެރި މުސްތަޤުބަލެއް. އަދި ގާދިއްފުށީގެ ރައްޔިތުން އެމީހުންގެ އަމިއްލަ ދިރިއުޅުން ތަނަވަސްކުރުމަށާއި، ރަށުގެ ކަންތައްތައް ތަރައްޤީ ކުރުމަށް ކުރައްވަމުން ގެންދަވާ މަސައްކަތްތަކުގައި اللّـه سبحـانـه وتعـالى ހެޔޮ ތައުފީޤު ލެއްވުން.


SunOnline: Han'guraamaeh feshijje nama Iran nethigendhaane: Trump\nހަނގުރާމައެއް ފެށިއްޖެ ނަމަ އީރާން ނެތިގެންދާނެ: ޓްރަމްޕް\nރުގިއްޔާ މުހައްމަދު މޫސާ 20 May 2019, 11:48\nއެމެރިކާގެ ރައީސް ޑޮނަލްޑް ޓްރަމްޕް ވަނީ ހަނގުރާމައެއް ފެށިއްޖެ ނަމަ އީރާން ނެތިގެން ދާނެ ކަމަށް ވިދާޅުވެފަ -- ފޮޓޯ: ރޮއިޓާސް\nވޮޝިންޓަން (މެއި 20): އެމެރިކާ އާއި އީރާނާ ދެމެދު ހަނގުރާމައެއް ފެށިއްޖެ ނަމަ އީރާން ނެތިގެންދާނެ ކަމުގެ އިންޒާރު އެމެރިކާގެ ރައީސް ޑޮނަލްޑް ޓްރަމްޕް ދެއްވައިފި އެވެ.\nއިއްޔެ ޓުވިޓާ މެދުވެރިކޮށް ޓްރަމްޕް އީރާނަށް އިންޒާރު ދެއްވީ، އެގައުމާއެކު މަޝްވަރާތައް ބާއްވަން އެމެރިކާއިން ތައްޔާރަށް އޮތް ކަމަށާއި ހަނގުރާމައެއް ފަށަން ބޭނުން ނުވާ ކަމަށް މިދިޔަ ހަފްތާ ތެރޭ ދެ ގައުމުންވެސް ބުނި ފަހުންނެވެ.\n"އީރާނުން ހަނގުރާމައެއް ފަށަން ބޭނުން ނަމަ އެވާނީ އެގައުމުގެ ނިމުމަށް. އެމެރިކާއަށް ދެން ދުވަހަކުވެސް އިންޒާރު ނުދޭތި،" ޓްރަމްޕްގެ ޓުވީޓުގައިވެ އެވެ.\nއެމެރިކާއިން އެފަދައިން ބުނީ މިދިޔަ ހަފްތާ ތެރޭ ސައުދީ އަރަބިއާގެ ތެޔޮހޮޅިތަކަށް ޔަމަނުގެ ހޫޘީން ހަމަލާ ދިން ފަހުންނެވެ. ސައުދީން ބުނާ ގޮތުގައި އެހަމަލާ ދިނީ އީރާނުގެ އަމުރަށެވެ. އަދި އެމެރިކާގެ އިންވެސްޓިގޭޓަރުން ބުނާ ގޮތުގައި މިދިޔަ ހަފްތާގެ އާދިއްތަ ދުވަހު ޔޫއޭއީ ކައިރިން ހަތަރު ތެޔޮ ޓޭންކަރަކަށް ހަމަލާ ދިނީ އީރާނުންނެވެ. ނަމަވެސް އެކަމުގެ އެއްވެސް ހެއްކެއް އެފަރާތްތަކުން ދައްކާފައި ނުވެ އެވެ.\nއީރާނުގެ ނިއުކްލިއާ ހަރަކާތްތައް ހުއްޓުވުމަށް 2015 ވަނަ އަހަރު ދުނިޔޭގެ ބާރުތަކުން އެގައުމާ އެކު ހެދި އެއްބަސްވުމުން އެމެރިކާ ވަކިވި ފަހުން ދެގައުމުގެ ގުޅުން ވަނީ ގޯސްވެފަ އެވެ. އޭގެ ފަހުން އެމެރިކާ އިން ވަނީ އީރާނާ ދެކޮޅަށް ދަތިކުރުމުގެ ފިޔަވަޅު އަޅާފަ އެވެ.\nއަދި ދާދި ފަހުން އީރާނުން ވަނީ ނިއުކްލިއާ އެއްބަސްވުމުގެ ބައެއް ބައިތަކަށް އަމަލު ނުކުރަން ނިންމައި، ނިއުކްލިއާ ހަތިޔާރު އުފައްދަން ބޭނުން ކުރާ ޔުރެނިއަމް ފައްކާ ކުރާނެ ކަމަށް ބުނެފަ އެވެ.\nއެމެރިކާއިން މިހާރު ވަނީ ގަލްފަށް ބީ ފިފްޓީ ޓޫ މަރުކާގެ ބޮންއަޅާ ބޯޓުތަކާއި އަސްކަރީ މަނަވަރުތަކާއި މަތިންދާބޯޓު އުފުލާ މަނަވަރެއް ކަމަށްވާ އަބްރަހަމް ލިންކޮން އާއި މިސައިލް ޑިފެންސް ސިސްޓަމެއް ފޮނުވާފަ އެވެ.